SunOnline: Minimum Wage Report ah MDP Member inge nuruhun\nމިނިމަމް ވޭޖްގެ ރިޕޯޓަށް އެމްޑީޕީ މެންބަރުންގެ ނުރުހުން\nމުހައްމަދު މުޒައްޔިން ނާޒިމް 10 Mar 2020, 12:58\nއިއްޔެ ބޭއްވި ކޮމިޓީ ބައްދަލުވުމުގެ ތެރެއިން --- ފޮޓޯ/ ފަޔާޒު މޫސާ\nއެންމެ ކުޑަ އުޖޫރަ ނުވަތަ މިނިމަމް ވޭޖް ކަނޑައެޅުމަށް ވޭޖް ބޯޑުން އިކޮނޮމިކް މިިނިސްޓްރީއަށް ލަފާ އެރުވުމަށް ތައްޔާރުކޮށްފައިވާ ރިޕޯޓު ފުރިހަމަ ނޫން ކަމަށް ސަރުކާރުން ހިންގާ މައި ޕާޓީ، އެމްޑީޕީ މެމްބަރުން ރައްޔިތުންގެ މަޖިލީހުގެ އިގްތިސާދީ ކޮމިޓީގައި ވިދާޅުވެއްޖެ އެވެ.\nމިނިމަމް ވޭޖް ރިޕޯޓް ރައްޔިތުންގެ މަޖިލީހާ މިހާރު ހިއްސާކޮށްފައިވާއިރު، އިގްތިސާދީ ކޮމިޓީން އަންނަނީ އެ ރިޕޯޓް ދިރާސާކުރަމުންނެވެ. އިއްޔެ ބޭއްވި އެ ކޮމިޓީގެ ބައްދަލުވުމަށް ބޯޑް މެމްބަރުން ވަނީ ހާޒިރުކޮށްފަ އެވެ.\nއިއްޔެ ބައްދަލުވުމުގައި ބޯޑުގެ ބައެއް މެމްބަރުން ވިދާޅުވީ، ރިޕޯޓް އެކުލަވާލުމަށް މައުލޫމާތުތައް ހޯދުމުގައި ގޮންޖެހުންތަކެއް ކުރިމަތިވި ކަމަށާއި ބައެއް ތަފާސްހިސާބުތައް ނުލިބޭ ކަމަށެވެ. އަދި އެކަށީގެންވާ ވަގުތު ލިބުނު ނަމަ، އެއަށް ވުރެ ފުރިހަމަ ރަނގަޅު ރިޕޯޓެއް އެކުލަވާލެވޭނެ ކަމަށެވެ. އެގޮތުން ބައެއް ދިރާސާތައް ހެދިފައި ނުވާކަން ބޯޑުގެ ބައެއް މެމްބަރުން ފާހަގަ ކުރެއްވި އެވެ.\nވޭޖް ބޯޑުގައި ޓޫރިޒަމް ސިނާއަތް ތަމްސީލް ކުރައްވާ، މޯލްޑިވްސް އެސޯސިއޭޝަން ފޯ ޓުއަރިޒަމް އިންޑަސްރީ (މަޓީ)ގެ ބޯޑު މެމްބަރު އަދި ވިޔަފާރިވެރިޔާ، އިބްރާހިމް ނޫރައްދީން ވިދާޅުވީ، މިނިމަމް ވޭޖެއް ކަނޑައެޅުމުގައި ބޯޑުގެ އެންމެ ބޮޑު ކަންބޮޑުވުމަކީ، އެކަން ކުރުމުން ރާއްޖެއިން ބޭރުވެގެން ދާނެ ފައިސާގެ އަދަދުތަކާމެދު ކަމަށެވެ. މަސައްކަތްތެރިންގެ ގޮތުގައި، ބިދޭސީން ގިނަ އަދަދަކަށް ހިމެނޭ އިރު، އެއީ ކިހާ އަދަދެއްގެ ބައެއް ކަމެއް އަދި އެމީހުންގެ އާންމުދަނީއެއް ނޭނގޭ ކަމަށް ވެސް އޭނާ ވިދާޅުވި އެވެ.\n"މި ހިސާބުތައް ނޭނގި އަޅުގަނޑުމެން ބިރެއް މިނަގަނީ ވަރަށް ބައިވަރު ފައިސާ ބޭރަށް ދާނޭ. ހަގީގަތުގައި އެއްޗެއް ފޯމަލައިޒްވާއިރު [މިނިމަމް ވޭޖް ތަންފީޒުވެގެންދާއިރު] ރަނގަޅުވެސް ވެދާނެ. އަޅުގަނޑުމެންނަކަށް ނޭނގެ، އަޅުގަނޑަކަށް ހަމަގައިމުވެސް ނޭނގޭ ރަޖިސްޓްރީނުކޮށް މަސައްކަތް ކުރާ މީހާ ގެންނަނީ 6،400 ރުފިޔާ ކަމެއް. ނޫނީ 15،000 ރުފިޔާ ކަމެއް،" މޯލްޑިވްސް އެއާޕޯޓްސް ކޮމްޕެނީ ޕްރައިވެޓް ލިމިޓެޑް (އެމްއޭސީއެލް)ގެ ބޯޑު މެމްބަރުކަންވެސް ކުރައްވާ، އިބްރާހިމް ނޫރައްދީން ވިދާޅުވި އެވެ.\nއިގްތިސޯދީ ކޮމިޓީގެ ބައްދަލުވުމުގެ ތެރެއިން --- ފޮޓޯ/ މަޖިލިސް\nވަޒީފާ އަދާކުރާ މީހުން ބޯޑުގައި ތަމްސީލް ކުރައްވާ، ޔުނިވާސަލް އެންޓާޕްރައިޒަސްގެ ހިއުމަން ރިސޯސްގައި މަސައްކަތް ކުރާ އަލީ އާދަމް ވެސް ވިދާޅުވީ، މި ރިޕޯޓު އެކުލަވާލުމަށް ތަފާސްހިސާބުތައް ހޯދުމުގައި ވަރަށް ބޮޑަށް ދަތިތަކާ ކުރިމަތިވި ކަމަށެވެ. ހާއްސަކޮށް ކުދި އަދި މެދުފަންތީގެ ވިޔަފާރިތަކުގެ ތަފާސްހިސާބުތައް ލިބުމުގައި އުދަނގޫތަކެއްވި ކަމަށް އޭނާ ފާހަގަ ކުރެއްވި އެވެ.\n"ރަނގަޅު ލޭބާ މާކެޓް ރީސާޗެއް ނެތުމަކީވެސް އަޅުގަނޑުމެންނަށް ލިބުނު ވަރަށް ބޮޑު އުދަނގުލެއް މި ޕީރިއަޑް [މުއްދަތު] ތެރޭގައި،" އަލީ އާދަމް ވިދާޅުވި އެވެ.\nކޮންސްޓްރަކްޝަން ދާއިރާ ތަމްސީލް ކުރައްވާ ނޭޝަނަލް ފެޑްރޭޝަން އޮފް މޯލްޑިވިއަން އެމްޕްލޯޔާސްގެ ސެކެޓްރީ ޖެނެރަލް އަދުނާން ހަލީމް ވިދާޅުވީ، ބޯޑުގެ މަސްއޫލިއްޔަތަކީ، މިނިމަމް ވޭޖެއް ކަނޑައެޅުމަށް މިނިސްޓަރަށް ލަފާ އެރުވުން ކަމަށާއި އެލަފާ ރަނގަޅު ނޫން ކަމަށް މިނިސްޓަރަށް ފެންނަ ނަމަ، ރިވިއު ކުރުމަށް އަލުން ބޯޑަށް ފޮނުވޭނެ ކަމަށެވެ.\n"އަޅުގަނޑަށް ހީވަނީ އެއީ އަޅުގަނޑުމެން ބޭނުން ކުރަން ޖެހޭ ފުރުސަތެއްހެން [ބޯޑަށް އަލުން ލަފާ ރިވިއުކުރުން]. އަލުން ހިސާބުތައް ހަދައި، އަލުން [ރިޕޯޓު އެކުލަވާލުން]. މިހާރު މިދިޔައީ ހަތަރު މަސްދުވަސްތެރޭ ދިޔަ ކަންތައްތަކެއް. އަޅުގަނޑުމެންނަށް މުޅި ރާއްްޖޭގެ ސާވޭތަކެއް ނުކުރެވުނު. [މިގޭ ކުރިން] ކޮށްފައި ހުރި ސާވޭތަކަށް ނިންމުންތައް ނިންމީ ވަރަށް އުދަނގުލުން،" މޯލްޑިވްސް ނޭޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (އެމްއެންއޭސީއައި) ގެ ސެކެޓްރީ ޖެނެރަލްކަން ވެސް ކުރައްވަމުން ގެންދަވާ އަދުނާން ވިދާޅުވި އެވެ.\nބޯޑު މެމްބަރުންގެ ވާހަކަތަކަށްފަހު، އެމްޑީޕީ މެމްބަރުން ވިދާޅުވީ، މިއީ އެންމެ ފުރިހަމަ ރިޕޯޓެއް ނޫން ކަމަށާއި މުއާލާތް ކެނޑިފައިވާ ތަފާސްހިސާބުތަކުގެ މައްޗަށް ނެރެފައިވާ ރިޕޯޓެއް ކަމަށެވެ.\nއެގޮތުން މާފަނުން މެދު ދާއިރާގެ އެމްޑީޕީ މެމްބަރު އިބްރާހިމް ރަޝީދު (ބޮންޑޭ) ވިދާޅުވީ، ބޯޑު މެމްބަރުންގެ ވާހަކަތަކުން އެނގިގެން ދިޔައީ، މިނިމަމް ވޭޖް ރިޕޯޓަކީ އެންމެ ފުރިހަމަ މައުލޫމާތު ނެތި އެކުލަވާލާފައިވާ ރިޕޯޓެއް ކަމެވެ.\n"ލާފާދޭ ބޯޑުން، ލަފާދެއްވާފައި މިއޮތީ ޑޭޓާއެއް ނެތި. އެކަމަކު ކަނޑައަޅަން އެބަ އެނގޭ [ދުވާލަކަށް] 30.77 ރުފިޔާކަން،" ރިޕޯޓާ މެދު ނުރުހުން ފާޅުކުރައްވަމުން ބޮންޑޭ ވިދާޅުވި އެވެ.\nމިލަންދޫ ދާއިރާ މެމްބަރު އަލީ ރިޒާ ވިދާޅުވީ، މި ރިޕޯޓް އެކުލަވާލާފައި އޮތީ 2014 ވަނަ އަހަރުގެ ކުރީގެ ތަފާސް ހިސާބުތަކުގެ މައްޗަށް ކަމަށެވެ. އޭނާ ވިދާޅުވި ގޮތުގައި ރާއްޖޭގެ އިގްތިސާދާއި ވިޔަފާރިތަކާ ހުރިހާކަމަކަށް ބަލައި، މިނިމަމް ވޭޖެއް ކަނޑައަޅާއިރު ރާއްޖޭގެ ސައްހަ އާބާދީ އާއި ބިދޭސީންގެ އާބާދީ އަދި ރިސޯޓުތަކުގެ މުވައްޒަފުންގެ އަދަދާްއި ޖުމްލަކޮށް ވަޒީފާއަދާކުރާ އެންމެންގެ އަދަދު އިނގުން މުހިންމެވެ.\nއެ ތަފާސް ހިސާބުތައް ނުލިބި ގޮތެއް ކަނޑައެޅުމަކީ އެންމެ ރަނގަޅު ގޮތްތޯ ރިޒާ ސުވާލު އުފެއްދެވި އެވެ.\nރިޕޯޓް މިވަގުތަށް ފުރިހަމަ: ބޯޑުގެ ޗެއާ\nމިނިމަން ވޭޖް ބޯޑުގެ ޗެއާޕާސަން ހާލިދާ: ރިޕޯޓަކީ ފުރިހަމަ ރިޕޯޓެއް ކަމަށް ވިދާޅުވި -- ސަން ފޮޓޯ/ ފަޔާޒު މޫސާ\nއިގްތިސާދީ ކޮމިޓީގެ މެމްބަރުންގެ ވާހަކަތައް އެހެން ހުރި ނަމަވެސް ބޯޑުގެ ޗެއާޕާސަން މަރިޔަމް ޚާލިދާ އެވާހަކަތައް ގަބޫލެއް ނުކުރައްވަ އެވެ.\nޚާލިދާ ވިދާޅުވީ، މިހާރު އެކުލަވާލާފައިވާ ރިޕޯޓަކީ މިވަގުތަަށް މިނިމަން ވޭޖް ކަނޑައެޅުމަށް ފުރިހަމަ ރިޕޯޓެއް ކަމަށާއި، ލިބުނު ވަގުތާއި މައުލޫމާތައް ބަލާ ތައްޔާރުކޮށްފައިވާ ރިޕޯޓެއް ކަމަށެވެ. ނަމަވެސް އެހެން މެމްބަރުން ވިދާޅުވި ފަދައިން، އިތުރު ތަފާސްހިސާބުތައް ލިބުނު ނަމަ ރިޕޯޓު އިތުރަށް ފުރިހަމަވާނެ ކަމަށް ގަބޫލު ކުރައްވާ ކަމަށް ޚާލިދާ ވިދާޅުވި އެވެ.\n"ގަބޫލުކުރަން އެންމެ ފަހުގެ ސްޓެޓިސްޓިކް ލިބުނު ނަމަ ތަންކޮޅެއް ފުރިަހަމަވާނެ. އެކަމަކު ހުރި ސްޓެޓިސްޓިކަށް ބަލާފައި ތައްޔާރުކޯށްފައި އޮތް ރިޕޯޓެއް މިއީ. ސްޓެޓިސްކްސް ނެތަސް [މައުލޫމާތު] ހޯދައިގެން މި އެކުލަވާލައިފައި ވާނީ. އަޅުގަނޑަކަށް ހިޔެއް ނުވޭ ސްޓެޓިސްޓިކް ނެތިގެން ޑިސްކްރިޑިޓް ކުރެވޭނެ [އަގުވައްޓާލެވޭނެ] ރިޕޯޓެއްހެން މިއީ،" ހާލިދާ ވިދާޅުވި އެވެ.\nހާލިދާ ވިދާޅުވީ، ބޯޑުން ހަދާފައިވާ ދިރާސާތަކަކީ އިންޓަނޭޝަނަލް ލޭބާ އޯގަނައިޒޭޝަން (އައިއެލްއޯ)އާ ގުޅިގެން ކޮށްފައިވާ ދިރާސާތަކެއް ކަމަށާއި އެއީ ބޯޑް އެކަނި ކުރި ދިރާސާތަކެއް ނޫން ކަމަށެވެ.\n"މިސާލަކަށް ބަލަން ބޭނުން ވަނީ، މީހަކު ކުރަނީ ކިހާ ހަރަދެއްތޯ؟ އަޅުގަނޑުމެން ބެލީ އަޅުގަނޑުމެން އަތުގައި އެކަނި ހުރި ޑޭޓާެއް ނޫން. ފިހާރަތަކަށް ގޮސްވެސް އެ މައުލޫމާތު ހޯދިން. އެހެންވީމަ މިއީ މައުލޫމަތު ނެތި ހަދާފައިވާ ރިޕޯޓެއް ނޫން،" ހާލިދާ ވިދާޅުވި އެވެ.\nބޯޑުެ ޗެއާޕާސަން ހާލިދާ ވާހަކަ ދައްކަވަނީ -- ސަން ފޮޓޯ/ ފަޔާޒު މޫސާ\nއޭނާ ވިދާޅުވީ، ބޯޑުގެ ރިޕޯޓާކީ މިވަގުތަށް މިނިމަމް ވޭޖެއް ކަނޑައެޅުމަށް އެކަށީގެންވާ މައުލޫމާތު ހުރި ރިޕޯޓެއް ކަމަށެވެ.\n"އިތުރު މައުލޫމާތެއް ލިބިދާނެ. އިތުރު މައުލޫމާތު ލިބުމުން ފުރިހަމަވެސް ކުރެވިދާނެ. މިހާރު މިވަގުތަށް މިނިމަމްވޭޖެއް ކަނޑައެޅުމަށް މި ރިޕޯޓު މަދެކޭ ނުދެންނެވޭނެ،" ޚާލިދާ ވިދާޅުވި އެވެ.\nބޯޑުގެ ކޮންމެ ނިންމުމަކީ، ބޯޑު މެމްބަރުންގެ އިއްތިފާގުން ނިންމި ނިންމުންތަކެއް ކަމަށް ވެސް ވިދާޅުވި އެވެ. އަދި ބޯޑުގެ އެއްވެސް މެންބަރަކު އެ ނިންމުންތަކާ މެދު ހިތްހަމަ ނުޖެހެންވީ ސަބަބެއް ނެތްކަން ވެސް އޭނާ ފާހަގަ ކުރެއްވި އެވެ.\nދެގަޑިއިރެއްހާ އިރަށް ދިގު ދެމިގެން ދިޔަ ކޮމިޓީ ބައްދަލުވުން، ވަގުތު ހަމަވުމުން ނިންމާލަން ޖެހުނީ އިދިކޮޅު މެމްބަރުންނަށް ފުރުސަތު ނުލިބި އެވެ.\nކޮމިޓީގެ މުގައްރިރު، އަލިފުށީ ދާއިރާ މެމްބަރު މުހައްމަދު ރަޝީދު ހުސައިން (ބިގޭ) ކޮމިޓީ ނިންމަވާލައްވަމުން ވިދާޅުވީ، ބޯޑް މެމްބަރުންނާއެކު އިތުރު ބައްދަލުވުމެއް ބާއްވާނެ ކަމަށާއި އެ ބައްދައްލުވުމުގައި ފުރުސަތު ނުލިބޭ މެމްބަރުންނަށް ފުރުސަތު ދެއްވާނެ ކަމަށެވެ.\nމިނިމަމް ވޭޖް ކަނޑައެޅުމަކީ، ރައީސް އިބްރާޙިމް މުހައްމަދު ސޯލިހްގެ ރިޔާސީ ވައުދެކެވެ. އެ ވައުދު ފުއްދުމަށް، މިނިމަމް ވޭޖް ބޯޑު އެކުލަވާލީ މިިދިޔަ އަހަރުގެ މަސައްކަތްތެރިންގެ ދުވަހު، މެއި މަހުގެ އެއްވަނަ ދުވަހު އެވެ.


MACL ge CEO, MD akah UK ge beyfulhaku ayyan koffi | Mihaaru\nއެމްއޭސީއެލްގެ ސީއީއޯ، އެމްޑީއަކަށް އިނގިރޭސި ވިލާތުގެ ބޭފުޅަކު ހަމަޖައްސައިފި\nއެމްއޭސީއެލްގެ އާ ސީއީއޯ އަދި އެމްޑީއަކަށް ހަމަޖެއްސީ ގޯޑަން އެންޑްރޫ ސްޓުއާޓް.\nގޯޑަން އެންޑްރޫ ސްޓުއާޓް އަކީ ޔޫރަޕް، މެދުއިރުމަތި، އުތުރު އެފްރިކާ، އޭޝިއާ، އުތުރު އެމެރިކާގައި އޭވިއޭޝަން އެންޑް ޓްރާންސްޕޯޓުގެ ދާއިރާގައި 30 އަހަރުގެ ތަޖުރިބާ ލިބިވަޑައިގެންފައިވާ ބޭފުޅެއް ކަމަށް އެމްއޭސީއެލް އިން ބުންޏެވެ. އޭގެ ތެރެއިން 20 އަހަރަށް ވުރެ ގިނަ ދުވަސް އޭނާ ހޭދަކުރެއްވީ އެގްޒެކެޓިވް އަދި ބޯޑު ފެންވަރުގެ މަގާމުތަމުގައި ކަމަށް އެ ކުންފުނިން ބުނެ އެވެ.\nވެލާނާ އިންޓަނޭޝަނަލް އެއާޕޯޓު ހިންގާ އެމްއޭސީއެލް އަށް ސީއީއޯ އަދި މެނޭޖިން ޑިރެކްޓަރެއް މި ހަމަޖެއްސީ ދުވަސްތަކަކަށް ފަހު އެވެ. އެންމެ ފަހުން އެ ކުންފުނީގެ އެމްޑީއަކަށް ހުންނެވި އާދިލް މޫސާ ނޮވެމްބަރު 2018 ގައި ވެރިކަން ބަދަލުކުވުމުން އިސްތިއުފާ ދެއްވުމާ އެކު، އެ ތަން ވަގުތީ ގޮތުން ހިންގަމުން ގެންދަވަނީ ޑެޕިއުޓީ ޗީފް އިންފޮމޭޝަން އޮފިސަރު މޫސާ ސޯލިހެވެ. އޭނާ އަކީ ރައީސް އިބްރާހިމް މުހައްމަދު ސޯލިހުގެ ބޮޑުބޭބޭފުޅެވެ.\nMACL ge managing director ge magaamun Adhil isthiufaa dhevvaifi\nއެމްއޭސީއެލްގެ ސީއީއޯގެ މަގާމުގައި އެންމެ ފަހުން ބޭފުޅަކު ހުންނެވީ އިންޑިއާގެ ޖީއެމްއާރުން އެއާޕޯޓު ހިންގި ދުވަސްވަރު އެވެ. އޭރުގެ ސީއީއޯ އަކީ އެންޑްރޫ ހެރިސަން އެވެ.\nދައުލަތުގެ ކުންފުނިތަކުގެ ތެރެއިން އެންމެ ފައިދާވާ އެއް ކުންފުނި، އެމްއޭސީއެލްގެ އާ ސީއީއޯ އަދި އެމްޑީ ގޯޑަން މަގާމާ ރަސްމީކޮށް ހަވާލުވެވަޑައިގަންނަވާނީ އަންނަ މަހު ކަމަށް އެމްއޭސީއެލް އިން ބުންޏެވެ. އެއީ ކޮވިޑް-19 އިން ރައްކާތެރިވުމަށް އަޅާފައިވާ ފިޔަވަޅުތަކަށް ފަހު، އަންނަ މަހުގެ 15 ގައި ރާއްޖޭގެ ބޯޑަރު އަލުން ހުޅުވުމާ އެކު އެވެ.\nއެމްއޭސީއެލް ވެލާނާ އިންޓަނޭޝަނަލް އެއާޕޯޓް އިގިރޭސިވިލާތް ދިވެހި ސަރުކާރު ގޯޑަން އެންޑްރޫ ސްޓުއާޓް (އެމްއޭސީއެލް)\n27 ކޮމެންޓް, 126 ރިއެކްޝަންސް\nމީ ރަނގަޅު ކަެއް.. ދިވެހިންނަށް އާ ކަންކަން ދަސްވާނީ ތަޖުރިބާހުރި މީހުންނާއެކު މަސައްކަތް ކޮށްގެން.. އެއާޕޯޓަކީ ބޮޑު ފައިދާއެއް ނެރެވޭނެ ތަނެއް ކަމާ އެކަން ކުރާނެ ގޮތް އެނގުނީ ޖީއެމްއާރުން އެކަންކުރީމަ.. ބެންކް އޮފް މޯލްޑިވްސް އަށްވެސް ވަނީ ހަމަ އެހެން... ރާއްޖޭގަ އޮތް އެންމެ ބޮޑު އެސެޓް ބަލަހައްޓަން، އެކްޓިވިސްޓެއްގެ ބަދަލުގައި އެކަމުގެ ބޮޑު ތަޖުރިބާކާރަކާ ހަވާލު ކުރިކަން އެއީ ރަނގަޅު ކަމެއް...\nކީއްކުރާނީ ޝަިއޚު އިލްޔާސް ވިދާޅުވިނޫންތަ މީ ޙަދީސްގައިވާފަދަ ވެރިޔެކޭ! ގައުުގެ ރައްޔިތުން ބާކީކޮށް ބޮނޑުމީހާގެ ރައްޓެހިން ގެނެސް ފުރާލަނީ؟ އެބުނާހެން އެކުންފުނި އެހިސާބަށް ދިޔައީކީ ތިބުނާ ބޭރުގެ ވެރިންތަކެއް ލައިގެނެއްނޫން! ދެން މިހާރު ކުއްލިޔަކަށް ބޭރުމީހަކު ލާންޖެހުނީ ހުރިހާ ދިނެހިންނަށް މަލާމާތްކޮށްފަ؟\nފާއިތުވި 40 ނުވަތަ 50 އަހަރުތެތޭ ތިޔަ ފެންވަރުފެ ތައުލީމީ ގާބިލް މީހުން އުފެއްދިފަނެތުން އެއީ ލަދުވެތިކަމެއް! ނިކަމެތިކަމެއް! އަޅުގަންޑުމެންގެ ވެރިންނަށް ތިއްބެވި ބޭފުޅުންގެ އިޙްލާސްތެރިކަމެއްނެތްކަމުގެ ފުރިހަމަ ދަލީލެއް!!!\nތަޖުރިބާ އަކީ ތައުލީމާ ތަފާތު އެއްޗެއް... ތަޖުރިބާ އެއް ނުލިބޭނެ ކިތަންމެ ކިޔެވިއަސް...\nއެ މީހާ ގެނެސްގެން ކުރާ ފައިދާއަށްވުރެ ބޮޑަށް ލާދީނީ ކަމެއް ގެ ހިޔަނި އެޅިއްޖެއްޔާ އަނެއްކާ މި ސަރުކާރުގެ ރިހޭ ފައި މައްޗަށް ފޮއި ، ގައުމުގެ މައި ދޮރާށި ހިންގަން ހަމަ އަރާއަރަހޯދޭ ކުއްޖަކު މިގައުމު ގެ ހަފޮޅުން އެތެރެއަކު ނެތީބާ؟ ބޭރުގައި ބަލަދު އަރާފައި ތިބި ބަޔަކު ތިބީ ތޯއްޗެއް ؟\nވިސްނާލާ ޖީއެމްއާރ އައިމާ.އެގުނީ އެއަރޕޯޓެއްހިންގާފައިދާނަގަން އޭގެކުރިޔަކުންނޭންގޭ. މިހާރު އެއީ ކުރީގެ2އެއަރޕޯޓް މާނައީ2ރަންވޭ، ޓަރމިނަލްބޮޑުކޮށްފި އެތައްކަމެއްކޮށްފި ކުރީގެ 3ގުނަ އޮޕަރޭޝަން ވަރުގަދަކުރަންޖިހޭ ކޮވިޑްގެ އުދަގޫ އެހާބޮޑު މިފަދަދަޑިވަޅެއްގައި ދުނިޔޭގެ ހަތަރުބިތުގެ ތަޖްރިބާކާރެއް ހުންގާނަށްލުމަކީ ފައިދާކުރާނެކަމެއް އަދި އެވަރުގެ މީހެއް ރާއްޖެއަކުނެތް. މިސާލު ބޭންކް އޮފް މޯލްޑިވްސްއަކީވެސް މިސަރަހައްދުގަވެސް ފާހަގަކުރެވޭބޭންކެއް.\nތަންކޮޅެއް ކުރީގަ އިނގިރޭސިން ގައުމުތައް ފުނޑަމުންދިޔަދުވަސްވަރު އިނގިރޭސިއަކު ލައިފިއޭ ބުނީމަ ވަރަށް މޮޅުކަމަކަށް ހަދައިގެން އުޅޭ، އެކަމަކު މިހާރު އިނގިރޭސިއެކޭ ސިންގަޅައެކޭ އެހާ އަޅައިގަތުމެއްނުހުރޭ.\nމީނާޔަށް ދޭނެ އަހަރަމެންގެ މީހެއްގެ2އަހަރު ދުވަހު މުސާރަ މަހަކުވެސް. މުސާރަ ހާމަކޮށްލިނަމަ. މި ސައްކު ނޫފެދޫނީސް އެއްނު\nމޫސަ ސޯލިހު ރައީސްގެ ބޮނޑް ބޭބެ. 65 އަހަރު ނުވާނެ.ދުވަހަކު\nމި މީހުން ކިޔަވާ ޔުނިވަރސިޓީތަކުން އަހަރެމެންވެސް ކިޔަވަނީ. މި މީހުންނާ އެއް ކްލާހެއްގައި ތިބެގެން ކިޔަވައިގެން މުޅި ކްލާހުން 1 ވަނަ ހޯދަނީ. ހަރުދަނާ ރަނގަޅު ވަޒީފާއަކަށް އަހަރެމެން ކަމަކު ނުދޭ. މިވަނީ ކީއްބާ؟\nއެފަދަ މާހައުލެއްގަ ތަޖްރިބަނުލިބެނީ މިސާލު ރަށުގައި ސައިކަލުދުއްވަން.ލައިސަންސްނަގާގެން މާލޭގައި ލައިސަންސްނަގައިގެން ދުއްވާމީހަކާއެއްވަރަކަށް ފަރިތައެ އްނުވާނެ ވަރަށް ބިރުވެސްގަންނާނެ ދުއްވަން މާލޭގައި އެގިލައްވާތޯ ހުޅުމާލެ ކާރު ޑުރައިވަރުންތިބޭ ބުރިޖަށްވުރެ މިކޮޅުގައި ދުއްވަން ނުކެރޭ އެއީ ހަމަ ޓެކްސީ ޑުރައިވަރުން\nއެ ކަމަކުވެސް މާދަން އެތާނގެ އޮޕަރޭޝަން ކޮލިޓީ ރިސާރޗެއް ހަދަން3މިލިއަން ޑޮލަރަށް އައުޓް ސޯސް ކުރާނީ\nމިފަހަރުވެސް "އެންޑްރޫ"އެއް. ކިހާ ވަރަކުން ދާނެބާ!


Release kurumuge ''baaghi 3'' leak kohlaifi - One Online\nބާގީ ތިނެއްގެ ޕޯސްޓަރެއް ----\nރިލީސްކުރުމުގެ ކުރިން ބާގީ ތިނެއް ލީކު ކޮށްލައިފި\nއިންޑިއާގައި ފިލްމުތައް ރިލީސްކުރުމާއެކު ލީކުކޮށްލުން އާންމުވެފައިވާ ދަނޑިވަޅެއްގައި ފިލްމު ބާގީ ތިނެކަށް ދިމާވީ އެއަށްވުރެ ވެސް ދެރަގޮތެކެވެ. ޓައިގާ ޝްރޮފް ލީޑު ރޯލުން ފެނިގެންދާ ފްރެންޗައިޒް ފިލްމު ބާގީ ތިނެއް މިއަދު ރިލީސްކުރަން ހަމަޖެހިފައި އޮއްވާ އިންޓަނެޓުގައި މިވަނީ ލީކު ކޮށްލައިފިއެވެ.\nފަހަކަށް އައިސް ރިލީސްކުރާ ގިނަ ފިލްމުތައް ލީކު ކުރަމުންދަނީ ޓެމިލް ރޮކާސް ކިޔާ ވެބްސައިޓަކުންނެވެ. އެގޮތުންމިފަހުން ރިލީސްކުރި ފިލްމުތަކުގެ ތެރޭގައި ތާޕްސީ ޕަންނުގެ "ތައްޕަޑް"، ވިކީ ކުޝާލްގެ "ބޫތް ޕާޓް ވަން: ދަ ހޯންޓަޑް ޝިޕް" އަދި އަޔުޝް ކުރާނާގެ "ޝުބް މަންގަލް ޒިޔާދާ ސާވްދާން" ވަނީ ލީކު ކޮށްލައިފައެވެ.\nޝްރައްދާ ކަޕޫރާއި ރިތޭޝް ދޭޝްމުކް އަދި ޖެކީ ޝްރޮފް ވެސް މުހިންމު ރޯލުތަކުން ފެނިގެންދާ ބާގީ ތިނަކީ 70 ކުރޯޑް ރުޕީސްގެ ބަޖެޓަކުން އުފައްދާފައިވާ ފިލްމެކެވެ. ފިލްމުގެ ޓްރެއިލާ އާއި ޓީޒާތަކަށް ލިބުނު ބޮޑު ތަރުހީބާއެކު ގިނަ ބަޔަކު ފިލްމަށް އިންތިޒާރު ކުރަމުން ދިޔައީތީ ބޮކްސް އޮފީހުގައި މި ފިލްމު ވިދާލާނެ ކަމަށް ކުރިން ވަނީ ލަފާކޮށްފައެވެ.\nނަމަވެސް ފިލްމު ލީކު ކޮށްލުމުން ފިލްމުގެ އާމްދަނީއަށް ބޮޑު ގެއްލުމެއް ވެގެންދާނެ ކަމަށް ފިލްމުގެ ޓީމުން ބުނެއެވެ.\nނެޕްޓިޒަމްއާއި ބެހޭގޮތުން ސައިފް ދެއްކި ވާހަކަތަކަށް އެތައް ބަޔަކު ފާޑުކިޔަނީ\nނެޕޮޓިޒަމް އަށް މީހެއްގެ ކުރިއެރުމަކަށް ހުރަހެއް ނޭޅޭނެ: ތަމައްނާ\nކޮރިއޮގްރާފަރު ސަރޯޖު ހާން މަރުވެއްޖެ\nއަބީޝެކް ބޮލީވުޑްގައި 20 އަހަރު


Zuvaanun maruge hanguraama ehgai! | Mihaaru\nޒުވާނުން މަރުގެ ހަނގުރާމައެއްގައި!\nދެ ޒުވާނުން އިރުއޮއްސޭ މަންޒަރު ބަލަނީ: ބޮޑެތި ބަލިތަކަށް ފަރުވާ ހޯދާ ޒުވާނުންގެ އަދަދު ދަނީ ގިނަވަމުން.-- ފޮޓޯ: ނިޝާން އަލީ/ މިހާރު\nދޭތެރެ ދޭތެރެއިން ކިތަންމެ ގަދައަށް ބޮލުގައި ރިއްސިއަސް އީނާސް އަހުމަދު އެކަމަށް މާ ބޮޑު ސަމާލުކަމެއް ނުދިނީ އެއީ މައިގްރެއިން ކަމަށް ޑޮކްޓަރުން ބުނާތީ އެވެ. އެހެން ގޮސް، ބޮލުގެ ރިހުން އެއްގޮތަކަށް ވެސް މައިތިރިނުވުމުން އެ ވާ ގޮތެއް ބަލަން އޭނާ ބޭނުންވި އެވެ. އޭރު ބަނޑުގައި ރިއްސާ، ދެ ފައިތިލަ ވެސް ހުރީ ދުޅަވެފަ އެވެ.\nމެދުރާއްޖެތެރޭގެ ރަށަކަށް ނިސްބަތްވާ 26 އަހަރުގެ އެ ޒުވާނާގެ ކިޑްނީގައި މައްސަލައެއް އުޅޭކަން އެނގުނީ މިދިޔަ އޭޕްރީލްމަހުގެ ތެރޭގަ އެވެ. އަލަތު ކައިވެނީގެ ހަތަރު ވަނަ އަހަރު ދިރިއުޅުމަށް ބިންދާލި ވަރުގަދަ ރާޅާ އެކު އީނާސް އަށް ލިބުނީ ޝޮކެކެވެ.\n"ފުރަތަމަ ޓެސްޓު ހެދިއިރު ވެސް މިކަހަލަ ކަމެއްކަން އިހުސާސްވި. އެކަމަކު އުއްމީދުކޮށްގެން ހުރީ ހުރިހާ ކަމެއް ވެސް ރަނގަޅަށޭ ދާނީ. ޓެސްޓުތައް ހަދައި ކިޑްނީ ފެއިލްވެފައި ހުރިކަން ފުރަތަމަ އެނގުނުއިރު ުރީ މީހާ ހުއްޓުން އަރައިފައި. އޭގެ ފަހުން ވަރަށް އުނދަގޫވާން ފެށީ،" ކިޑްނީ ފެއިލްގެ ފަސް ވަނަ ސްޓޭޖުގައި ހުރުމުން މިހާރު ޑައިލިސިސް ހަދަމުން އަންނަ އީނާސް ބުންޏެވެ.\nމިއީ އެންމެ ޒުވާނެއްގެ ވާހަކަ އެވެ. ނަމަވެސް އެއީ، މުސްތަގުބަލާ މެދު ފޮނި އުއްމީދުތައް ކުރަމުން އައި އެތައް ޒުވާނުންގެ ތަޖުރިބާ އެވެ.\nރާއްޖޭގައި ގައިން ބަޔަށް ނާރާ ބަލިތަކުގެ މައްސަލަ އަކީ ވަރަށް ބޮޑު މައްސަލައެކެވެ. އެފަދަ ބަލިތަކުގެ މަޅީގައި ގިނަ އަދަދެއްގެ ޒުވާނުން ޖެހިފައި އެބަތިއްބެވެ. ހިތާއި ކެންސަރާއި ކިޑްނީގެ ބަލިތައް އޭގެ ތެރޭގައި ހިމެނެނީ ކަންބޮޑުވާން ޖެހޭ ހާލަތުގަ އެވެ. ހާއްސަކޮށް ކެންސަރާއި ކިޑްނީ ބަލީގައި ޒުވާނުން އުފުލަމުން ގެންދާ ވޭން އެއީ އާ ވާހަކައެއް ނޫނެވެ. މިއީ ވަރަށް ވޭން ގަދަ، އަދި އަތުން ކުރަން ޖެހޭ ހަރަދު އިންތިހާ އަށް ބޮޑު ދެ ބައްޔެވެ.\nޑޮކްޓަރުން ވިދާޅުވާ ގޮތުގައި ދިވެހިންގެ ދިރިއުޅުމަށް އައި ބަދަލުތަކާއި ހެލިފެލިވެ އުޅުމަށް އައި އިންތިލާބީ ބަދަލުތަކަކީ މި ބަލިތައް ޒުވާނުންގެ ތެރޭގައި ފެތުރުމުގެ މައިގަނޑު އެއް ސަބަބެވެ. ރާއްޖޭގައި ވަރަށް ޒުވާން އުމުރުގެ އަންހެނުންނާއި ފިރިހެނުން ވެސް ކިޑްނީ ފެއިލްވެފައި އެބަތިއްބެވެ. ހަމަ އެގޮތަށް ކެންސަރު ބަލީގެ ޝިކާރަ އަކަށް ވެސް ވެފައި އެބަތިއްބެވެ.\nކޮފީ މޭޒުމަތުން ފެންނަ މަންޒަރުން ހައިރާނެއް ނުވޭ!\nކިޑްނީ އާއި ކެންސަރުގެ ބަލިތަކަށް ފަރުވާ ހޯދާ މީހުންގެ އަދަދު ގިނަވަމުންދާ ކަމުގެ ނުރައްކަލުގެ ރަނގަބީލާ އެކު، ދެން އެންމެ ކަންބޮޑުވުން އުފެދޭ ކަމަކީ ބޮޑެތި ބަލިތަކަށް ފަރުވާ ހޯދާ ޒުވާނުންގެ އަދަދު ގިނަވަމުންދާ ކަމެވެ. އެކަމާ ގުޅޭގޮތުން ދިރާސާއެއް ހެދިފައި ނެތަސް، ކިޑްނީ އާއި ކެންސަރުގެ އަލާމާތްތައް ހުރެގެން ޑޮކްޓަރަށް ދައްކާ ޒުވާނުން ގިނަ ކަމަށް ޑޮކްޓަރުން ވިދާޅުވެ އެވެ.\nކެންސަރު ބަލިތަކަށް ހާއްސަ ޑޮކްޓަރު، ޓްރީޓޮޕްގައި މަސައްކަތް ކުރައްވާ ޑރ. މުހައްމަދު އަމްރު އަހުމަދު "މިހާރު"ގެ "މެދުސަފުހާ" އަށް ވިދާޅުވިގޮތުގައި ރާއްޖޭގައި އެންމެ ގިނައީ އުރަމަތީގެ ކެންސަރެވެ. އަދި އެހެން ގައުމުތަކާ އަޅާބަލާފައި ރާއްޖޭގައި ޒުވާން އުމުރު ނުވަތަ ދަރިމައިވާ އުމުރުގައި ކަންބޮޑުވާ ދަރަޖައެއްގައި ކެންސަރު ބަލި ޖެހޭ މީހުން ގިނަ ކަމަށް އޭނާ ވިދާޅުވި އެވެ. އޭގެ ސަބަބެއް ކަމަށް ބެލެވެނީ ބަލި ވާރުތަވުމެވެ.\nއުރަމަތީގައި އާއްމުކޮށް ގަނޑުލުމަކީ އަންހެނުންނަށް ކެންސަރު ޖެހުމަށް މަގުފަހިވާ ކަމެއް ކަމަށްވާތީ، އަމްރު ލަފާދެއްވަނީ ގަވައިދުން ސްކްރީނިން ހެދުމަށެވެ. އެއީ ކުރީކޮޅު ބަލި ދެނެގަނެވިއްޖެ ނަމަ ފަރުވާދިނުމަށް ފަސޭހަވާތީ އެވެ.\nހުޅުމާލޭގެ ކެންސަރު ސެންޓަރުގައި، ބަލި މީހަކަށް ނަރުހަކު ފަރުވާ ދެނީ.-- ފޮޓޯ: އަހުމަދު އަވްޝަން/ މިހާރު\nއޭނާ ވިދާޅުވި ގޮތުގައި ކޮފީ މޭޒުމަތިން ފެންނަ ދުފުމާއި ސިނގިރޭޓު ބުއިމުގެ މަންޒަރުތަކަށް ބަލައި ރާއްޖޭގައި ކެންސަރުގެ ހާލަތު އޮތް މިންވަރަކީ ހައިރާންވާ ވަރުގެ ނޫނެވެ. ދިރިއުޅުމުގައި ގެންގުޅޭ އެފަދަ އާދަތަކުގެ ސަބަބުން ޒުވާން އުމުރުގައި އަނގައިގެ ކެންސަރު ޖެހުން ފަދަ ކަންކަން މަގުފަހިވާ ކަމަށް އޭނާ ވިދާޅުވި އެވެ.\nއެކި ހިސާބުތަކުން ލިބިފައިވާ މައުލޫމާތުތަކަށް ބަލާއިރު، ރާއްޖޭގައި މި ވަގުތު ވެސް ކެންސަރު ބަލީގެ 2،000 އަށްވުރެ ގިނަ މީހުން އެބަތިއްބެވެ. އެ މީހުންގެ އެވްރެޖް އުމުރަކީ 50 އަހަރެވެ. ނަމަވެސް އެއަށްވުރެ ހަގު އުމުރުގައި ވެސް ކެންސަރު ބައްޔަށް ފަރުވާ ހޯދަމުން އަންނަކަން އަމްރު ފާހަގަކުރެއްވި އެވެ.\nކެންސާ ސޮސައިޓީގެ ޗެއާޕާސަން ޖުވޭރިޔާ ސައީދު ވެސް ވިދާޅުވީ ކެންސަރު ސަޕޯޓު ގްރޫޕުގައި ރަޖިސްޓްރީވެފައި ތިބި ޒުވާނުންގެ އަދަދު ގިނަ ކަމަށެވެ. އެ ގްރޫޕުގައި ހިމެނެނީ، ކެންސަރު ބައްޔަށް ފަރުވާ ހޯދާ މީހުންނާއި އެ ބަލިން ރަނގަޅުވެފައި ތިބި މީހުން އަދި ކެއާގިވާސް އެވެ.\nކެންސާ ސަޕޯޓު ގްރޫޕުގައި މި ވަގުތު 214 މީހުން އެބަތިއްބެވެ.\nއަންހެނަކު، ދެ ދަރިން ގޮވައިގެން ރަސްފަންނުގައި މަޑުކޮށްލައިގެން.-- ފޮޓޯ: ނިޝާން އަލީ/ މިހާރު\nއަމްރު ވިދާޅުވީ ރާއްޖޭގައި ކެންސަރުގެ ރިކަވަރީ ރަނގަޅު ކަމަށެވެ. އަދި ބަލީގެ ކުރީކޮޅު އެކަން ދެނެގަނެވެއްޖެ ނަމަ 60-70 ޕަސެންޓް ރިކަވާވާ ކަމަށް އޭނާ ވިދާޅުވި އެވެ. ނަމަވެސް ސްޓޭޖު ހަތަރަކާ ހަމައަށް ދިއުމުން ރިކަވާ ނުވާނެ ކަމަށާއި ދެން ޖެހޭނީ ދާއިމީ ބައްޔެއް ގޮތަށް ކެންސަރަށް ފަރުވާ ހޯދަން ކަމަށް އޭނާ ވިދާޅުވި އެވެ.\n"ފަރުވާގެ އަމާޒަކަށް ވާނީ ބަލި ވީހާ ވެސް ހިފަހައްޓައިގެން ބަލި ކޮންޓްރޯލްކުރުން. ދެން ކޮލިޓީ އޮފް ލައިފް އިތުރުކުރުން،" އަމްރު ވިދާޅުވި އެވެ.\nރާއްޖޭގެ ހަމައެކަނި ދިވެހި އޮންކޮލޮޖިސްޓު ޑރ. މުހައްމަދު އަމްރު "މެދު ސަފުހާ" އަށް އިންޓަވިއު ދެއްވަނީ -- ފޮޓޯ: ނިޝާން އަލީ/މިހާރު\n"ކެންސަރު ބަލީގެ މީހުންނަށް ދޭނެ އިރުޝާދަކީ، ގަބޫލުނުކުރައްވާށޭ ބަލި މީހެކޭ ތިމަންނައަކީ ތިމަންނަ ބަލި ވީމަ ކަންތައްތަކެއް މަހުރޫމްވެގެން ހުންނަކަން ގަބޫލުނުކުރާށޭ. ދުޅަހެޔޮ ސިއްހަތެއް، އެހެންޏާ ވެސް ކެންސަރު ޖެހޭ މީހެއް ފަދައިން ފިޓްނެސް، ނިއުޓްރިޝަން ބަޔަށް ވަރަށް ބޮޑަށް ފޯކަސް ކުރައްވާށޭ. އެކްޓިވްކޮށް އުޅޭށޭ."\nއައިޖީއެމްއެޗުގެ ކިޑްނީ ޑިޕާޓްމަންޓުގައި މަސައްކަތްކުރައްވާ އެތެރެހަށީގެ ޑޮކްޓަރު، ޑރ. އަހުމަދު އަބްދުﷲ "މެދުސަފުހާ" އަށް އިންޓަވިއު ދެއްވަނީ.-- ފޮޓޯ: ނިޝާން އަލީ/ މިހާރު\nކިޑްނީ ބަލީގެ ހާލަތު އޮތީ ކިހިނެއް؟\nއައިޖީއެމްއެޗުގެ ކިޑްނީ ޑިޕާޓްމަންޓުގައި މަސައްކަތްކުރައްވާ އެތެރެހަށީގެ ޑޮކްޓަރު، ޑރ. އަހުމަދު އަބްދުﷲ ވިދާޅުވީ ދުނިޔޭގެ އެހެން ހިސާބުތަކޭ އެއްގޮތަށް ރާއްޖޭގައި ވެސް ކިޑްނީގެ މައްސަލަތައް އާއްމު ކަމަށެވެ. ޑައިލިސިސް ހަދަމުންދަނީ ކިޑްނީގެ ބަލި ތަހައްމަލުކުރަމުންދާ މީހުންގެ އެއް ޕަސެންޓު ކަމަށާއި މިހާރު ވެސް އެކި ހިސާބުތަކުގައި 200 އަށްވުރެ ގިނަ މީހުން ޑައިލިސިސް ހަދަމުންދާތީ، ކިޑްނީގެ އެކި ބަލިތައް ތަހައްމަލުކުރާ މީހުންގެ އަދަދު ވަރަށް ގިނަ ކަމަށް އޭނާ ވިދާޅުވި އެވެ.\n"ވަރަށް ބޮޑު އާބާދީއެއް ކިޑްނީގެ އެކި ބަލިތައް ތަހައްމަލުކުރަމުންދޭ،" އަހުމަދު ވިދާޅުވި އެވެ.\nއޭނާ ވިދާޅުވީ ބަލީގެ ކުރީކޮޅު ކިޑްނީގެ މައްސަލައެއް އުޅޭކަން ދެނެގަނެވޭ ކަމަށެވެ. އެކަމަކު ކިޑްނީ ބަލީގެ ހާލަތު އޮތީ ކަންބޮޑުވާ ދަރަޖައެއްގައިތޯ ބުނެވޭނެ ދިރާސާއެއް ނެތަސް އެ ބައްޔަށް މަގުފަހިވާ އެހެން ކަންކަން ހުރީ ކަންބޮޑުވާ ދަރަޖައެއްގައި ކަމަށް އޭނާ ވިދާޅުވި އެވެ.\n"ކިޑްނީ ބަލި ޖެހިދާނެ ހުރިހާ ހާލަތެއް އަޅުގަނޑުމެންގެ ތެރޭގައި އޮތީ ވަރަށް ބޮޑަށް މަތީގައި...ކިޑްނީ ބަލި އެންމެ އާއްމު ސަބަބެއްގެ ގޮތުގައި އަޅުގަނޑަށް ފާހަގަކުރެވެނީ، ދުނިޔޭގެ އެހެން ގައުމުތަކުގައި ވެސް އެންމެ އާއްމު ކަންތައް. ހަކުރު ބަލި، ލޭ މައްޗަށް ދިއުން، ތިބެންޖެހޭ ވަރަށްވުރެ ބަރުކޮށް ތިބުން، ދުންފަތުގެ އިސްތިއުމާލުކުރުން އަދި ނޭނގި ނަމަވެސް ކެވޭ ބޭސްތައް."\n"އަޅުގަނޑުމެންނަށް ފެންނަ ޒުވާން އުމުރުގެ ކުދިން ކުއްލިއަކަށް ކިޑްނީ ބަލީގައި ޑައިލިސިސް ހަދަން ފައްޓާފައި ހުއްޓާ. އެހެން ނަމަވެސް މި ސްޓޭޖުގައި ވެސް އަޅުގަނޑުމެންނަށް ފާހަގަކުރެވެނީ އޭގެ ކުރީގައި، އެއް އަހަރު ދެ އަހަރު ކުރިން އެ ބޭފުޅުންނަށް ބައެއް ކަންތައް ފާހަގަކުރެވިފައި ހުންނާނީ. މިސާލަކަށް އެ ބޭފުޅުން ޕްރެޝާ މައްޗަށް ގޮސްފައި ހުރެދާނެ ދެ އަހަރު ކުރިން ނަމަވެސް އެކަމާ އަޅާނުލެވި. ސިއްހަތަށް ބަލަންޖެހޭ ކަންކަން ބައެއް ފަހަރު ނުބެލިގެން ކިޑްނީގެ ކަންކަން ގިނަވެގެން އުޅެނީ،" އަހުމަދު ވިދާޅުވި އެވެ.\nކިޑްނީ ބަލީގެ ޒުވާނެއް ކަމުގައިވާ ސައިމަން، ޑައިލިސިސް ހެދުމަށް ތައްޔާރުވަނީ.-- ފޮޓޯ: ނިޝާން އަލީ/ މިހާރު\nކިޑްނީ އަށް އެންމެ ގިނަ މައްސަލަތައް ދިމާވަނީ ހަކުރު ބަލީގެ ސަބަބުންނެވެ. ދިވެހީންގެ ދިރިއުޅުމުގެ އާދަކާދަ ހުރީ އެ ބަލިތަކަށް މަގުފަހިވާ ގޮތަށް ކަމަށް ވެސް ޑޮކްޓަރު ވިދާޅުވި އެވެ. އެގޮތުން އެންމެ ކަންބޮޑުވެ ވަޑައިގަންނަވާ ކަމަކީ، ހަކުރު ބަލީގެ މީހުންގެ އާބާދީ ކުރިއަށް އޮތް ތަނުގައި ރާއްޖޭގައި ވަރަށް ބޮޑަށް އިތުރުވެގެން ދިއުން ކަމަށާއި އެއާ އެއްކޮށް ކިޑްނީ ބަލިތައް ވެސް އިތުރުވާނެ ކަމަށް ވިދާޅުވި އެވެ.\n"ޒުވާން އުމުރުގައި މި ފެންނަނީ ކުއްލިއަކަށް ކިޑްނީ ފެއިލްވާތަން. މިއީ ހަކުރު ބަލީގެ ސަބަބަކުން ނޫން. އެއީ ކިޑްނީ އަށް ކުއްލިއަކަށް ޖެހޭ ބަލިތައް. އެ ބަލިތައް ނޭނގި ހުރެދާނެ ދުވަސްތަކެއް ވަންދެން. ކިޑްނީ ވަކި ވަރަކަށް ގޯސްވަމުން ގޮސްފައި، ކުއްލިއަކަށް ގޯސްވެގެން މި ދަނީ،" އޭނާ ވިދާޅުވި އެވެ.\nއޭނާ ވިދާޅުވީ އުމުރުން 20 އަހަރުން ފެށިގެން ލޭގެ ޕްރެޝާ ބެލުން މުހިއްމު ކަމަށެވެ. ޒުވާން އުމުރުގައި ޕްރެޝާ މަތިވެއްޖެ ނަމަ އެއީ ކިޑްނީ ބަލީގެ އަލާމާތެއް ކަމަށާއި އެ ހިސާބުން ކިޑްނީގެ ޓެސްޓު ހަދަންޖެހޭނެކަން އޭނާ ފާހަގަކުރެއްވި އެވެ.\n"ވަރަށް ގިނައިން ފެނޭ އުމުރުން 18 އަހަރު ކުއްޖެއް، 20 އަހަރު ކުއްޖެއް މީގެ ދެ އަހަރު ތިން އަހަރު ކުރިން ޕްރެޝާ މަތިވެފައި އެކަމަކު އެކަމާ އަޅާ ނުލެވި. ޕްރެޝާ ހުންނަންޖެހޭ ވަރު ވެސް އެނގޭ، އެއަށްވުރެ މަތިވެއްޖިއްޔާ ބަލަންޖެހޭކަން އެނގޭ. ދެން ކިޑްނީ ގޯސްވާން ފެށީމަ ވާ އުނދަގޫތަކަކީ ތަންކޮޅެއް ފަހުން އެ ހިސާބަށް ދިޔައީމަ ކިޑްނީ ސަލާމަތްނުކުރެވޭ ހިސާބަށް ދަނީ،" އަހުމަދު ވިދާޅުވި އެވެ.\nބައްޔަށް ހުށަހެޅޭ ކަންތައް އިތުރުވެ، ކަންބޮޑުވާ ދަރަޖައެއްގައި ހާލަތު އޮތް ނަމަވެސް ލިބޭ ކުޑަ ހިތްހަމަޖެހުމެއް އެބައޮތެވެ. އަހުމަދު ވިދާޅުވި ގޮތުގައި މި ސަރަހައްދުގެ އެހެން ގައުމުތަކާ އަޅާބަލާއިރު ރާއްޖޭގައި ޑައިލިސިސް ހަދާ މީހުން ގިނަ ދުވަހު ދުނިޔޭގައި އުޅެ އެވެ. ރާއްޖެއިން ބޭރުން އަންނަ ޑޮކްޓަރުން ވެސް އެކަން ފާހަގަކުރާ ކަމަށް ވިދާޅުވި އެވެ.\n"ރާއްޖޭގައި ޑައިލިސިސް ހަދާ ބޭފުޅުން، އިންޑިއާއިން މި ވަޑައިގަންނަވާ ވިޒިޓިން ޑޮކްޓަރުން ވެސް ފާހަގަކުރައްވާ ނިއުޓްރިޝަން ވަރަށް ރަނގަޅޭ. އިންޑިއާ، ނޭޕާލް ސަރަހައްދުގައި ނިއުޓްރިޝަން ވަރަށް ލޯ. އެ ބޭފުޅުން އެހާ ގިނަ ދުވަހު ދުނިޔޭގައި ނުތިބޭ،" އޭނާ ވިދާޅުވި އެވެ.\n"އެހެން ނަމަވެސް ޑައިލިސިސްގައި ތިބުމަކީ ވަރަށް ބޮޑަށް އުމުރު ކުރުކޮށްލާ ކަމެއް. ޑައިލިސިސްގައި އަޅުގަނޑުމެން ބަލަނީ ގާތްގަނޑަކަށް ފަސް އަހަރު. އެހެން ނަމަވެސް ރާއްޖޭގައި އެބަތިބި 11-12 އަހަރު ވެސް ޑައިލިސިސްގައި ކުރިއަށްދާ މީހުން."\nބޭސްފަރުވާގެ ކަންކަމަށް ދައުލަތުގެ ބަޖެޓުން ކޮންމެ އަހަރަކު ވެސް އެތައް މިލިއަނުން ހަރަދުކުރެ އެވެ. ބަޖެޓުގެ ހިސާބުތަކުން ފެންނަނީ، ރާއްޖެ އާއި ރާއްޖޭން ބޭރުގައި ތިބެގެން ފަރުވާ ދިނުމަށް ކުރާ ހޭދަ އެއް އަހަރުން އަނެއް އަހަރަށް މައްޗަށް ދާ ކަމެވެ. ހަގީގަތުގައި އެއީ އުފާ ކުރަންޖެހޭ ކަމެއް ނޫނެވެ. ދިވެހީންގެ ސިއްހީ ހާލަތު ގޯސްވަމުންދާތީ ކަންބޮޑުވާންވީ އެވެ. ހާއްސަކޮށް ބޮޑެތި ބަލިތަކަށެވެ.\nއެ ބަލިތަކުގެ އަލާމާތްތަކެއް ލިޔެލި ނަމަ


Bayaku Samsungah landu dhineetha? | Mihaaru\nސިންގަޕޫރު އެއާޕޯޓްގައި ބަހައްޓާފައި ހުރި ނޯޓިސްއެއް: ސެމްސަންގް ނޯޓް7ބިރުވެރި އާލާތެއް ގޮތަށް ސިފަކުރުމަށް މި ކަހަލަ ނޯޓިސްތައް ބޮޑު ދައުރެއް ކުޅޭ\n09 އޮކްޓޯބަރ 2016 - 06:17 12 comments\nބާރުގަދަ ބަޔަކު ވެގެން ސެމްސަންގް އިނދަޖައްސާލަން މަސައްކަތްކޮށްފާނެ އެވެ. އެއީ ސެމްސަންގް އަށް ވީމައެއް ނޫނެވެ. ސްމާޓްފޯން މާކެޓްގައި އިންތިހާ އަށް ބާރުގަދަކުރަމުން އަންނާތީ އެވެ.\nމި ދައްކަނީ ގެލަކްސީ ނޯޓް7ގައި މައްސަލައެއް ނޫޅޭ ވާހަކައެއް ނޫނެވެ. އެކަމުން ގެއްލުމެއްވާ ނަމަ ދުރުހެލިވާން ވެސް ޖެހެ އެވެ. އެކަމަކު ނޯޓް 7ގެ ބެޓެރީ ގޮވުމަކީ ވަރަށް ބޮޑު ނުރައްކަލެއް ކަމަށް ސިފަކުރަން ބާރުގަދަ ނޫސް މަޖައްލާތަކުން ވެސް މަސައްކަތްކުރި އެވެ.\nއެއާލައިންތަކަށް ނޯޓް7އެރުވުން މަނާކުރި އެވެ. މައްސަލައެއް ނެތެވެ. އެކަމަކު ގައިން ގަޔަށް އަރާ ބޮޑު ބައެއް ފަދައިން، އެއާޕޯޓްތަކުގައި ބިޔަ ނޯޓިސް ބޯޑްތައް ބަހައްޓައި، ސެމްސަންގް ގެލަކްސީ ނޯޓް7އެއީ ނުރައްކާތެރި އަލިފާން ބޮމެއް ކަމަށް ސިފަކުރުވި އެވެ.\nސެމްސަންގް ވައްޓާލަން ބަޔަކު ގުޅިގެން މަސައްކަތްކޮށްފާނޭ ބުނެވެނީ އިލެކްޓްރޯނިކް މާކެޓްގައި ކަންތައްތައް ހިނގާފައި ހުރި ގޮތުންނެވެ.\nޖަޕާނުގެ ސޮނީ ކުންފުންނިން ޕްލޭސްޓޭޝަން ގޭމް ކޮންސޯލް ތައާރުފުކުރުމާ އެކު، ކޮމްޕިއުޓަރު ގޭމް ކުޅެން ދެވިހިފާފައި ތިބިހާ ބަޔަކަށް އެ ކޮންސޯލް ވީ ރަންގަނޑަކަށެވެ. އެއިން ކޮންސޯލެއް ބޯދަށަށް ލައިގެން ނޫނީ ނިދިވެސް ނާންނަ ވަރުގެ އެއްޗަކަށެވެ.\nމައިކްރޮސޮފްޓުން ދުށް ގޮތުގައި، ޕްލޭސްޓޭޝަން އެ ގޮތުގައި ކުރިއަރަން ދޫކޮށްލައިފި ނަމަ، އެ ކުންފުނިން ކުރަމުންދާ ގޭމް ވިޔަފާރި ބަނގުރޫޓުވެދާނެ އެވެ. ކޮމްޕިއުޓަރުން ގޭމް ކުޅޭނެ އެކަކު ވެސް ނުވެދާނެ އެވެ. ގޭމް ވިޔަފާރީގައި ދެމި އޮތުމަށް އޮތް ހަމައެކަނި ބޭހަކީ ޕްލޭސްޓޭޝަން ފަނޑުކޮށްލުން ކަމަށް މައިކްރޮސޮފްޓްގައި އެއިރު މަސައްކަތްކުރި ޑިވެލޮޕަރުން ގަބޫލުކުރި އެވެ.\nވީޑިއޯ ގޭމް ކޮންސޯލަކީ މައިކްރޮސޮފްޓަށް މުޅިން އާ ޓެކްނޮލޮޖީއެކެވެ. އެ ކުންފުނީގައި އެ ފަންނުވެރިކަން ނެތުމުން އެ މީހުން ވިސްނީ ގޭމް ކޮންސޯލެއް ސިފަކުރެވޭ ގޮތަށް ކޮމްޕިއުޓަރަކަށް ބަދަލުގެނައުމަށެވެ. އެއީ ވިންޑޯޒް ގޭމް ކުޅޭ ގޮތަށް ގޭމް ކުޅުމަށެވެ. އެ ގޮތުގައި ޑެލް ކޮމްޕިއުޓަރެއްގެ ބަޔޮސްް އަށް ބަދަލުތަކެއް ގެނަ އެވެ. އަދި އެ ކަމަށް ޚާއްސަ ބަދަލުތައް ވިންޑޯޒް އަށް ވެސް ގެނަ އެވެ.\nއޮރިޖިނަލް އެކްސްބޮކްސްގައި ހާޑް ޑިސްކެއް ހިމެނި އެވެ. އެއީ ހާޑް ޑިސްކެއް ނުލައި ވިންޑޯޒް ހިންގޭނެ މެކޭނިޒަމެއް އެއިރު އެެނގިފައި ނެތުމުންނެވެ. އެހެން ނަމަވެސް އެކްސްބޮކްސް މާކެޓްކުރިއިރު، ހާޑް ޑިސްކެއް ހިމެނޭ ހަމައެކަނި ގޭމް ކޮންސޯލަކީ އެކްސްބޮކްސް ކަމުގައި ބުނެ އިސްތިހާރުކުރި އެވެ.\nމައިކްރޮސޮފްޓުން ބޭނުންވީ ޕްލޭސްޓޭޝަން2އަށް ވުރެ ކުރިން އެކްސްބޮކްސް ތައާރުފުކުރުމަށެވެ. އެކަން ކުރުމަށްޓަކައި ޕްލޭސްޓޭޝަން އުފެއްދުމުގައި މަސައްކަތްކުރި ވަކިވަކި މީހުންނާ ގުޅައި ޕްރޮޖެކްޓް ލަސްކުރުވަން ވެސް މަސައްކަތްކުރި އެވެ. އެކްސްބޮކްސް ތައާރަފުކުރަން މައިކްރޮސޮފްޓުން ކުރި މަސައްކަތްތަކުގެ ތެރޭގައި މި އަށް ވުރެ ހުތުރު އެތައް އަމަލެއް ހިންގާފައި އެބަ ހުއްޓެވެ.\nސެމްސަންގް އަށް ދިމާވެގެން އުޅޭ ހާލަތަށް ބަލާއިރު ވެސް އަޅާ ކިޔެން ހުރި ކަންތައްތަކެއް އެބަ ހުއްޓެވެ. އެންޑްރޮއިޑް އަކީ ގޫގުލްގެ އޮޕަރޭޓިން ސިސްޓަމެކެވެ. ސެމްސަންގުން އެންޑްރޮއިޑަށް އެހާ ގިނަ ފޯނު އުފައްދާތީ ގޫގުލުން ހަސަދަވެރިވެ އެވެ. ސްމާޓްފޯން މަސްރަހުގައި އެންޑްރޮއިޑް އަކީ ސެމްސަންގް ކަމަށް އެވްރެޖް މީހުން ގަބޫލުކުރުމަކީ ގޫގުލް އަށް އަސަރުކުރާ ކަމަކަށް ވަނީ ވެފަ އެވެ.\nސްމާޓްފޯން މާކެޓްގައި ރަސްކަންކުރަނީ އެންޑްރޮއިޑް ފޯނުތަކެވެ. އެންޑްރޮއިޑް ފޯނުތަކުގެ ރަސްގެފާނަކީ ސެމްސަންގް އެވެ. ސްމާޓްފޯން މާކެޓުން އެޕަލް އަށް ލިބިފައި އޮތީ ކުޑަ މިންވަރެކެވެ.\nގޫގުލުން ހަމަ މި ދަނޑިވަޅުގައި އަމިއްލަ ފޯނެއް ނެރެފި އެވެ. އެމެރިކާ ކޯޓްތަކުގައި ސެމްސަންގްއާ ދެކޮޅަށް ހުރި މައްސަލަތައް އެބަ ބަލަ އެވެ. ސެމްސަންގާ ދެކޮޅަށް އެޕަލް ވައްދާފައި އޮތް މައްސަލައެއް އެޕަލްއާ އެއްކޮޅަށް ނިމިދާނެހެން ހީވެ އެވެ. އެހެންވެއްޖެ ނަމަ ސެމްސަންގުން 120 މިލިއަން ޑޮލަރު އެޕަލް އަށް ދޭންޖެހޭނެ އެވެ.\nދުނިޔޭގައި ބާރުގަދަ ގިނަ ކުންފުނިތަކަކުން ސެމްސަންގާ ދެކޮޅެވެ. އެ ކުންފުނިތަކުން ވަކާލާތުކުރަނީ އެޕަލްގެ ދިފާއުގަ އެވެ. އެމެރިކާ ކޯޓަކުން މި ދަނޑިވަޅުގައި ބޮޑު އަދަދަކުން ސެމްސަންގް ޖޫރިމަނާކޮށްފި ނަމަ ރިހޭ ފައި މައްޗަށް ފޮއި ވެއްޓުނީ އެވެ.\nއިތުރު ލިޔުންތައް ގޫގްލް ސެމްސަންގް މައިކްރޮސޮފްޓް ވިންޑޯޒް ޕްލޭސްޓޭޝަން ސޮނީ އެންޓަޓެއިމަންޓް ނެޓްވޯކް ސެމްސަންގް ގެލެކްސީ ނޯޓް 7


އއ. އުކުޅަސް ބަނދަރުގެ އެއްގަމު ތޮށި ލުމުގެ މަސައްކަތް ކޮށްދޭނެ ފަރާތެއް ހޯދުމުގެ މަސައްކަތް\n1. ދިވެހިރާއްޖޭގައި ކޮވިޑް-19 ފެތުރުން ކޮންޓްރޯލް ކުރުމުގެ ގޮތުން، 19 މާރިޗު 2020އިން ފެށިގެން ސަރުކާރު ބަންދު ކުރުމަށް ނިންމުމާ ގުޅިގެން އއ. އުކުޅަސް ބަނދަރުގެ އެއްގަމު ތޮށިލުމުގެ މަސައްކަތް ކޮށްދޭނެ ފަރާތެއް ހޯދުމަށް މި މިނިސްޓްރީއިން ކުރި ނަންބަރު (IUL)13-K/13/2020/101 އިޢުލާންގައިވާ ރަޖިސްޓްރޭޝަން މުއްދަތާއި، ބިޑް ހުށަހެޅުމުގެ ތާރީޚަށް އަންނަނިވި ބަދަލުތައްވަނީ ގެނެވިފައެވެ.\n4. ބީލަމުގައި ބައިވެރިވުމަށް -/1500 ރުފިޔާ (ފަނަރަސަތޭކަ ރުފިޔާ ނުވަތަ 100 ޔޫ.އެސް ޑޮލަރު) ނޮންރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 11 މާރިޗު 2020 އިން6މޭ 2020 އަށް، ބަންދުނޫން ކޮންމެ ދުވަހަކު 08:30 އިން 12:00އަށް ( ރަމަޟާން މަހު:9:30-11:30 ) އަދި ސިއްޙީ ކުއްލި ޙާލަތު އިޢުލާންކޮށްފައިވާ މުއްދަތުގެ ތެރޭގައި ސަރުކާރު ބަންދު ދުވަސްތަކުގައި ކޮންމެ ހޯމަ އަދި ބުދަ ދުވަހުގެ ހެނދުނު 9:30 އިން 11:30 މިމިނިސްޓްރީ އިންނެވެ.\n5. މި މަސައްކަތާއި ބެހޭ އެންމެހައި ލިޔެކިޔުންތައް ސޮފްޓްކޮޕީ ފޯރމެޓުގައި މި މިނިސްޓްރީގެ ވެބްސައިޓް www.finance.gov.mv އިން 12 މާރިޗު 2020 ފެށިގެން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n6. މިޕްރޮޖެކްޓުގެ ބިޑް ސެކިޔުރިޓީގެ ގޮތުގައި 75,000.00ދިވެހި ރުފިޔާ (ހަތްދިހަފަސް ހާސް ދިވެހި ރުފިޔާ ނުވަތަ އެ ޢަދަދާ އެއްވަރެއްގެ ޢަދަދެއްގެ ޔޫ.އެސް ޑޮލަރުން) ހުށަހަޅުއްވަންވާނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ.\n7. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 26 އޭޕްރިލް 2020 ވާ އާދިއްތަ ދުވަހުގެ 12:00 ގެ ކުރިން، ތިރީގައިވާ އީމެއިލް އެޑްރެހަށެވެ.\n8. ބީލަން ހުޅުވުން އޮންނާނީ7މޭ 2020 ވާ ބުރާސްފަތި ދުވަހުގެ 11:00ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nފޯން : 9603349296+، 9603349147+، 960334910+\nޕަބްލިޝްކުރި ތާރީޚު: 03 އޭޕްރިލް 2020\nޕަބްލިޝްކުރި ގަޑި: 0020\nސުންގަޑި: 07 މޭ 2020 1100


SunOnline: Dhiraagu roadha promotion ge 8 naseebuvereen Umra ah furaifi\nދިރާގު ރޯދަ ޕްރޮމޯޝަންގެ 8 ނަސީބުވެރީން އުމްރާއަށް ފުރައިފި\nއަޙްމަދު މުޖްތަބާ 21 Dec 2018, 11:35\nދިރާގު ކަސްޓަމަރުންނަށް ހަދިޔާ ކުރި އުމްރާ ދަތުރުގެ ނަސީބުވެރީންގެ ތެރޭގައި ހިމެނުނު 8 މީހުން އިއްޔެ ވަނީ ޢުމްރާގެ އަޅުކަންކުރުމަށް ސަޢުދީ ޢަރަބިއްޔާއަށް ފުރާފައި-- ފޮޓޯ: ދިރާގު\nއެންމެ ފަހުން ނިމިދިޔަ ރޯދަމަހު ދިރާގުން ކުރިއަށް ގެންދިޔަ ޚާއްސަ ޕްރޮމޯޝަން ތަކުގެ ތެރޭން، ދިރާގު ކަސްޓަމަރުންނަށް ހަދިޔާ ކުރި އުމްރާ ދަތުރުގެ ނަސީބުވެރީންގެ ތެރޭގައި ހިމެނުނު 8 މީހުން އިއްޔެ ޢުމްރާގެ އަޅުކަންކުރުމަށް ސަޢުދީ ޢަރަބިއްޔާއަށް ފުރައިފިއެވެ.\nދިރާގުން މިއަހަރު ކުރިއަށް ގެންދިޔަ ޕްރޮމޯޝަން ތަކުގެ ތެރޭން، ރޯދަމަހު ކުރިއަށް ގެންދިޔަ އެންމެ ފާހަގަކޮށްލެވޭ އަދި އެންމެ ބޮޑު އިނާމަކަށް ވެގެން ދިޔައީ މި ޢުމްރާ ދަތުރުތަކެވެ. އެއީ ރޯދަ މަހުގެ ކޮންމެ ހަފުތާއެއްގައި ދިރާގުގެ ހުރިހާ ކަސްޓަމަރުންގެ ތެރެއިން ހޮވާލެވޭ ނަސީބުވެރި ކަސްޓަމަރަކަށް ހުރިހާ ހަރަދަކާއެކު2މީހެއްގެ އުމްރާ ދަތުރެކެވެ.\nދިރާގުގެ ހުރިހާ ކަސްޓަމަރުންގެ މެދުގައި ރޯދަ މަހުގެ ކޮންމެ ހަފުތާއެއްގައި ބޭއްވި މި ގުރުއަތުލުމުގައި ނަސީބުވެރި ކަސްޓަމަރުން ހޮވާފައިވަނީ ރޯދަމަހަށް ހާއްސަކޮންގެން ޓީ.ވީ.އެމް އިން ހުށައަޅާ "މިވަގުތު" ޕްރޮގްރާމުގައި ލައިވް ކޮށެވެ.\nދިރާގުން ބުނީ، އެ ކުންފުނިން މަސައްކަތް ކުރަމުން ދަނީ ކަސްޓަމަރުންނަށް ބޭނުންތެރި އަދި ކޮންމެ މޫސުމަކާއި ގުޅޭ ފަދަ އަގުހުރި ޕްރޮމޯޝްތަކާއި ހަދިޔާތައް ކަސްޓަމަރުންނަށް ފޯރުކޮށްދިނުމަށް ކަމަށެވެ.\nރޯދަ މަހަކީ ހެޔޮކަމާއި ހަދިޔާ ބަދަލުކުރުމާއި އަދި ދީލަތި ކަމުގެ މައްސަރެވެ. ކޮންމެ އަހަރެއްގެ ރޯދަ މަހާ ގުޅުވައިގެން ތަފާތު ޕްރޮމޯޝަންތަކާއި އިނާމުތައް އެކިއެކި ކުންފުނިތަކުންނާއި ވިޔަފާރިތަކުން ދަނީ ކަސްޓަމަރުންނަށް ހަދިޔާ ކުރަމުންނެވެ. އެގޮތުން ރާއްޖޭގައި އެންމެ ފުޅާދާއިރާއެއްގައި މުވާސަލާތީ އަދި ޑިޖިޓަލް ހިދުމަތް ދޭ އެއް ކުންފުނި ކަމަށްވާ ދިރާގަކީ ބަރަކާތްތެރި ރޯދަމަހުގައި ކަސްޓަމަރުން އަގުވަޒަންކުރެވޭނެ ފަދަ ބޮޑެތި ހަދިޔާތައް ކޮންމެ އަހަރަކުވެސް ފޯރުކޮށްދެމުން އަންނަ ކުންފުންޏެވެ.


2021 ވަނަ އަހަރުގެ ދެވަނަ ދައުރުގެ 20 ވަނަ ޖަލްސާ\nބުދަ7ޖުލައި 2021 09:00\nޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) ގެ 59 ވަނަ މާއްދާގެ (ހ) ގެ (2) ވަނަ ނަންބަރުގައިވާ ގޮތުގެމަތިން، ލޯކަލް ގަވަރމަންޓް އޮތޯރިޓީގެ ބޯޑުގެ މެންބަރުކަމަށް، ރައްޔިތުންގެ މަޖިލީހުން ކަނޑައަޅާ3މެންބަރުން ޢައްޔަންކުރެއްވުމަށްޓަކައި، ރައީސުލްޖުމްހޫރިއްޔާ ފޮނުއްވާފައިވާ ނަންފުޅުތައް ދިރާސާކޮށް ގޮތެއް ނިންމުމަށް އެ މައްސަލައާގުޅޭ ދާއިމީ ކޮމިޓީއަށް ފޮނުއްވުން.\nދިވެހިރާއްޖޭގެ ތަފާސްހިސާބުގެ ބިލު، ޤައުމީ ތަރައްޤީއާއި ތަރިކައިގެ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހެޅުއްވުން.\nޤާނޫނު ނަންބަރު 6/2013 (ކުދި އަދި މެދު ފަންތީގެ ވިޔަފާރީގެ ޤާނޫނު) އަށް އިޞްލާޙު ގެނައުމުގެ ބިލު، އިޤްތިޞާދީ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހެޅުއްވުން.\nޤާނޫނު ނަންބަރު 25/2019 (އާމްދަނީން ޓެކްސް ނެގުމުގެ ޤާނޫނު) އަށް އިޞްލާޙު ގެނައުމުގެ ބިލު، މުޅި މަޖިލީހުގެ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހެޅުއްވުން.\nއިޒްރާއީލުން ފަލަސްޠީނުގެ ބިންތަކަށް ވެރިވެގަތުމަށް ކުރަމުންގެންދާ މަސައްކަތް ހުއްޓާލުމަށް ގޮވާލުމާއެކު ފަލަސްޠީނުގެ ރައްޔިތުންނަށް ދެމުންގެންދާ އިންސާނިއްޔަތާ ޚިލާފު އަނިޔާތައް ކުށްވެރިކޮށް އެ އަނިޔާތައް ހުއްޓާލުމަށްގޮވާލައި ހުށަހަޅުއްވާފައިވާ ޤަރާރު، ޚާރިޖީ ގުޅުންތަކުގެ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހަޅުއްވައި މަޖިލީހުން ފާސްކުރެއްވުން.\nސަރުކާރުގެ ފަރާތުން، މަކުނުދޫ ދާއިރާގެ މެންބަރު މުޙައްމަދު ރާޢީ ހުށަހަޅުއްވާފައިވާ، ޤާނޫނު ނަންބަރު 69/78 (ކަނޑުގައި ދުއްވާ އުޅަނދުތައް ދުއްވުމާބެހޭ ޤާނޫނު) އަށް އިޞްލާޙު ގެނައުމުގެ ބިލު މަޖިލީހުން ބަލައިގަތުން.\nފަލަސްޠީންގެ ރައްޔިތުންނަށް ދެމުންގެންދާ އިންސާނިއްޔަތާ ޚިލާފް އަނިޔާތައް ކުށްވެރިކޮށް އެ އަނިޔާތައް ހުއްޓާލުމަށް ގޮވާލައި ހުށަހަޅާ ޤަރާރު


Causeway gai massala jehunee design koffai oiy gothun: MTCC | Mihaaru\nކޯޒްވޭގައި މައްސަލަ ޖެހުނީ ޑިޒައިންކޮށްފައި އޮތް ގޮތުން: އެމްޓީސީސީ\n30 ސެޕްޓެމްބަރ 2018 - 15:47 15 comments\nސަރުކާރުން 29 މިލިޔަން ރުފިޔާ ހަރަދުކޮށްގެން، މިދިޔަ މަހު ހަދާ ނިންމި، ކޯޒްވޭ ކަނޑާލީ ހޯޑެއްދޫ ރައްޔިތުން ނިކުމެ އެވެ. އެއީ ކޯޒްވޭ މަތިން، ރަށުތެރެއަށް ލޮނު އަރައި، މުޅި ރަށުގައި ފެންބޮޑުވާތީ ކަމަށް އެ ރަށު ކައުންސިލުން ބުންޏެވެ.\nކޯޒުވޭ ހެދީ އޮއި ގަދަ ސަރަހައްދެއްގަ އެވެ. ވެލީގެ ފާލަމެއް އެޅުމުން އެތަނުން ފެން ދައުރުވާނެ ގޮތެއް ނެތި، ހޯޑެއްދޫގެ ހުރިހާ ފަރާތަކަށް ވެސް، އޭގެ ފަހުން ވަނީ ރާޅު އަރަން ފަށައިފަ އެވެ. އަދި ކޯޒްވޭ މަތިން ވެސް ލޮނުގަނޑު އަރަ އެވެ.\nލޮނުގަނޑު ދައުރު ކުރުމަށް، ކޯޒުވޭގެ ތިން ތަނަކުން ކަނޑާފައި ހުއްޓެވެ. ނަމަވެސް އެތަންތަން ކުޑަވުމުގެ ސަބަބުން އެކަށީގެންވާ ގޮތެއްގައި ލޮނުގަނޑު ދައުރެއް ނުކުރެ އެވެ.\nއެމްޓީސީސީގެ އޮފިޝަލަކު ވިދާޅުވީ ކޯޒްވޭ މަތިން ލޮނުގަނޑު އަރަނީ، އެތަނުގައި އެކަށީގެންވާ ގޮތަށް ލޮނުގަނޑު ދައުރުވާނެ ގޮތެއް ނެތިގެން ކަމަށެވެ.\n"އެއީ ޑިޒައިން ކުރުމުގައި ދިމާވި މައްސަލައެއް. އަޅުގަނޑުމެން އެ މަސައްކަތް ކުރީ ހައުސިން މިނިސްޓްރީން ދީފައިވާ ޑިޒައިނާ އެއްގޮތަށް،" އޮފިޝަލް ވިދާޅުވި އެވެ.\nއޭނާ ވިދާޅުވީ އެ މައްސަލަ ހައްލުކުރުމަށް، ހައުސިން މިނިސްޓްރީއާ އެކު މިހާރު މަސައްކަތް ކުރަމުން އަންނަ ކަމަށެވެ.\nމީގެ ދެ އަހަރު ކުރިން ހަދަން ފެށި މި ކޯޒްވޭގެ ދިގުމިނުގައި 440 މީޓަރު އަދި ފުޅާމިނުގައި ހަތް މީޓަރު ހުރެ އެވެ. މަޑަވެއްޔާއި ހޯޑެއްދޫ ގުޅާލާފައި ވަނީ، އެ ދެމެދުގައި އޮންނަ ހާދޫ ކިޔާ ފަޅުރަށެއް ހިމަނައިގެން، އެ ރަށާ ވެސް އެކު އެވެ.\nRayyithun nukume, Madaveli-Hoadehdhoo causeway kandaalaifi\nހޯޑެއްދޫ ކައުންސިލްގެ ރައީސް މުހައްމަދު އަޔާޒު ވިދާޅުވީ ކޯޒްވޭ ގުޅައިލި ފަހުން ތިން ފަހަރެއްގެ މަތިން މައްސަލަ ދިމާވި ކަމަށާއި މިހާރު ކުރަމުން އަންނަ ވިއްސާރައިގައި ވެސް، ކޯޒްވޭ މަތިން ރަށުގެ ތެރެއަށް ލޮނު އަރައި، ވަރަށް ބޮޑަށް ގެއްލުން ލިބެމުންދާ ކަމަށެވެ. އެހެންވެ، ކޯޒްވޭ ކަނޑާލަން މަޖުބޫރުވީ ކަމަށް އޭނާ ވިދާޅުވި އެވެ.\nއެކްސްކަވޭޓަރެއް ބޭނުންކޮށްގެން ކަނޑާލާފައިވަނީ، ހޯޑެއްދޫއާ ކޯޒްވޭ ގުޅޭ ބަ އެވެ. އަދި އޭގެ ސަބަބުން، އެ ދޭތެރެއިން ލޮނުގަނޑު ދައުރުވެ، ރަށަށް ކުރާ ބާރު ކޮންމެވެސް ވަރަކަށް ކުޑަވެފައިވާ ކަމަށް ކައުންސިލުން ބުނެ އެވެ.\nސަރުކާރުން ފެށި މި މަޝްރޫއު ނުނިމި، ވަރަށް ބޮޑަށް ދިގުލައިގެން ދިޔަ އެވެ. އަދި ވަކި ހިސާބަކުން މަޝްރޫއު ހުއްޓިފައިވީ ނަމަވެސް، އަލުން މަސައްކަތް ފެށީ، މިދިޔަ އާދިއްތަ ދުވަހު ބޭއްވި ރިޔާސީ އިންތިޚާބާ ދިމާކޮށް، މީގެ ދެ މަސް ކުރިންނެވެ.\nއިތުރު ލިޔުންތައް ގދ. ހޯނޑެއްދޫ މޫސުން ތަރައްގީގެ މަޝްރޫއުތައް ގދ. މަޑަވެލި އެމްޓީސީސީ ހައުސިން މިނިސްޓްރީ މަޑަވެލި ކޯޒްވޭ މަޝްރޫއު\nރައްޔިތުން ނުކުމެ މަޑަވެލި-ހޯޑެއްދޫ ކޯޒްވޭ ކަނޑާލައިފި


Mohamed Siruhan: މަސްހުނި ކުރުމުގެ މޮޅުވާހަކައިން ޅެންކިޔަމުންދާ ޑޮކްޓަރެއްގެ ވާހަކަ\nމަސްހުނި ކުރުމުގެ މޮޅުވާހަކައިން ޅެންކިޔަމުންދާ ޑޮކްޓަރެއްގެ ވާހަކަ\nއަޅުގަނޑުމެންގެ ތެރޭގައި މިއަދު އެންމެ ގަދައަށް ދެކެވޭ ވާހަކައަކީ ފިރިހެން އަންހެން ކުދިން މަސްހުނި ނުކުރެވިގެން މީހެއްގެ ލޮލަށް ނިދިނައިސްގެން އުޅޭ ވާހަކައެވެ. މަސްހުނި ކުރުމުގެ މޮޅުވާހަކައިން ޅެންކިޔަމުންދާ ޑޮކްޓަރެއްގެ ވާހަކައެވެ. މިފަދަ ޑޮކްޓަރުން އަޅުގަނޑުމެންނަކަށް އަލެއްނޫނެވެ. ތަންކޮޅެއްކުރިންވެސް މީހަކު މާމޮޅު ޑޮކްޓަރަކަށްވެގެން ސްޓޭޖުމަތީގައި ލަވަ ނުކިއިގެން ތެޅިބޭލިއެވެ. މިފަދަ އެތައްޑޮކްޓަރެއް އަންނާނެއެވެ. އައިސް އައިސް ދާނެއެވެ.\nނުފެންނާތީ ހިތާމަ ކުރަން ޖެހެއެވެ. ދެޖިންސް މަސްހުނިކޮށް ކިޔަވައިދޭ ތަންތަން ކަމުގައިވާ ސީ.އެޗް.އެސް.ސީ އާއި ވިލާ ހައި ސުކޫލްފަދަ މަދު ތަނަކަށް ނަޒަރު ހިންގާލިޔަސް އެކުދިންގެ އަޚްލާޤު އެނގިގެންދާނެއެވެ. ސްކޫލު ނިމިގެން ކްލާސް ފިރިހެންކުދިންގެ ސައިކަލު ފަހަތުގައި އެކީ ކިޔަވަމުންދާ އަންހެންކުދިން އެގެންދަނީ ހަމަ އެމީހުންގެ ގެއަށްހެއްޔެވެ. ރޭގަނޑެއް ދުވާލެއް ނެތި މިކުދިން މަގުތަކަށް ނުކުމެ ނުބައި ފާޙިޝް ޢަމަލުތައް ހިންގުން މިއީ ތިޔަބުނާ އަޚްލާޤް ރަނގަޅުވެ ކިޔެވުމުގެ ފެންވަރު ރަނގަޅުވުންތޯ އަމިއްލަ ނަފްސާ ސުވާލު ކޮށްލާށެވެ!\nއޭ ޑޮކްޓަރެވެ! މިއީ 2010 ކެވެ. އިންޑިއާއަށް ދާނެ ދެކޮޅު ތިކެޓު އަހަރެން ދީފާނަމެވެ. ގޮސް ކުޑައިކޮށް ތަންތަނަށް ވަދެ ތިބުނާކަންތައް ތަޖުރިބާކޮށްލަބަލާށެވެ. އޭރުން ތިޔަ ޖާހިލުކަން އިސާހިތަކު ފިލާފާނެއެވެ. ވޭތުވެދިޔަ ދައުރުގައި ވެރިއަކަށްހުރި " ބޮޑު ފިޤުހުވެރިޔާ" ވެސްވަނީ ޖެނެރޭޝަނެއް ހަލާކު ކޮށްލާފައެވެ. ކަލެއަށް ތިކަން ކުރެވިދާނެކަމަށް ހީކުރަނީހެއްޔެވެ. ﷲ އިރާދަކުރެއްވިއްޔާ ހަމަހިލާ ތިކަމެއްނުވާނެއެވެ.އިތުރަށް\nPosted by Mohamed Siruhan at 10:34 PM\n"Adhaalath Party ( Phallus Party )" - Aishath Aniy...\nލަދު ހަޔާތް އަޅެ ކޮބައިތޯއެވެ؟\nSqueegee Bum Time For Dubai Window Cleaner\nWikipedia co-founder: WikiLeaks was irresponsible\nOzone layer 'is no longer disappearing and will re...\nHow to Drink Coffee Well: Advice from an Expert\nEngineers Slam Internet 'Censorship' Bill Under Re...\nޑރ. މުސްޠަފާ މި ޙަޤީޤަތާ ޚިލާފު ދޮގު ބަޔާންތައްދޭ\nRussia to Build Orbiting Hotel for Space Tourists\n'Happy Coffins': Design Your Coffin Before You Die...\nމަސްހުނި ކުރުމުގެ މޮޅުވާހަކައިން ޅެންކިޔަމުންދާ ޑޮ...\nތަޢުލީމީ ނައު ޣަރަޤު ވެގެން ދިޔުމަށް އެޅޭ އިތުރު ލ...\nޑރ. މުސްޠަފާ ލުޠުފީއާ ދެކޮޅަށް ދިވެހިން އުތުރިއަރަ...\nSegway Boss Jimi Heselden Dies on Segway: Are Segw...\nMexican Mayor Stoned to Death in Drug-Plagued Stat...\nFBI agents cheated on exam using answer sheets - r...\nU.N. Denies Appointing 'First Contact' for Visitin...\nRomanian gipsy gang 'snatched 200 children from ho...\nRoad map to peaceful coexistence\nIn defense of Prophet’s beloved wife & our mother,...\nMosques to become bigger part of German life – Cha...\nMeteor crater found on Google Earth could help pre...\nScientists discover how to 'switch off' pain of mi...\nﷲ އަށް ވުރެ މޮޅަށް އިނގެނީ އެޑިޔުކޭޝަން މިނިސްޓަރ ...\nހަވީރު ނޫހުގައި ވަޒީފާ އަދާކުރާ މީހަކު އިސްލާމްދީނ...\nHomestretch: Part Two in the Dr. Aafia Siddiqui st...\nAiming high - pilot realises da Vinci flight dream...\nDog Gets Award For Saving Sex Attack Victim\nArchbishop of Canterbury: Anglican Church has 'no ...\nWhat made Prophet’s Companions exceptional?\nLeader of 'Cult-Like' Religious Sect Hospitalized\nAnti-abortion activists arrested over graphic bann...\nMass Suicide Fears Over Missing LA Sect\n9,000 protesters gather for London demonstration a...\nDoes the Niqab haveabasis in Shariah?\nThe Niqab Ban - Unveiling the Facade\nUK bans pregnant nun ice cream ad\n"It isalaw that is unlawful,"\nUS Koran burning event 'on hold'\nTop 10 Countries to Have Your Wallet Stolen by Pic...


އަޅުގަނޑުމެންގެ ކައިވެންޏަށް3ވަނަ އަހަރުން ފެށިގެން ފިރިމީހާ އަޅުގަނޑާއި ދުރުހެލިވާން ފަށައިފިއެވެ. އެކުގައި ނިދަން އޮށޯތްނަމަވެސް އަޅުގަނޑަށް އެއްވެސް ސަމާލުކަމެއް ނުދެއެވެ. އަދި ދަރިއަކު ބޭނުންވެގެން އާދޭސްކުރާއިރުވެސް އެކަމަށްވެސް ސަމާލުކަމެއް ނުދެއެވެ.\nފިރިމީހާގެ ހިތް އަޅުގަނޑުގެ މައްޗަށް ލެންބުވޭތޯ އަޅުގަނޑަށް ކުރެވުނުހައި މަސައްކަތެއް ކުރީމެވެ. ނަމަވެސް އެއިން އެއްވެސް މަސައްކަތަކުން އެއްވެސް ނަތީޖާއެއް ނުނުކުމެއެވެ. އެހެންކަމާއިއެކުގައިވެސް އުންމީދު ކަނޑައެއް ނުލަމެވެ.\nމިފަދަ ޙާލެއްގައި އުޅެމުން ގޮސް ކައިވެންޏަށް6ވަނަ އަހަރު އަޅުގަނޑަށް އެނގުނީ ފިރިމީހާގެ ދެވަނަ އަންތބެއް އިންނަކަމާއި2އަހަރުގެ ދަރިއަކުވެސް ލިބިފައިވާ ކަމެވެ. އެވާހަކަ ދެއްކުމުން ފުރަތަމަ ކުރީ އިންކާރެވެ. ނަމަވެސް އެއިރު އެކަމުގެ ފުރިހަމަ ހެކި އަޅުގަނޑުގެ އަތުގައިހުރުމުން އަނބިމީހާ އާއި ދަރިފުޅުގެ ނަން ބުނުމުން އެއްބަސްވެ އެވާހަކަ ކިޔައިދީފިއެވެ.\nފިރިމީހާ ބުނީ އަޅުގަނޑާއި ދުރުހެލިވީވެސް އެކުގައި ރޭނުކުރަނީވެސް އަޅުަނޑަށް ދަރިއަކު ލިބިއްޖެނަމަ2ދަރިންނަށް ޚަރަދުނުކުރެވޭނެތީކަމަށެވެ. އެހެން ބުނުމުން އަޅުގަނޑު ދިއައީ ހަމަ ތަރިބުރައިގެންނެވެ. ފިރިމީހާގެ ނިޔަތަކަށްވެފައި އެއޮތީ އަޅުގަނޑަށް އަންތބެއްގެ ނުދިނުމާއި މުޅި އުމުރު އޭނާގެ އަޅެއްގެ ގޮތުގައި ބަހައްޓަންކަން އެނގުމުންނެވެ.\n2،3ދުވަސްވަންދެން ވިސްނީމެވެ. އެންމެފަހުން ބުނީމެވެ. "މިހައިތަނަށްވީ ހުރިހާ ކަމަކަށް އެއްވެސް މައްސަލައެއް ނެތެވެ. ހަމަ ހިތް ޙަލާލެވެ. ހަގު އަންބަށާއި ދަރިފުޅަށްވެސް ހަމަ ހިތް ޙަލާލެވެ. ދެމައިންނަށް އަހަރެންގެ ހެޔޮދުޢާ ސަލާމް ރައްދުކޮށްދޭށެވެ. ތިހާ މަދު ފައިސާކޮޅެއް ލިބޭއިރު2އަނބިން ގެންގުޅުންވާނީ ވަރަށް ބޮޑު ތަކްލީފަކަށެވެ. ކޮންމެ މީހަކަށްވެސް އިސްކަން ދެވޭނީ ދަރިފުޅަށެވެ. ދަރިފުޅުގެ މަންމަ އަށެވެ. ވީމާ އަހަރެން ވަރިކޮށްލައިދޭށެވެ."\nއެއިރު އަހަރެންގެ ހިތުގައި އަޅަމުންދިއަ ވޭން އެނގޭނީ ހަމަ އަހަރެންނަށެވެ. ނަމަވެސް އެކަމެއް ބޭރުފުށަކުން ނުދައްކަމެވެ. ނަޞީބަކުން އޭނާ އަޅުގަނޑު ވަރިކުރިއެވެ. ކައިވެނިކޮށްގެން ގެއިން ނުކުތީ އެނބުރި ގެއަށް ދިރިއުޅެން ދާނަ ނުޖެހޭނެކަމުގެ ވަރަށް ފޮނި އުންމީދާއިއެކުގައެވެ. ނަމަވެސް ވަރިކުރުމުން އެނބުރިގެއަށް ދިއައީއެވެ. މައިންބަފައިން އަހަރެންނަށް ހަމްދަރުދީވެ މަރުޙަބާ ކިޔެވެ.\nގޭގައި ފިހާރައެއް ހުރެއެވެ. އެތަން ހުންނަނީ ކުއްޔަށްދީފައެވެ. ފިހާރަ ހިފައިގެން އުޅޭ މީހާ ގާތު ބުނުމުން ވަރަށް ފަސޭހައިން އަހަރެންނަށް ވަޒީފާދިނެވެ. ވަޒީފާގައި އުޅެން ފެށުމުން ދެމީހުންގެ މެދުގައި ގާތް ގުޅުމެއް އުފެދި ލޯތްބަށް ބަދަލުވުމުން ދެމީހުން ކައިވެނިކުރީއެވެ. ކައިވެނިކުރިތަނާ ދަރިއަކުވެސް ލިބިއްޖެއެވެ. އެކުގައި އުފާވެރި ދިރިއުޅުމެއްވެސް ލިބިއްޖެއެވެ.\nކައިވެންޏަށް މިހާރު5އަހަރެވެ. އަދި އިރާދަކުރެއްވިއްޔާ އެއްވެސް މައްސަލައެއް ނުޖެހެއެވެ. އުފަލުގައި އެބަ ދިރިއުޅެވެއެވެ. ދުޢާއަކީ އެކުގައި ޢުމުރަށް ދިރިއުޅެވުމެވެ. ތަނަވަސްކަމަށް ބަލައިފިނަމަ ގޯތިން ލިބުނު ތަންކޮޅުގައި ދެމީހުން އެކުގައި ކުރާ މަސައްކަތުން5ބުރިއަށް ގެއެއް އެޅިއްޖެއެވެ. އިތުރު2ފިހާރަ ހުޅުވިއްޖެއެވެ. އެންމެ އުފާވާ ކަމަކީ މަސައްކަތުގައި ނޫން ގޮތަކަށް ފިރިމީހާ ގެއިން ބޭރަށްދާނަމަ، ޚާއްޞަކޮށް ރޭގަނޑު ބޭރަށްދާނަމަ ކޮންމެ ތަނަކަށް ދާނަމަވެސް ދެމީހުން އެކުގައި ނޫނީ ނުދާކަމެވެ.\nމިއަދުނޫހުގެ ކިޔުންތެރިންނަށް ބުނެލަން ބޭނުންވަނީ އަޅުގަނޑަށް ކުރިމަތިވިފަދަ ޙާލަތެއް މެދުވެރިވެއްޖެނަމަ ފުރަތަމަކަމަކަށް ފިރިމީހާއަށް ލިބިފައިވާ ދަރިންނަށް ހިތްބަރުނުކޮށް ހެޔޮދުޢާކުރާށެވެ. އެކުދިންގެ އެއްވެސް ކުށެއް ނޯންނާނެއެވެ. ކުށްވެރިއަކީ ކުށްކުރި މީހާއެވެ. ފިރިމީހާއެވެ. ދެވަނަ ކަމަކަށް ބުނެލަން ބޭނުމީ ޝަކުވާކުރަން މަޑުނުކުރާށެވެ. އެކަމުން ލިބޭނީ ހިތްދަތިކަމާއި އިތުރު އަނިޔާއެވެ. ތެދުވެރި ގޮތުގައި ހުރިނަމަ މާއުފާވެރި ޙަޔާތެއް މިންވަރުކުރައްވަވާނެތެވެ. އިން ޝާ ﷲ\n- ރައީފާ / މިއަދުނޫހުގެ ކިޔުންތެރިއެއް


ދ. ރިނބުދޫ ކައުންސިލްގެ ރައީސް\nއަޙްމަދު އިޤްބާލް ޢަބްދުލްޤައްޔޫމް\nދ. ރިނބުދޫ ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި\nދ. ރިނބުދޫ ކައުންސިލްގެ މެންބަރު\nއަޙްމަދު ނިޔާޒް ނިޒާރު


Arabi dhuniyeyge emme gina hotel thah mihaaru huree Mecca'gai\nއަރަބި ދުނިޔޭގެ އެންމެ ގިނަ ހޮޓާތައް މިހާރު ހުރީ މައްކާގައި\nގާތްގަނޑަކަށް 1100 އެއްހާ ހޮޓާ މައްކާގައި ހުރޭ\nގިނަ ހޮޓާތައް އަޅާފައި ހުރީ މައްކާގެ ކައުބަތުﷲ ގެފުޅު ހުރި ސަރަހައްދުގައި\nހޮޓާތަކުން އަހަރެއްގެ މައްޗަށް 10 މިލިއަނަށްވުރެ ގިނަ މީހުން ޚިދުމަތް ލިބިގަނޭ\nކ. މާލެ | 24 ނޮވެންބަރ 2019 | އާދީއްތަ 00:54 | 7,439\nމައްކާގައި ހުންނަ ކައުބަތުﷲ ގެފުޅު- އެންމެ ގިނަ ހޮޓާތައް ހުންނަނީ މި ސަރަހައްދުގައި - ޓްވިޓަރ\nއަރަބި ދުނިޔޭގައި އެންމެ ގިނަ ހޯޓާތައް އަޅާފައިވާ ޤައުމަކަށް މައްކާ ވެއްޖެއެވެ.\nކުރިން މި ރެކޯޑް އޮންނަނީ ދުބާއީގައި ނަމަވެސް ގާތްގަނޑަކަށް 1100 އެއްހާ ހޮޓަލާއެކު މައްކާ ވެފައިމިވަނީ އަރަބި ދުނިޔޭގައި މި ވިޔަފާރި އެންމެ ފުޅާކޮށް ކުރާ އެއް ޤައުމަށް ވެފައެވެ.\nސައުދީ ގެޒެޓް ރިޕޯރޓްގައި ވާގޮތުން ކޮންމެ އަހަރަކުވެސް މައްކާގެ ހޮޓާތަކުން އެތައް މިލިއަން މީހުން ޚިދުމަތް ލިބިގަންނައިރު، އޭގެ ތެރެއިން ގިނަ ހޮޓާތައް އަޅާފައި ހުރީ މައްކާގެ މަސްޖިދުއް ޙަރަމް (ކައުބަތުﷲ ގެފުޅު) ހުރި ސަރަހައްދުގައެވެ.\nމައްކާގެ ޗެމްބަރ އޮފް ކޮމާރސް އެންޑް އިންޑަސްޓްރީ (އެމް.ސީ.ސީ.އައި) ގެ ޗެއަރމަން ހިޝާމް ކާކީ ވިދާޅުވީ، މައްކާގެ ހޮޓާތަކުން އަހަރެއްގެ މައްޗަށް 10 މިލިއަނަށްވުރެ ގިނަ މީހުން ޚިދުމަތް ލިބިގަންނަ ކަމަށެވެ.\nއޭގެ އިތުރުން، ހޮޓާތަކަށް ބޭނުންވާ ފަރުނީޗަރާއި ސާމާނުތައް އެހެނިހެން ޤައުމުތަކުން އިމްޕޯރޓް ކުރުމުގެ ބަދަލުގައި މައްކާއިން އެ ޚިދުމަތް ފޯރުކޮށްދޭ ފަރާތްތަކުގެ އެހީތެރިކަން ލިބިގަންނަ ކަމަށާއި، އެކަމުގެ ސަބަބުން ހޮޓާ ހިންގާ ފަރާތްތަކަށްވެސް އިތުރު ފަސޭހަތަކެއް ލިބިގެންދާކަމަށްވެސް އެމްސީސީއައި އިން މައުލޫމާތު ދެއެވެ.


Covid Fethurey Sababu Dhenegannan Jehey- Dr. Mohamed Ali - Vaguthu\nކޮވިޑް ފެތުރޭ ސަބަބު ދެނެގަންނަން ޖެހޭ - ޑރ. މުހައްމަދު އަލީ\nރާއްޖޭގައި ކޮވިޑް-19 ގެ ވޭދަނަތައް އިތުރުވަމުން އަންނަ މި ދަނޑިވަޅުގައި އެކަކު އަނެކަކާއި ބައްދަލުވާ ގޮތަށް އެއްވުންތައް ހުއްޓުވައި ބަލި ފެތުރޭ ސަބަބު ހޯދަން ޖެހޭ ކަމަށް އައިޖީއެމްއެޗްގެ އެތެރެހަށީގެ ހާއްސަ ޑޮކްޓަރު، ޑރ. މުހައްމަދު އަލީ ވިދާޅުވެއްޖެއެވެ.\nރާއްޖޭގައި ކޮވިޑް-19 އަށް ފައްސިވާ މީހުންގެ އިންސައްތަ ދުވަހުން ދުވަހަށް ދަނީ އިތުރުވަމުންނެވ.ެ އެގޮތުން ފާއިތުވި ދުވަސްތަކުގައި ބަލި ޖެހޭ މީހުންގެ އަދަދު ވަނީ 400 އަށްވުރެ މައްޗަށް އަރާފައެވެ. އަދި އިއްޔެ އެކަނި މި ބަލި ޖެހުނު މީހުންގެ އަދަދު 500 އިން މައްޗަށް ވަނީ އަރާފައެވެ.\nމުހައްމަދު އަލީ ކުރެއްވި ޓުވިޓެއްގައި ވިދާޅުވީ، އެހެން ގައުމުތަކުގެ ކޮވިޑްގެ ތަފާސް ހިސާބުތަކަށް ބަލާއިރު، ރާއްޖޭގައި ވެސް މިހާރު ކޮވިޑްގެ ވޭދަނަތައް އިތުރުވަމުން އަންނަކަން ފާހަގަ ކުރެވޭ ކަމަށެވެ.\nއެހެންކަމުން އެކަކު އަނެކަކާއި ބައްދަލުވާ ގޮތަށް ބާއްވާ ބައްދަލުވުންތައް އެއްކޮށް ހުއްޓާލަން ޖެހޭ ކަމަށް އޭނާ ވިދާޅުވިއެވެ.\n"އަދި ބަލި ފެތުރޭ ސަބަބު ހޯދަންޖެހޭ. ވެދާނެ ބަލީގެ އާ ވައްތަރެއްގެ ސަބަބުން ކަމަށް، ނުވަތަ މީހުން އުޅޭ ގޮތުގެ ސަބަބުން ކަމަށް" ޑރ. މުހައްމަދު އަލީ ވިދާޅުވިއެވެ.\nއާ ވައްތަރެއްގެ ސަބަބުން ބައްޔަށް ފައްސިވާ މީހުންގެ އިންސައްތަ އިތުރުވާ ކަމަށް ޑރ. ވިދާޅުވެފައިވާއިރު، އަވަށްޓެރި އިންޑިއާއިން ގިނަ އަދަދަކަށް ފަތުރުވެރިން ރާއްޖެ އަންނާތީ އެގައުމުން ފެނިފައިވާ ކޮވިޑްގެ ވައްތަރު ރާއްޖޭގައި އުޅުމަކީ އެކަށީގެންވާ ކަމެއް ކަމަށް ބައެއް ފަރާތްތަކުން އަންނަނީ ވިދާޅުވަމުންނެވެ.\nއަދި އިންޑިއާއިން ފެންނަމުންދާ ކޮވިޑްެގެ ގިނަ ވައްތަރުތައް މިހާރުވެސް އަވައްޓެރި ގައުމުތަކުން ފެންނަމުންދާކަމަށް ބޭރު ދުނިޔޭގެ ހަބަރުތައް ބުނެއެވެ.\nމެއި 3, 2021 16:23\nދެން މިހާ ދުވަސްވަންދެން މާސްކްއަޅާށޭ...... ގައިދުރުކުރާށޭ...... ގިނަގިނައިން އަތްދޮންނާށޭ....... ގޭގައި ތިބޭށޭ...... މިހެން ތި ގޮވީ ކީއްވެ. މިހާރު ދޯ މިއެނީ އެއީ ކޮވިޑާ ގުޅުމެއްވެސް ނެތް ކަމެއްކަން\nމެއި 3, 2021 17:03\nބަލަ ކަލޭމެނާ ހަވާލުކޮށްގެން ތިބޭތާ 1.5 އަހަރު ވީ، ދެން ކީއްތިކުރީ، ކަލޭމެނަށް ސާފު ނުވިޔަސް ވެގެން އުޅޭގޮތް މީހުނަށް އިނގޭ\nމެއި 3, 2021 18:15\nކޮވިޑް ފެތުރޭ ސަބަބަކީ މި އަނިޔާވެރި ސަރުކާރު..\nމެއި 3, 2021 19:21\nކޮބާ ޑަކްޓަރުން ބަސް ގަބޫކުރާނެ ކަމަށް ބުނި ރައީސް؟؟؟؟؟ ގައުމު އިންޑިއާ ހާލަތަށް ވެއްޓމުގެ ކުރިން ފިޔަވަޅު އަޅުއްވާ. ފުލް ލޮކްޑައުނަށް ނުދިޔަސް ހަރުކަށި ފިޔަވަޅުތައް އެޅޭނެ! ބޮޑުވަޒީރު ދައްކާބިރަށް ހެއްލުނީމަ ކޮވިޑް މި ގައުމަށް އެތެރެވީ. ފެތުރުނީ..މިހާރު ބިރުވެރި ރަގަބީލު ޖަހަނީ....\nމެއި 3, 2021 21:44\nކަލޭމެން މަޤާމުގެ ބޭނުމުގަ ސިޔާސީވީމަ ވާނީ މިހެން މުހައްމަދު އަލީ ދެން ކޯއްޗެކޭ ކިޔާކަށް ކަލޭމެން ދައްކާ ވާހަކަ ދިމަލެއް ނުވޭ ހަދަނީ ހުސް ދޮގު


Breaking: Gondithah gellijje kamah kanda alhai bi-election baavvan EC in nimmaifi | Mihaaru\nސުޕްރީމް ކޯޓަށް މައްސަލަ ހުށަހެޅުއްވި ވަހީދު އިންޓަވިއު ދެއްވާއިރު އަނެއް ދެ މެމްބަރުން ކަމަށްވާ އަމީތު އާއި ސައުދު މަޑުކޮށްލައްވައިގެން -- ފައިލް ފޮޓޯ/ މިހާރު\nގޮނޑި ގެއްލިއްޖެ ކަމަށް ކަނޑައަޅައި ހަތަރު ދާއިރާއެއްގެ ބައި އިލެކްޝަންސް ބާއްވަން ނިންމައިފި\n27 އޯގަސްޓް 2017 - 22:53 77 comments\nހިޔާލު ތަފާތުވެފައިވާ ހަތަރު ދާއިރާއެއްގެ މެމްބަރުކަމުގެ ގޮނޑި ގެއްލިއްޖެ ކަމަށް ކަނޑައަޅައި، އެ ދާއިރާތަކުގެ ބައި އިލެކްޝަން ކުރިއަށް ގެންދަން އިލެކްޝަންސް ކޮމިޝަނުން ނިންމައިފި އެވެ.\nއެ ކޮމިޝަނުން މިރޭ އެގޮތަށް ނިންމީ މެމްބަރު ކަން ގެއްލިއްޖެ ކަމަށް އެ ކޮމިޝަނުން ނިންމި ހަތަރު ދާއިރާ ކަމަށްވާ، ވިލިނގިލި، ދިއްދޫ، މަޑުއްވަރީ އަދި ތުލުސްދޫ ދާއިރާގެ ގޮނޑީގެ މައްސަލާގައި އެ ދާއިރާތަކުގެ މެމްބަރުން ސުޕްރީމް ކޯޓަށް ހުށަހެޅުއްވި މައްސަލަ މިރޭ ނިންމާފައި ވަނިކޮށެވެ. އެހެން ނަމަވެސް، ސުޕްރީމްް ކޯޓުން އެ މައްސަލަ ނިންމާފައި އާންމުކުރި ބަޔާނުގައި، ގޮނޑި ގެއްލިފައިވާ ކަން ނުވަތަ ނުގެއްލޭ ކަން ވެސް ސީދާ ކަނޑައެޅިގެން ބުނެފައެއް ނުވެ އެވެ. އަދި އެ ދާއިރާގެ ގޮނޑިތައް ހުސްވެއްޖެ ކަމަށް ސަރުކާރުން ބުނާ އިރު އިދިކޮޅު ފަރާތްތަކުން ބުނެފައި ވަނީ ގޮނޑިތައް ނުގެއްލޭ ކަމަށެވެ.\nސުޕްރީމް ކޯޓުގެ ނިންމުމުގައި ބުނެފައި ވަނީ މެމްބަރު ކަމުގެ ގޮނޑިއާ ބެހޭ ގޮތުން ހުކުމަކާއި އަމުރެއް ނެރެފައިވާނެ ކަމަށާއި އެހެންވެ އެ ހުކުމް ނެރުމާ ހަމައަށް އެއްވެސް މެމްބަރެއްގެ މެމްބަރު ކަމާ ދޭތެރޭ ސުވާލެއް އުފެދޭނެ ޖާގައެއް ނެތުމުން، އެ މައްސަލައިގައި އެ ކޯޓުން އިތުރު ނިންމުމެއް ނިންމަން ނުޖެހޭ ކަމަށެވެ.\nއިލެކްޝަންސް ކޮމިޝަނުން މިރޭ އާންމު ކުރި ބަޔާނެއްގައި ބުނެފައި ވަނީ މިރޭ ސުޕްރީމް ކޯޓުން ނިންމާފައިވާ ނިންމުމުގެ ސަބަބުން، އިލެކްޝަންސް ކޮމިޝަނުން ނިންމާފައިވާ ނިންމުން ބަދަލުކުރަން ޖެހޭނެ ކަމަށް ބަޔާން ކޮށްފައި ނުވާތީ ރައްޔިތުންގެ މަޖިލީހުގެ ހުސްވެފައިވާ ދާއިރާތަކުގެ ބައި އިލެކްޝަންސް ކުރިއަށް ގެންދަން ނިންމާފައިވާ ކަމަށެވެ.\nބަޔާނުގައި ބުނެފައިވާ ގޮތުގައި، ހުސްވެފައިވާ ދާއިރާތަކުގެ ބައި އިލެކްޝަންސް މަޑުޖައްސާލާފައި ވަނީ އެ އިލެކްޝަނާ ގުޅުން ހުރި މައްސަލަތަކެއް ސުޕްރީމް ކޯޓުން ބަލަމުން ދާތީ އެވެ.\nޕީޕީއެމުން ވަކިިކުރުމާ ގުޅިގެން، ގޮނޑި ގެއްލުނު ކަމަށް އިލެކްޝަންސް ކޮމިޝަނުން މިހާތަނަށް ނިންމާފައި ވަނީ ސުޕްރީމް ކޯޓަށް މައްސަލަ ހުށަހެޅުއްވި ހަތަރު މެމްބަރުން ކަމަށްވާ ވިލިނގިލީ ދާއިރާގެ މެމްބަރު ސައުދު ހުސެއިން އާއި ދިއްދޫ ދާއިރާގެ އަބްދުއްލަތީފު މުހަންމަދާއި މަޑުއްވަރީ ދާއިރާގެ މެމްބަރު މުހަންމަދު އަމީތު އަދި ތުލުސްދޫ ދާއިރާގެ މެމްބަރު މުހަންމަދު ވަހީދު އިބްރާހީމްގެ އިތުރުން މައްޗަންގޮޅީ ދެކުނު ދާއިރާގެ އަބްދުﷲ ސިނާން އާއި ދަގެނތީ ދާއިރާގެ އިލްހާމް އަހުމަދެވެ. އެކަމަކު މި ދެ ދާއިރާގެ ބައި އިލެކްޝަންސް އަދި އިއުލާންކޮށްފައެއް ނުވެ އެވެ.\nއިތުރު ލިޔުންތައް އިލެކްޝަންސް ކޮމިޝަން ސުޕްރީމް ކޯޓް އަބްދުއްލަތީފް މުހައްމަދު މުހައްމަދު ވަހީދު އިބްރާހިމް (ވައްޑެ) މެމްބަރު މުހައްމަދު އަމީތު މެމްބަރު ސައުދު ހުސެއިން (ވިލިނގިލި) ރައްޔިތުންގެ މަޖިލިސް


އައްޑޫގެ އާއިލާތަކަށް ދީނީ އިލްމުވެރިން ހަމަޖައްސައި ދިނުމުގެ ޕްރޮގްރާމެއް ފަށައިފި\n: ހަވީރު އޮންލައިން\nދިނީ ކަންކަމާ ގުޅޭ ގޮތުން މައުލޫމާތު ހޯދަން ބޭނުންވާ އައްޑޫގެ ހުރިހާ އާއިލާތަކަށް ދީނީ އިލްމުވެރިން ހަމަޖައްސައިދިނުމުގެ ޕްރޮގްރާމެއް ހިތަދޫ ނޫރުލް އިސްލާމް ޖަމިއްޔާ އިން ފަށައިފި އެވެ.\n"ދިނީ އިލްމުވެރިންނާ އެކު ދޮރުން ދޮރަށް، އިސްލާމް ދީނުގެ ދައުވަތާއިގެން" ގެ ނަމުގައި ކުރިއަށް ގެންދާ ޕްރޮގްރާމްގައި ބައިވެރިވުމުގެ ފުރުސަތު އައްޑޫގެ ހުރިހާ ރަށެއްގެ އާއިލާތަކަށް އިއްޔެ ރަސްމީކޮށް ހުޅުވާލުމާ އެކު ބޮޑު ތަރުހީބެއް ލިބެމުން އަންނަ ކަމަށް ނޫރުލް އިސްލާމުން ބުންޏެވެ.\nއެ ޖަމިއްޔާގެ ރައީސް ޝެއިހް މުހައްމަދު އަނީލް މިއަދު ވިދާޅުވީ މި ޕްރޮގްރާމްގައި މިހާރު ޖުމްލަ 12 ވަރަކަށް ދީނީ އިލްމުވެރިން އެބަ ތިއްބެވި ކަމަށެވެ. އަދި އިތުރަށް ވެސް އިލްމުވެރިން ޖަމިއްޔާ އާ ގުޅިވަޑައިގަންނަވަމުން ގެންދަވާތީ އައްޑޫގެ މިހާރު އޮތް އާބާދީ އަށް ދީނީ މައުލޫމާތު ފޯރުކޮށް ދެވޭ ވަރުގެ ގާބިލްކަން ހުރިކަން ފާހަގަ ކުރެއްވި އެވެ.\nއަނީލް ވިދާޅުވީ އައްޑޫގައި އަލަށް މި ފެށި ޕްރޮގްރާމްގައި އެ އާއިލާއަކުން ބޭނުންވާ ދީނީ އިލްމުވެރިކު ނޫރުލް އިސްލާމަށް ރެކްއެސްޓް ކުރުމުން، އެ އާއިލާއަކަށް ހާއްސަކޮށް ހަމަޖައްސައިދޭ އިލްމުވެރިޔާ ގޭގެ އަށް ވަޑައިގެން ދިނީ ނަސޭހަތް ދެއްވާނެ ކަމަށެވެ.\n"މިފަދަ ކަމެއް އަޅުގަނޑުމެން ހަގީގަތުގައި މި ފެށީ ގިނަ ބަޔަކު މިފަދަ ކަމަކަށް ވަރަށް ބޮޑަށް ބޭނުންވެފައި ތިބުމުން. އަނެއްކާ ދީނީ ގޮތުން އޮޅުންފިލުވަން ބޭނުންވާ ކޮންމެ މައުލޫމާތެއް ވަރަށް މިނިވަންކަމާ އެކު، އާއިލާތަކުގެ މީހުންނަށް އިލްމުވެރިންގެ ފަރާތުން ސާފު ކުރެވޭނެ،" މިހާރު ވެސް ވަރަށް ގިނަ ދީނީ ޕްރޮގްރާމްތައް ހިންގަމުން އަންނަ ޖަމިއްޔާގެ ރައީސް އަނީލް ވިދާޅުވި އެވެ.\n"އަޅުގަނޑުމެން މި އުންމީދު ކުރަނީ މިކަމަށް އާންމުންގެ ފަރާތުން ވަރަށް ބޮޑު ތަރުހީބެއް ލިބިގެންދާނެ ކަމަށް. އިއްޔެ އަޅުގަނޑުމެން މިކަން އިއުލާން ކުރި ހިސާބުން ވެސް ވަރަށް ގިނަ ރެކްއެސްޓްތައް އެބަ އާދޭ."\nނޫރުލް އިސްލާމުން ބުނީ އާއިލާތަކަށް ދިނީ އިލްމުވެރިން ހަމަޖައްސައިދޭ ޕްރޮގްރާމަކީ ހުއްޓުމެއް ނެތި އައްޑޫގައި ކުރިއަށް ގެންދަން ނިންމާފައިވާ ޕްރޮގްރާމެއް ކަމަށެވެ.\nނޯޓް: މިޕްރޮގްރާމްގެ ދަށުން ޢިލްމުވެރިން ހަމަޖެއްސުމަށް މި ޖަމްޢިއްޔާގެ ނަންބަރު 9162668 ނުވަތަ 7676446 އަށް ގުޅުއްވުން އެދެމެވެ.\n[މިހާތަނަށް މި ޞަފްޙާ ބަލާފައިވަނީ 2103 ފަހަރު]


Komme munaasabathakah costume eh muhimmu tha? | Mihaaru\nކުޑަކުދިންގެ ދުވަސް ފާހަގަކުރަން ބުދަދުވަހު ޒީނަތްތެރިކޮށްފައި ހުރި ސްކޫލެއްގައި ކުއްޖަކު ކޮސްޓިއުމެއްގައި --. ފޮޓޯ: ނިޝާން އަލީ/ މިހާރު\n12 މެއި 2017 - 09:06\nފަހަކަށް އައިސް ވަރަށް ބޮޑަށް އާއްމުވެ، ތަކުރާރުވަމުންދާ މަންޒަރެކެވެ. މުނާސަބަތުތަކާ ގުޅުވައިގެން ތަފާތު ކޮސްޓިއުމްތަކުގައި ކުދިން ސްކޫލަށް ގެންދިޔުމުގެ ފޯރި ވަރަށް ގަދަވެއްޖެ އެވެ. އެ ހެދުންތަކަށް މައިންބަފައިން ކުރާ ޚަރަދު ވެސް ބޮޑެވެ. ސުވާލަކީ، އެކި ކަހަލަ ދުވަސްތައް ފާހަގަކުރުމުގެ މަގްސަދު މި ކޮސްޓިއުމްތަކުން ހާސިލްވޭ ހެއްޔެވެ؟\nދިވެހި ބަހުގެ ދުވަސް ފާހަގަކުރަން ހަފީޒާ އަހުމަދު އޭނާގެ ހަތަރު އަހަރުގެ ދަރިފުޅު ސްކޫލަށް ފޮނުވީ ޒަމާނީ ލިބާހެއްގަ އެވެ. މާދަރީ ބަހުގެ ދުވަހު، ހެދުންބުރިއެއްގަ އެވެ. ކުޑަކުދިންގެ ދުވަހުގެ ހެދުން ތައްޔާރުކުރަން ޖެހުނީ އޯޓަމް ތީމް އަށެވެ. ފަސް ވަނަ މަހާ ހަމައަށް އައި އިރު، ތަފާތު ތިން ކޮސްޓިއުމެއް ހޯދަން ޖެހުނު އިރު އަހަރުގެ ބޮޑު ބައި އަދި އޮތީ އެވެ. އަނެއްކާ އަންނަ އަހަރު ވެސް މުޅިން އާ ހެދުންތަކެއް ބޭނުންވާނެ އެވެ.\n"މިއީ ހަގީގަތުގައި ވަރަށް ބޮޑު ޚަރަދެއް. މިސާލަކަށް ގައުމީ ހެދުމެއް ވިޔަސް، އެއް ހެދުމެއް ދެ ފަހަރު ލެއްވޭކަށް ނޯވޭ. އެއީ އެހެން ކުދިން ލާނީ އާ އެއްޗެހި ވީމަ. ކުރިން ލައްވާފައި އޮތް އެއްޗެއް ލައްވާކަށް ނުކެރޭނެއެއްނު؟ އަނެއްކާ އެއް އަހަރު ލައްވާ ހެދުން އަނެއް އަހަރު ލައްވަން ބޭނުންވިޔަސް ލެއްވޭކަށް ވެސް ނޯވޭ. ހެދުން އޮންނަނީ ކުޑަވެފައި. ދެން ހުންނަނީ އެކި ދުވަހަށް ސްކޫލުން އެކި ތީމްތައް ކަނޑައަޅާފައި. އެހެންވީމަ ހަމަ އާ ހެދުމެއް ތައްޔާރުކުރަން ޖެހެނީ،" ހަފީޒާ ބުންޏެވެ.\nމި ނިމުނު ހަފްތާގައި ކުޑަކުދިންގެ ދުވަސް ފާހަގަކުރި އިރު ސްކޫލްތަކުން ވަރަށް ތަފާތު މަންޒަރުތައް ފެނުނެވެ. ސްކޫލް ތެރެ ވަރަށް ބޮޑަށް ޒީނަތްތެރިކޮށް، އެކި ކަހަލަ ހަރަކާތްތައް ހިންގި އެވެ. ވަރަށް މޮޅެތި، ފަންނުވެރި ކަންކަން ފާހަގަކުރެވުނެވެ. ކޮސްޓިއުމްތައް ވެސް ހަމަ އެހާމެ ޝައުގުވެރި އެވެ. މާބުރާއި ކޮކާލާއި މާމެލާމެއްޔާއި މަސްމަހާމެއްސާއި އެކި ކަހަލަ ޖަނަވާރުތަކުގެ ގޮތުގައި ވެސް ކުދިން ފެނުނެވެ. ފެޝަން ޑިޒައިނަރުންނާއި ފެހުންތެރިންގެ ހުނަރާއި ފަންނުވެރިކަން ދައްކައިދޭ އެތައް މަސައްކަތެކެވެ. އޯޑަރުކޮށްގެން ރާއްޖެ އިން ބޭރުން ގެނެސްފައި ހުރި ރެޑީމޭޑް ކޮސްޓިއުމްތަކެވެ. ބަލާބެލުމަށް ހާހުން، ދެތިން ހާހުން ގުނާލެވޭ ބޮޑެތި ޚަރަދުތަކެވެ.\n"އަހަރެންގެ އަންހެން ދަރިފުޅުގެ ކޮސްޓިއުމަށް 1،200 ރުފިޔާ އަތުން ދިޔަ. އަނެއްކާ ހެދުމުން އެކަންޏެއް ނުވެސް ފުދޭ. އެއާ ގުޅޭ ގޮތަށް ބޫޓާއި ގަހަނާއާ އެއްޗެހި ވެސް ހޯދަން ޖެހޭ،" އެއް ބެލެނިވެރިޔަކު ޝަކުވާކުރި އެވެ.\n"މިއީ ހާދަ ބޮޑު މައްސަލައެކޭ! ހުރިހާ އާއިލާއެއްގައި ހުންނާނީ އެންމެ ކުއްޖެއް ވެސް ނޫން."\nބައެއް މައިންބަފައިން ބުނަނީ މި ގޮތަށް، ކޮންމެ މުނާސަބަތަކަށް ވަކިން، ޚާއްސަ ހެދުންތައް ލައްވަން ބޭނުން ނުވިޔަސް އެކަން ކުރަން މަޖުބޫރުވަނީ ކަމަށެވެ. އެއް ސަބަބަކީ ސްކޫލުން ނުވަތަ ޓީޗަރުން ވަކި ތީމެއް ކަނޑައަޅައި ނުވަތަ ވަކި ގޮތަކަށް ކުދިން ހެދުން އަޅާ ގޮތަށް ނިންމައި އެ ގޮތަށް އަމަލުކުރަން ބުނުމެވެ. އަނެއް ސަބަބަކީ އެހެން ކުދިންނާ ތަފާތު ގޮތަކަށް ދަރިން ސްކޫލަށް ފޮނުވަން ބޭނުން ނުވުމެވެ.\n"މިއީ ހަމަ ހުސް ބޭކާރު ޚަރަދު! އެކަމަކު ކީއްކުރާނީ؟" ދެ ކުދިންގެ ބައްޕައަކު ބުންޏެވެ.\nއެއް ބަޔަކު ދެކޭ ގޮތުގައި ކޮސްޓިއުމްތަކަށް ދޭ ސަމާލުކަން ބޮޑުކަމުން، އެ މުނާސަބަތެއް ފާހަގަކުރާ މަގްސަދު ހާސިލެއް ނުވެ އެވެ. އެހެން ގޮތަކަށް ބުނާ ނަމަ، ހަމައެކަނި ހެދުމެއް ލައިގެން ގޮސް ފޮޓޯ ނަގާލަނީ އެވެ. ދުވަހުގެ މުހިއްމުކަމާއި ދުވަސް ފާހަގަކުރަނީ ކީއްވެގެންކަން ވެސް ކުދިންނަށް ރަނގަޅަކަށް ނޭނގެ އެވެ. އޭގެ ބަދަލުގައި ކުދިންނަށް ދަސްކޮށްދެވެނީ ބޮޑެތި ޚަރަދުތައް ކުރުން ފަދަ ގޯސް ކަންތައްތަކެއް ކަމަށް އެއް ބެލެނިވެރިޔަކު ދެކެ އެވެ.\n"ކޮސްޓިއުމްތަކާ އުޅެން ހަދައިގެން ވަރަށް ބޮޑު ފުރުސަތެއް މި ނަގާލެވެނީ. ސަމާލުކަން ދޭންވީ ކުދިންގެ މައުލޫމާތާއި ވިސްނުމާއި ފިކުރު މުއްސަނދިކޮށް، މި ދުވަސްތައް ނުވަތަ އިޝޫތަކަށް ކުދިންގެ ލޯ ހުޅުވޭ ކަހަލަ ކަންތައްތަކަށް،" އޭނާ ބުންޏެވެ.\nސަރުކާރުގެ ސްކޫލްތަކާ ޚިލާފަށް އަމިއްލަ ބައެއް ސްކޫލްތަކުގައި ކޮސްޓިއުމް ބޭނުން ނުކުރުމުގެ އުސޫލެއް ގެންގުޅެ އެވެ. އޭގެ ފަހަތުގައި ރަނގަޅު ސަބަބުތަކެއް އެބަ ހުއްޓެވެ.\n"ދިވެހި ބަހުގެ ދުވަސްތައް ކަހަލަ ދުވަސްތައް ފާހަގަކުރާ އިރު ވަކި ކަހަލަ ހެދުމެއް އަޅައިގެން އަންނާކަށް އަޅުގަނޑުމެން ނާންގަން. ކޮންސަޓްތަކަށް ވެސް އަޅުގަނޑުމެން ބުނަނީ އަތުގައި އޮންނަ ހެދުމެއް ނުވަތަ ބޮރޯކުރާ ހެދުމެއް ބޭނުންކުރަން. ނުވަތަ ސްކޫލުން ދޫކުރާ ޖެކެޓްކޮޅެއް ކަހަލަ އެއްޗަކަށް 100 ވަރަކަށް ރުފިޔާ ހޭދަކޮށްލަން ޖެހޭނީ،" ޣިޔާސުއްދީން އިންޓަނޭޝަނަލް ސްކޫލުގެ ޕްރިންސިޕަލް ތޯހާ ސަލީމް ވިދާޅުވި އެވެ.\n"ވަކި ތީމެއް ހެދިޔަސް ކުދިން އެ ތީމަށް ހެދުން އަޅައިގެން އައުން އެއީ ބާރުއަޅާ ކަމެއް ނޫން. އެއީ ޚަރަދު ބޮޑުވުމާއި ހެދުން ފަހަން އެންމެން އެއްފަހަރާ ތަންތަނަށް ގޮސް ކިޔު ޖެހިގެން އެ ހާސްކަމުގައި އުޅެން ޖެހޭތީ އަޅުގަނޑުމެން ދަމަހައްޓާ ގަވާއިދެއް."\nބައެއް މައިންބަފައިން ދެކޭ ގޮތުގައި ކޮސްޓިއުމެއް ލުމަކީ މައްސަލައެއް ނޫނެވެ. އަދި އޭގެ ޚަރަދުތައް ކޮންޓްރޯލްކުރުމުގެ ބާރު ބެލެނިވެރިންގެ އަތުގައި އެބަ އޮތެވެ.\nޕްރެޒެންޓަރު މަރިޔަމް ވަހީދާ (މަރީ) ގަބޫލުކުރައްވާ ގޮތުގައި ދުވަަސްތައް ފާހަގަކުރާ އިރު ޚާއްސަ ހެދުމެއްގައި ހުރިހާ ކުދިން އެއްތަންވެ، އުފާވެރި މާހައުލެއްގައި ވަގުތު ހޭދަކޮށްލަން އެ ލިބޭ ފުރުސަތު ވަރަށް މުހިއްމެވެ.\n"އެއްބައިވަންތަކަމާއި ޓީމްވޯކް ވެސް އެއިން ކުދިންނަށް އެބަ ދަސްވޭ. އެއީ ވެސް މުހިއްމު ބައެއް. ހަމައެކަނި ފޮތްތަކެއް ނުވަތަ ފިލާވަޅުތަކެއް ނޫން މުހިއްމު ވާނީ ވެސް،" މަރީ ފާހަގަކުރެއްވި އެވެ.\n"މާލެއަކީ ކުޑަ ތަންކޮޅަކަށް ވެފައި، ޕްރިޓެންޑް ޕްލޭގެ ފުރުސަތު ކުދިންނަށް ވަރަށް ކުޑަކޮށް މި އޮންނަނީ. ބޭރު ގައުމުތަކުގައި އޮންނަ ގޮތަކަށް ނޫން. ވަރަށް ލިމިޓެޑް. މި ތަނުގައި މި ކަހަލަ ގޮތަކަށް ކަންނޭނގެ ކުދިންނަށް އެ ފުރުސަތު ހޯދައިދެވޭނީ."\nއޭނާ ވިދާޅުވީ މިފަދަ ކަންކަމުގައި މުހިއްމު ވަނީ "ޕޭރެންޓުންގެ އެޓިޓިއުޑް" ކަމަށެވެ. އެގޮތުން، ޚަރަދު ކުޑަކުރުމުގެ އިޚްތިޔާރު މައިންބަފައިންނަށް އެބައޮތް ކަން އޭނާ ފާހަގަކުރައްވަ އެވެ.\n"އަޅުގަނޑުގެ ދަރިފުޅުގެ ކޮސްޓިއުމަށް އެންމެ ފަހަރަކު ވެސް 100 ރުފިޔާ އަށް ވުރެ ގިނައިން ޚަރަދުކޮށްފައެއް ނުހުންނާނެ. މި ފަހަރު ކުޑަކުދިންގެ ދުވަހުގެ ކޮސްޓިއުމަށް ވެސް ހޭދަވީ ޖުމްލަ 83 ރުފިޔާ. އަޅުގަނޑު ދަރިފުޅަށް ބުނެދީފައި އޮންނާނީ، އޭނަ އަގުބޮޑު އެއްޗެއްސެއް ނުލާނެކަން. އެއީ އަޅުގަނޑުމެންނަށް ނުލިބޭތީއެއް ނޫން. އެ ގޮތް ބޭނުން ނުވަނީ،" މަރީ ވިދާޅުވި އެވެ.\nއެކަމަކު މުނާސަބަތުތައް ފާހަގަކުރުން ކޮސްޓިއުމާ ހިސާބުން ނިންމާލައިގެން ނުވާނެ ކަމަށް މަރީ ވެސް ގަބޫލުކުރައްވަ އެވެ.\n"ހަމައެކަނި ކޮސްޓިއުމަކުން ނުފުދޭނެ. ކޮސްޓިއުމް ލައިގެން، ތިބޭ އިރު، އެ ދުވަހަކާ ގުޅޭ ގޮތަށް ކަންތައްތައް ދަސްކޮށްދިނުން މުހިއްމު. އަދި އެ ދުވަހެއްގެ ފަހުން ވެސް އެ ކަންތައްތައް ދަމަހައްޓަން ޖެހޭނެ،" އޭނާ ވިދާޅުވި އެވެ.\nސްކޫލް ކުޑަކުދިން ތައުލީމް ކުޑަކުދިންގެ ދުވަސް\n70 ކޮމެންޓް, 111 ރިއެކްޝަންސް\nމިއީ ވަރަށް ގޯސް ކަމެއް! ކޮންމެ އާއިލާއަކަށް މިހާ ވަރުގެ ހަރަދެއް ކުރުމަކީ ކުޅަދާނަ ކަމެއް ނޫން. ކިރިޔަ ކިރިޔާ ފުދިގެން އުޅޭ އާއިލާތަކަށް މިއީ ބޮޑު މުސީބާތެއް! އެންމެންގެ ތިބެނީ އެންމެ ކުއްޖެއްނޫން. މިކަން މިނިސްޓުރީއިން މަނާކުރަން ޖެހޭ! މީގެން ނިކުންނަ ނުބައި ނަތީޖާއަކީ މުއްސަދިންގެ ކުދިންނާއި ދެން ތިބި ކުދިންގެ ފަރަގު އެނގިގެން ދިޔުން. ސުކޫލަށް ހުރިހާ ކުދިން އެއް ޔުނީފޯމެއް ލައިގެން ދާން ޖެހެނީވެސް ކުދިން ތަފާތު ނުކުރުމުގެ މަގުސަދުގަ\nކުލަފޮށީގައި ހިމެނޭ ކުލަޔެއް ދަސްކޮށްދޭންވެސް ހެދުމެއްފަހައި ލައްވަން އެބަ ޖެހޭ!!!!އަހަރަކު ކިތައް ހެދުންފަހައިގެންބާ ނިމޭނީ؟؟؟ މިއީ ބޮޑުވަރު މިހާރު ކިޔަވައިދޭން ނޭނގެނީ! ދެއްކުންތެރިކަން ކުދިންނަށް ދަސްކޮށްދޭން އުޅެނީ ! ބޭނުންނަމަ އޭފޯ ކަރުދާހެއްގެ މިންވަރުން ދަސްކޮށް ނުދެވޭނެބާ؟؟؟ ކުލަޔަކަށް ހެދުމެއް! ކަމަކަށް ހެދުމެއް! ޓެސްޓެއްނެތް! ފާސްނުވިޔަސް ކުލާސްބަދަލުވޭ! މަސައްކަތްނުކުރިއަސް އިނާމްލިބޭ! ޓީޗަރަށްވުރެ ކުއްޖާމޮޅު! ކުލާސް ކޮންޓްރޯލް ގެއްލިފައި! ހަމަ ޕީއެޗްޑީތައް މޮޅީ...\nބޮޑުވެއްޖެ ކަމެކޭ މިހާު! ކޮނމެ ކުއްޖަކަށް އޭ4 ރީމްއެއްވެސް ގެންނަން ބުނި، ހުޅުދޫ ސްކޫލްއިން ބެލެނިވެރިން އަތުން ލާރި ހޯދައިގެން ކުރިންހުރި ޕުރިންސިޕަލް ދިޔައީ އެކަމަނާއާއި ޓީޗަރުން ލޯންޗުހިފައިގެން ގަމުގެ އީކުއޭޓަރ ވިލެއްޖަށް ޑިނަރ އަކަށް. ފަންޑްރެއިސްކުރަން ބުފޭ ބާއްވަނީ ދިވެހިކެއުން ، އެހާ އަގުބޮޑުކޮށް ރަށުންވެސް ނުލިބޭ ކައްޓަލާ އާއި އޭތިމީތިގަނެގެން އަންހެނުން ގަނެތެޅިގެން 2-3 އައިޓަމެއްކައްކައިގެން އެ އެތަނަށް ގެންގޮސް އަދި ނުވިތާކަށް އަހަރެމެން ކޮންމެ މީހަކަށް 5ޓިކެޓު ގަންނަންޖެހުނު. މާތާހިރެއްނު ޖީބަށް އަތްކޮއްޕާފަ ވޮލެޓުދަމަގަތަސް.\nމިކަން އެކަންޏެއްވެސްނޫން، މިހާރަކަށްއައިސް ސްކޫލުތަކުން ކުދިންނަށް ހަދިޔާބެހުންވެސް ވެފައި އޮންނަނީ އާއްމުކަމަކަށް، މިސާލަކަށް މުބާރާތްތަކުގައި ބައިވެރިވާ ހުރިހާ ކުދިންނަށް އިނާމްލިބުން، އޭރުން މިދަސްވަނީ ވަނަ ނުލިބުނަސް އިނާމް ލިޞޭކަން އޭރުން އެކުދިން ތަޢުލީމީގޮތުން ޙާސިލްކުރަންޖެހޭ މިންވަރު ޙާސިލްކުރުމަށް ކުރާ މަސައްކަތުގެ މިންވަރު އެބަ ދައްވޭ! މިއީވެސް ވިސްނާލަންޖެހޭކަމެއް.\nމިއީ މިހާރު ގައުމީ މައްސަލަޔަކަށްވެފައިވާ ކަމެއް. ފާހަގަކުރާ ކޮންމެދުވަހަކަށް ވަކިވައްތަރެއްގެ ހެދުން އެޅުމަކީ ކޮންމެހެން މުހިންމުކަމެއްނޫން. މިއީ ހުއްޓުވަންޖެހޭކަމެއް. ލާހެދުމަކުން ކުއްޖެއްގެ ޓެލެންޓް ނޭގޭނެ. ކޮސްޓިމާނުލާވެސް ޓެލެންޓް ދަސްކޮށްދެވިދާނެ... ސްކޫލް ވާދަވެރިކަން ވަދެގެންވެސް މިކަހަލަކަންކަން ކުރޭ.. އެޑިއުކޭޝަނުން އެބަޖެހޭ މިކަން ހުއްޓުވަން. ހުރިހާކުދިންނަކީ ބުނާކޮންމެ އެއްޗެއް ހޯދޭނެކުދިންނެއްނޫން.\nމަރީ މީހާކާ އިނދެ ދަރިޔަކު ހޯދީ ކޮން އިރަކުތޯ؟ ކިހާ ފައިސާ އެއްކުރިންތޯ؟ މަރީ ކިތައް ކުދިން ތިބޭތޯ؟ -/83 އަށް ކޮސްޓިއުމްއެއް ލިބޭ ތަނަކީ ކޮބާތޯ؟\nމަރީ އަކަށް އިނގޭބާ ފޮތި މުށެއް ލިބޭ އަގު.. ލަދުން ބޯހަލާކު...\nކޮސްޓިއުމް ލަމުންގޮސް އެންމެފަހުން ޞަލީބުޖެހި ހެދުން އެބަލައްވާ... މަދުށިން ތާޖުއްދީން ސުކޫލް އިން ނުކުމެގެން ދިޔަކުދިން ތަކެއް ލައްވާފައިތިބި ހެދުމުގައި އެހެން ހުއްޓާ....\nކޮންމެ ގޮތަކަށް ކުރިޔަސް އެންމެނަށް ކަމުދާ ގޮތަކަށް ނެހެދޭނެ. ތީމް ތައް ނެގުން ވެސް ރަގަޅު، އެހެން ނަމަވެސް އެހާބޮޑު ހޭދަ ކުރަންޖެހޭ ތިމްތައް ނެގުން ބުއްދި ވެރިއެއް ނޫން. ޙަރަދު ބޮޑުކުރަނީވެސް ހަމަ އަހަރެމެން، ހެދުން ކޮންމެހެން ނުޖެހޭ އާހެދުމަކަށް ވާކަށް. ދުވަހެއް ޚާއްސަ ވާނީ ތަފާތު ވެސް ވީމަ.\nތިމާ ދަރި ބާ އެއްޗެއް ލައިގެން ދާންޖެހުނީމަ އިހްސާސު ވާނީ..\nހަޤީޤަތުގައިވެސް މީ ވަރަށް ބޮޑު މައްސަލަ އެކެވެ. އަޅުގަނޑުގެ ދަރިންނަށް ކޮންމެހެން އެއުސޫލުން ހެދުން ހޯދައިދޭން ބޭނުމެއްނުވެއެވެ. ނަމަވެސް ސްކޫލުން އަންގާފައި އޮންނަނީ ވަކިކަހަލަ ހެދުން ތަކެއް ގައި ފޮނުވުމަށެވެ. ބޭނުން ނުވިޔަސް އެހެން ކުދިން ރީތި އާ ހެދުން ލައިގެން ދާއިރު ކޮންމެ ކުއްޖަކުވެސް އާހެދުން ލާން ބޭނުންވާނެއެވެ. އަޅުގަނޑުގެ ދަރިފުޅުވެސް އާހެދުން ލާހިތްވާނެއެވެ. ނެތްނަމަ ދެރަވެސް ވާނެއެވެ. ވީމާ ހާލަތު އޮންނަނީ މަޖުބޫރީ ވެފައެވެ. އޭގެ ބަދަލުގައި ހުރިހާ ކުދިން އެކްޓިވިޓީ ޔުނީފޯމް ގައި ފޮނުވުން ހަމަ އެންމެ ރަނގަޅު ވާނެއެވެ.\nކަރަންފުލާ ކަލޯ ގަިއިގަ ފަތް ަނދެގެން ުޅުނަސް "އޮރިޔާން ނިޥަ ވާނެ" ދެން ކީއް ކުރާ ފޭރާމެއް؟؟؟ ކޮމެޓެއް ކުޜެވޭތޯ ބަލާތި، ތާކުން ތާކު ނުޖެހުނަސް!


Athiya ah enme kamudhanee bappage kon film thakeh kan engeytha? – Iru\nއާތިޔާ ޝެޓީ އަކީ ކާކުކަން ބައެއް މީހުންނަށް ނޭނގުނަސް، އޭނާގެ ބައްޕަ ސުނިލް ޝެޓީ ނުދަންނަ މީހަކު މަދުވާނެއެވެ. ސުނިލް ޝެޓީ އަކީ 1990 ގެ އަހަރުތަކުން ފެށިގެން 2000 ގެ ކުރީކޮޅާ ހަމައަށް ބޮލީވުޑްގައި ތިބި އެންމެ ގުނާލެވޭ ބަތަލުންގެ ތެރެއިން އެކެކެވެ.\nއާތިޔާ، 28، އަކީ ވެސް ބޮލީވުޑްގެ މަދު ފިލްމުތަކަކުން ފެނިފައިވާ ޒުވާން ބަތަލާއެކެވެ. ބައްޕަގެ ފިޔަވަޅު މަތިން ފިލްމީ ދާއިރާއަށް ތަޢާރަފްވުމުން ގިނަ ބަޔަކު އުއްމީދުކޮށްގެން ތިބީ އާތިޔާ އަކީ ވެސް އެ ދާއިރާގައި އުސްމިނާ ހަމައަށް ފޯރާނެ ތަރިއެއް ކަމުގައެވެ. ނަމަވެސް ދެތިން ފިލްމަކުން ފެނުމަށްފަހު އާތިޔާގެ މާ ބޮޑު ކުރިއެރުމެއް ފެނިފައެއް ނުވެއެވެ.\nކޮންމެއަކަސް، ބައްޕަ ފަދަ ތަރިއަކަށް ނުވެވުނަސް އާތިޔާގެ ހިތުގައި ބޮލީވުޑަށް އޮންނަ ލޯތްބަކަށް ބަދަލެއް ނާދެއެވެ. އެގޮތުން އޭނާ ވަނީ ދާދިފަހުން އިންޑިއާގެ މުނިފޫހިފިލުވުމުގެ ޚަބަރުތައް ގެނެސްދޭ ނޫހަކަށް އިންޓަވިއުއެއް ދީފައެވެ. އެ އިންޓަވިއުގައި އާތިޔާ ވަނީ، ބައްޕަގެ ފިލްމީ ކެރިއަރުން އޭނާއަށް އެންމެ ކަމުދާ ފިލްމުތަކުގެ ލިސްޓެއް ކިޔައިދީފައެވެ.\n“ހީރޯ” ގެ ބަތަލާ ކިޔައިދިން ގޮތުގައި، ބައްޕަ ކުޅެފައިވާ ފިލްމުތަކުން އޭނާއަށް އެންމެ ކަމުދަނީ “ދަޅްކަން”، “ހީރާ ޕޭރީ” (2000)، “އާވާރާ ޕާގަލް ދީވާނާ” (2002) އަދި “މޭ ހޫ ނާ” (2004) އެވެ. މިއީ ބެލުންތެރިންގެ ބޮޑު ތަރުހީބެއް ލިބިފައިވާ ފިލްމުތަކެކެވެ.


އެހުވަފެން – Esfiya\nބިރުވެރި ކުރުވާހަކަ ލޯބި5mins ago\nއެންމެ ކުޑައިރުވެސް އަހަރެން ހަނދާން ހުންނަގޮތުގައި އަހަންނަށް އަބަދުވެސް އެއް ހުވަފެނެއް ތަކުރާރުކޮށް ފެނެއެވެ. އުމުރުން އެންމެ ފަސް އަހަރުގައި މި ހުވަފެން ފެންނަންފެށިގޮތަށް ފަނަރަ އަހަރު ފުރެންދެން އަހަރެންނަށް މި ހުވަފެން އެކިރޭރޭ މަތިން ތަކުރާރުކޮށް ފެންނަމުން ދިޔައެވެ. އެކަމު އެ ހުވަފެންތައް ނަސީބަކުން 16 އަހަރު ފުރުމަށް ފަހުން ނުފެނެވެ. އަހަންނަކީ މިހާރު އުމުރުން 26 އަހަރުގެ ވަޒީފާ އަދާކުރަމުންދާ ޒިންމާދާރު މީހަކީމެވެ. އެކަމަކު އެހުވަފެނުގައި ފެނުނު މަންޒަރާއި ކަންތައްތައް ހީވަނީ ހަޤީޤަތުގައިވެސް އަހަންނަށް ދިމާވިހާދިސާއެއްހެންނެވެ. އަހަރެން ކުޑައިރުއްސުރެ މާގިނައިން ޑްރާމާ ސީރިއަލް ބަލާތީ ފެނުނު ހުވަފެނެއްކަމަށް ނިންމައިގެން ހުރީމެވެ. އެކަމަކު އަހަރެންގެ ހިތުގައި އަބަދުވެސް އުފެދޭ ސުވާލަކީ އެ ހުވަފެން އަހަރެންނަށް ފެންނަންވީ ކީއްވެ ހެއްޔެވެ؟\nއަހަރެންގެ ނަމަކީ ރާނިޔާއެވެ. އަހަރެންނަކީ އަހަރެންގެ މަންމައާއި ބައްޕަގެ ހަމައެކަނި ހުރި ދަރިއެވެ. އަހަރެންގެ މަންމައާއި ބައްޕަ ވަރިވީ އަހަރެން އަހަރެންގެ މަންމަގެ ބަނޑުގައި އޮއްވައެވެ. އޭގެ ފަހުން މަންމަ ދޮންބައްޕައާއި ދިމާވެގެން ދެމީހުން ކައިވެނި ކުރިއެވެ. އަހަރެން ކުޑައިރުއްސުރެ މަންމައާއި ބައްޕަ (ދޮންބައްޕަ) އަހަރެންނަށް އަޅާލާއި ހެޔޮއަމަލާއި ނުބައިއަމަލަކީ ކޮބައިކަން ދަސްކޮށްދީގެން ގެންގުޅުނެވެ. އަހަރެންގެ މަންމައާއި ދޮންބައްޕައަށް2ކުދިން ލިބިފައިވެއެވެ. ފިރިހެން ކުއްޖަކާއި އަންހެން ކުއްޖެކެވެ. އަހަރެމެން3ބެއިން އެކުގައި ކޮލެޖަށް ގޮސް ހަދަމެވެ. އަދި އަހަރެމެން3މީހުން އުޅެނީ ވަރަށް އެކުވެރިކަމާއެކުގައެވެ. އަދި އަހަރުމެން3މީހުން އެކީގައި ބިރުވެރި ފިލްމާއި ރޮމާންޓިކް ޑްރާމާތައް ބަލައި ހަދަމެވެ.\nއަހަރެން އެންމެ ފުރަތަމަ ހުވަފެން ފެނުނީ އުމުރުން5އަހަރުގައެވެ. އެހުވަފެނުގައި އަހަންނަށް ފެންނަނީ އަންހެން ކުއްޖަކާއި ފިރިހެން ކުއްޖެކެވެ. އެދެމީހުން ކިޔަވަން ދަނީ އެއް ކޮލެޖަކަށެވެ. ދެމީހުންނަށް ލޯބިވެވިގެން ދެމީހުން ނިކަގަސް ކައިރީގަ އިންނަ ބޮޑު ވަޅު ކައިރިން ލޯބީގެ ސިޓީ ލިޔެ، ސިޓީ ބަދަލުކޮށް ހަދައެވެ. އެ ސިޓީތައް ތަތްކުރަނީ ގަސްކައިރީ ހުންނަ ބޮޑު ވަޅު ތެރޭގައެވެ. އަދި އެ ވަޅު އިންނަނީ ކޮލެޖް ކޮމްޕައުންޑްގައި ކަމުން ދެމީހުންގެ ސިޓީ ބަލައި އަދި ކިޔައި ހަދަނީވެސް ދެ ވަގުތުގައެވެ. އެކަމު ދެމީހުން ބައްދަލު ކުރަނީވެސް އެ ވަޅު ކައިރީ ރޭނގަޑު ވަގުތުގައެވެ. ދެން އަހަންނަށް ފެންނަނީ އަންހެން ކުއްޖާއަށް އެއްރޭ ލަހުން ވަޅު ކައިރިއަށް ދެވުނު އިރު ފިރިހެން ކުއްޖާ ފެންނަން ނެތުމުން ކޮލެޖް ހޯލު ތެރެއިން އެއްވަނަ ފަންގިފިލައަށް އެޅި އިރު ބަޔަކު އެއަންހެން ކުއްޖާގެ ލޯބިވެރިޔާ ގައިގައި ވަޅިން ޖަހަމް ކޮށްލައި މަރާލަނިކޮށެވެ. އަންހެން ކުއްޖާއަށް އެވަގުތު ހަޅޭއްލަވައި ގަނެވުނެވެ. އެމީހުން ފަހަތަށް އެބުރި ބަލާފައި އަންހެން ކުއްޖާ ހިފަހައްޓަން ދުއްވާގަތެވެ. އަންހެން ކުއްޖާ ރޮމުން ރޮމުން ކޮލެޖްއިން ބޭރަށް ގޮސް ވަޅުކައިރިއަށް ވެއްޓުނެވެ. އެމީހުން އައިސް އަންހެންކުއްޖާގެ ކަރުގަ ބާރަށް ހިފަހައްޓާ އަންހެންކުއްޖާގެ ނޭވާހޮޅި ބަންދުކޮށް މަރާލިއެވެ. އަދި އެދެ ލޯބިވެރިންގެ ފުރާނައެއް މަސްގަނޑު ވަޅުތެރެއަށް އެއްލާލިއެވެ. އެހިސާބުން އަހަންނަށް ނިދިން ހޭލެވެއެވެ. އެ ގޮތަށް އަބަދު ފެންނާތީ އަހަރެންް ކޮލެޖާއި އެތާ ތެރޭގަ އިންނަ ނިކަގަހާއި، ވަޅުގަނޑު ފެނޭތޯ ބަލަމެވެ. ހޯދަމުން ދަނިކޮށް ފްރާންސްގައި އިން ކޮލެޖް ފެނުނެެވެ. އެއީ ހަމަ ހުވަފެނުންވެސް ފެނުނު ކޮލެޖްެ. ވަކި ތަފާތެއް ނެތި އަދި އެ ވަޅުގަނޑާއި ނިކަގަސްވެސް ހަމަ އިނެވެ. އަހަރެން މަންމަ ކައިރި ބުނެގެން އެކޮލެޖަަށް ބަދަލުވީ ހުވަފެނުން ފެނުނު ކަންތައްތަކަކީ ހަމަ އަސްލުވެސް ދިމާވި ކަންތައްތަކެއްކަން ބަލަންށެވެ.\nހަޤީޤީ ބިރުވެރި ކުރުވާހަކަ February 26, 2017


Bondu dhun elhun | Fuvahmulahcity\nއިޙްޒަމާނުގައި ފުވައްމުލަކު މީހުންގެ ކެއުމަކީ މުޅިންވެސް ރަށުން ލިބޭ ތަކެއްޗެވެ. އެއީ އޮޅު އަލަ، ބަބުކެޔޮ، ފަތްކެޔޮ، ކައްޓަލަ، ކަށިކެޔޮ، އަދި ކާށި ގަބުޅި ދިވެހިހަކުރު ފަދަތަކެއްޗެވެ. މީގެތެރެއިންވެސް މައިގަޑު ކެއުމަކީ އޮޅުއަލައެވެ. އެދުވަސްވަރު އެއްގޮތަކައްވެސް ކާޑުގެ ބާވަތްތައް ކައިބޮއި ނަހަދައޭ ދެންނެވުމަކީ ދޮގަކަށްނުވާނެއެވެ. އެހެނީ އޭރުކާޑުގެ ބާވަތްތައް ބޭނުންކުރަނީ މުޅިންހެންވެސް ޞަލަވާތް މައުލޫދުފަދަ ކަންކަމަށެވެ.\nމިދެންނެވި ދުވަސްވަރު ބައެއްފަހަރު ތަފާތު ބަލިތައް ޖެހިގެން އަލަގަސްތައް މަރުވުމާއި ބަނބުކޭލަށް ބަލިޖެހިގެން ގިނަ އަދަދަކަށް ބަނބުކެޔޮ ވަނދުވެގެން ބިމަށް ފައިބާގޮތްވުމާއި އަދި ބަނބުކެޔޮ މޫސުމް ނައިސް ގިނަދުވަސްވުމާއި، މިފަދަ ގޮތްގޮތަށް ދިމާވެގެން ކާބޯތަކެތި މަދުވެގެން ބަނޑަށްޖެހޭގޮތް ވެއެވެ. މިފަދަ ކޮންމެ ދަތިޙާލެއް ދިމާވުމުންނާއި އަދި ރޯގާ ބަލިމަޑުކަން ރަށުތެރޭގައި ފެތުރުމުންވެސް ކުރާ ކަންތައްތަކުގެ ތެރޭގައި ބޮޑުދުން އެޅުން ހިމެނެއެވެ. ކާބޯތަކެތި މަދުވެގެންނާއި، ރަށްމަގު ދަތިވެގެން ބޮޑުދުން އަޅަނީ ހަމަ އެއްގޮތަކަށެވެ. ނަމަވެސް ދުންބުރުވަން ހޯދާ ތަކެތީގެ ތަފާތެއް ހުރެއެވެ. ރަށްމަގު ދަތިވެގެން ބޮޑުދުން އަޅަނީ ޅަ ދުނބުރިއާއި، ވިހަލަގޮނޑިއާއި، ވައިގުގޫ، މަސްތަކާ، މާވަހަރު ވަކިވަރަކަށް ހޯދައި އަވީލައި ހިއްކައިގެން ހިމުންކޮށް މުގުރުވައިގެންނެވެ. ރޯގާ ބަލިމަޑުކަމަށް ދުންއަޅަނީ އުނިމާ، ކަޅަގާރި، ކުމުންޒާނި ވަކިވަރަކަށް މުގުރުވައިގެންނެވެ.\nބޮޑުދުން އެޅުން އޮންނަނީ ކޮންމެ ރެއަކުވެސް އެއްއަވަށެއްގައެވެ. މަދު ފަހަރެއްގައި ދުވާލު ޢަސްރުނަމާދުގެ ފަހުން ބޮޑުދުން އެޅިނަމަވެސް ޢާއްމުގޮތެއްގައި ބޮޑުދުން އެޅުން އޮންނަނީ ރޭގަނޑު ޢިޝާނަމާދުގެ ފަހުންނެވެ. ބޮޑުދުން އަޅާ ރެއެއްނަމަ، އެކަމުގެ އިމާމު މީހާއާއި، ބައިވެރިން ޢިޝާނަމާދު ކުރައްވަނީ ވަކި މިސްކިތެއްގައެވެ. ނަމާދުން ނިމޭއިރަށް ބޮޑު ތަރާފަތެއްގެ ތެރެއަށް ވެލި އަޅާފައި ވެލީގެ މައްޗަށް އަނގުރު އަލިފާން އަޅާފައި ހުންނާނެއެވެ. އަދި ތައްޔާރުކުރި ދުންބުރުވާ ތަކެތިވެސް ހުންނާނެއެވެ. އެވަގުތު ތަރާފަތަށް ދުންއެޅުމާއެކު ދުންއަރާގަތުމުން އިމާމުމީހާ ދުޢާވެރިކަން ފަށްޓަވާނެއެވެ. ދުޢާވެރިކަން ނިންމަވާފައި އިމާމުމީހާ ކުރީގައި ހުންނަވައިގެން ޔާސީންސޫރަތް ވިދާޅުވަމުން ވަޑައިގަންނަވާއިރު ދުންއަރަމުންދާ ތަރާފަތުގައި ދަނޑިމާރުލައިގެން ދެމީހަކު ދެކޮޅުގައި ހިފައި ކޮނޑަށްލައިގެން ދާނެއެވެ. ތަރާފަތުގެ ފަހަތުގައި އެއަވަށެއްގެ ކަމުވޮށިވެގެންވާ އެންމެހާ ފިރިހެނުން ތިއްބަވައިގެން ޔާސީންސޫރަތް ކިޔަވަމުންދާނެއެވެ. މިގޮތުން ރޯގާ ބަލިމަޑުކަމަށް އަޅާ ދުމެއްނަމަ ހިނގަނީ އެއަވަށެއްގެ ހުރި އަލައޮޅުތަކުގެ ކައިރިންނާއި، ބަނބުކެޔޮގަސްތަކުގެ ތެރެއިންނާއި އެނޫންވެސް ހުންނަ ކާބޯތަކެތި އަޅާ ރުއްގަހުގެ ތެރެއިންނެވެ. މިގޮތަށް ރެއަކު އަވަށެއްގެ ދުން އަޅަމުންގޮސް މުޅި ރަށަށް ދުނައަޅާ ނިމުމުން އެއީ އެފަހަރަކު ބޮޑުދުންއެޅުނީއެވެ. ބޮޑުދުން އަޅާއިރު ކޮންމެ އަވަށެއްގައިވެސް އިމާމަކަށް ހުންނަވާނީ އެއްބޭފުޅެކެވެ. ގިނައިން އިމާމުކަން ކުރައްވަނީ އޭރު ކަތީބުކަން، ނައިބުކަންފަދަ މަޤާމުތަކުގައި ތިއްބެވި ބޭފުޅުންނެވެ.\nކޮންމެއަކަސް އެދުވަސްވަރު މިބާވަތުގެ އެކިކަހަލަ ކަންތައްތައް ދިމާވެގެން ކުރަމުންދިޔަ މިކަހަލަ ކަންތައްތަކުން އެމީހުންގެ މަޤްޞަދު ޙާސިލުވަމުން ދިޔަކަމަށްވަނީ ބެލެވިފައެވެ. އެއީ އެތައްފަހަރެއްގެ ތަޖްރިބާ އާއިވެސް އެކުގައިކަމަށްވެއެވެ.\n← ތިބާގެ ދަރިފުޅަކީ ވިސްނުން ތޫނު ކުއްޖަކަށް ހަދަން ބޭނުންތަ؟\nޗަޕަކޮއެންސޭއަށް ރޮނާލްޑޯ ތިން މިލިއަން ޔޫރޯ ދިން ވާހަކައަކީ ދޮގެއް! →


Ramsey ge badhalugai Arsenal ah Khedira? | Mihaaru\nރަމްސޭގެ ބަދަލުގައި އާސެނަލަށް ކެދީރާ؟\n05 ޖެނުއަރީ 2019 - 11:557comments\nޓިއުރިން (ޖެނުއަރީ 5) - މި މަސް ނިމުމުގެ ކުރިން ވޭލްސް މިޑްފީލްޑަރު އާރޮން ރަމްސޭ ގެންނަން ބޭނުންވާތީ އޭނާގެ ބަދަލުގައި އާސެނަލަށް ސެމީ ކެދީރާ ދޭން ޔުވެންޓަސް އިން ނިންމާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nއާސެނަލްގެ ކޮންޓްރެކްޓް ޖޫން މަހު ހަމަވުމުން އޭނާ އެ ކްލަބް ދޫކޮށްލާނެކަން މިހާރު ވަރަށް ޔަގީނެވެ. އާ ހަތަރު އަހަރުގެ ކޮންޓްރެކްޓަކާ މެދު މަޝްވަރާކުރެވުނު ނަމަވެސް ސެޕްޓެމްބަރު މަހު އެ ވާހަކަތައް ހުއްޓުނެވެ. ރިޕޯޓްތައް ބުނާގޮތުން ރަމްސޭ ނިންމީ މި ސީޒަން ނިމުމުން ޔުވެންޓަސް އަށް ބަދަލުވާށެވެ.\nއެކަމަކު ޔުވެންޓަސްގެ ހިޔާލު މިހާރުވަނީ ބަދަލުވެފަ އެވެ. އެއީ އެ ޓީމުން މި ފަހަރު ޗެމްޕިއަންސް ލީގު ކާމިޔާބުކުރަންކުރާ މަސައްކަތް ވަރުގަދަކުރަން ބޭނުންވާތީ އެވެ. އެ ގޮތުން މިހާރު ޔުވެންޓަސް އިން ބޭނުންވަނީ ރަމްސޭ ގެނައުމުގެ މަސައްކަތް އަވަސްކުރާށެވެ. އަދި ބަދަލެއްގެ ގޮތުގައި ތަޖުރިބާކާރު މިޑްފީލްޑަރު ކެދީރާ ދިނުމަށެވެ. ޔުވެންޓަސްގެ މި ހުށަހެޅުމާ ބެހޭގޮތުން އަދި އާސެނަލުން ގޮތެއްނުނިންމަ އެވެ.\nޔުވެންޓަސް އަށް ކުޅޭ ޖަރުމަނުގެ މިޑްފީލްޑަރު ކެދީރާ. -- ފޮޓޯ: އޭއެފްޕީ\nމި ސީޒަނުގައި މިހާތަނަށް އިނގިރޭސި ޕްރިމިއާ ލީގުގައި ރަމްސޭ ވަނީ 18 މެޗު ކުޅެފަ އެވެ. އޭގެ ތެރެއިން 10 މެޗުގައި ރަމްސޭ ނުކުތީ ބަދަލު ކުޅުންތެރިއެއްގެ ގޮތުގަ އެވެ. އުމުރުން 28 އަހަރުގެ ރަމްސޭ ވަނީ ދެ ގޯލު ޖަހައި ހަ ގޯލު ޖަަހަން ފުރުސަތު ތަނަވަސްކޮށްދީފަ އެވެ.\nއާސެނަލްގެ ކޯޗު އުނާއި އެމެރީ އަންނަނީ ރަމްސޭ ބަހައްޓަން ކުރެވެން އޮތް ހުރިހާ މަސައްކަތެއް ކުރަމުންނެވެ. އަދި އެ ޓީމުގެ ބޯޑާ މިކަމާ ގުޅޭގޮތުން ގިނަ މަޝްވަރާތަކެއް ވަނީ ބާއްވައިފަ އެވެ.\nކާޑިފް ސިޓީން 2008 ވަނަ އަހަރު 4.8 މިލިއަން ޕައުންޑަށް އާސެނަލާ ގުޅުނު ރަމްސީ އަކީ މެދުތެރޭގެ ގިނަ މަގާމްތަކަށް ކުޅެވެ ކުޅުންތެރިއެކެވެ. އޭނާ އާސެނަލަށް ސޮއިކުރީ ޗެލްސީ އާއި މެންޗެސްޓާ ޔުނައިޓެޑުން ޝައުގުވެރިކަން ފާޅުކޮށްފައި ވަނިކޮށެވެ. އާސެނަލަށް ކުޅެދިން 352 މެޗުން 60 ގޯލް ޖަހާފައިވާ ރަމްސީ ވަނީ އެ ކްލަބާ އެކު އެފްއޭ ކަޕް ތިން ފަހަރު ހޯދައިފަ އެވެ.\nއިތުރު ލިޔުންތައް އާސެނަލް ޔުވެންޓަސް\nއާސެނަލް އޮތީ ރަނގަޅު މިސްރާބެއްގައި: ރަމްސޭ\nރަމްސޭ ޔުވެންޓަސް އަށް ސޮއިކޮށްފި


ސާކް ގައުމުތައް – Mikal News\nސާކް ގައުމުތަކުގައި ކޮވިޑް-19ގެ ހާލަތު 14\nސާކް ގައުމުތަކުގައި ކޮވިޑް-19 ހާލަތު ބަޔާންކުރުމަށް ކުރިޔަށް ގެންދެވޭ ހަފުތާ ރިޕޯޓުގެ 14 ވަނަ ބައި ހިއްސާކުރަމެވެ. ދުނިޔޭގެ ގިނަ ގައުމުތަކެކޭ އެއްގޮތަށް ސާކްގެ ގިނަ ގައުމުތަކުން ވެސް މިހާރު އަންނަނީ ބަންދުގެ ހަލަތަށް\nސާކް ގައުމުތަކުގައި ކޮވިޑް-19ގެ ހާލަތު 12\nސާކް (ސައުތު އޭޝިއަން އެސޯސިއޭޝަން ފޯ ރީޖަނަލް ކޯޕަރޭޝަން) ގައުމުތަކުގައި ކޮވިޑް-19 ހާލަތު ބަޔާންކުރުމަށް ކުރިޔަށް ގެންދެވޭ ހަފުތާ ރިޕޯޓުގެ 12 ވަނަ ބަޔަށް ބަލާލަމާ ހިންގާށެވެ. ސާކްގެ ގިނަ ގައުމުތަކުގައި އިތުރަ މީހުން ގޭގައި ބަންދުކޮށްގެން ބޭތިއްބޭކަށް\nސާކް ގައުމުތަކުގައި ކޮވިޑް-19ގެ ހާލަތު 11\nސާކް (ސައުތު އޭޝިއަން އެސޯސިއޭޝަން ފޯ ރީޖަނަލް ކޯޕަރޭޝަން) ގައުމުތަކުގައި ކޮވިޑް-19 އާލަމީވަބާގެ ހާލަތު ބަޔާންކުރުމަށް ކުރިޔަށް ގެންދެވޭ ހަފުތާ ރިޕޯޓުގެ 11 ވަނަ ބައި ހިއްސާކުރަމެވެ. ނިމުނު ހަފުތާގައި ސާކްގެ ގިނަ ގައުމުތަކުން\nސާކް (ސައުތު އޭޝިއަން އެސޯސިއޭޝަން ފޯ ރީޖަނަލް ކޯޕަރޭޝަން) ގައުމުތަކުގައި ކޮވިޑް-19 އާލަމީވަބާގެ ހާލަތު ބަޔާންކުރުމަށް ކުރިޔަށް ގެންދެވޭ ހަފުތާ ރިޕޯޓުގެ 10 ވަނަ ބައި ހިއްސާކުރަމެވެ. ނިމުނު ހަފުތާގައި ސާކްގެ ގިނަ ގައުމުތަކުން\nސާކް (ސައުތު އޭޝިއަން އެސޯސިއޭޝަން ފޯ ރީޖަނަލް ކޯޕަރޭޝަން) ގައުމުތަކުގައި ކޮވިޑް-19ގެ އާލަމީވަބާގެ ހާލަތު ބަޔާންކުރުމަށް ކުރިޔަށް ގެންދެވޭ ހަފުތާ ރިޕޯޓުގެ9ވަނަ ބައި ހިއްސާކުރަމެވެ. ފާއިތުވި ހަފުތާގައި ވެސް ވަނީ ސާކްގެ\nސައުތު އޭޝިއަން އެސޯސިއޭޝަން ފޯ ރީޖަނަލް ކޯޕަރޭޝަން (ސާކް)ގެ ގައުމުތަކުގައި ކޮވިޑް-19ގެ އާލަމީވަބާގެ ހާލަތު ބަލައިލުމަށް ކުރިޔަށް ގެންދެވޭ ހަފުތާ ރިޕޯޓުގެ 8 ވަނަ ބައި ފަށަމެވެ. ފާއިތުވި ހަފުތާގައި ވެސް ވަނީ ސާކްގެ\nމިހާރު މުޅި ދުނިޔެއަށް ވެސް ކުރިމަތިވެގެން އުޅޭ ކޮވިޑް-19 ވަބާގެ ހާލަތު ސައުތު އޭޝިއަން އެސޯސިއޭޝަން ފޯ ރީޖަނަލް ކޯޕަރޭޝަން (ސާކް)ގެ ގައުމުތަކުގައި އޮތް ހާލަތު ބަލައިލުމަށް ކުރިޔަށް ގެންދެވޭ މި ރިޕޯޓުގެ 6


Candidatunnah Hama Hama Furusathu Nudhey Mahssala Thah Balan Fashaifi - Vaguthu\nކެންޑިޑޭޓުންނަށް ހަމަހަމަ ފުރުސަތު ނުދޭ މައްސަލަތައް ބަލަން ފަށައިފި\nއިންތިޚާބީ ކެންޑިޑޭޓުންނަށް ބްރޯޑްކާސްޓަރުންގެ ވަގުތު ޚާއްޞަކުރުމުގެ ހަމަތައް ބަޔާންކުރުމާއި، އިދާރީ ފިޔަވަޅު އެޅުމާބެހޭ އުޞޫލު އަށް އަމަލުކުރަމުން ނުދާ ބްރޯޑްކާސްޓަރުންގެ މައްސަލަ މޯލްޑިވްސް ބްރޯޑްކާސްޓިންގ ކޮމިޝަނުން މިއަދު ބަލަން ފަށައިފިއެވެ.\nއިންތިޚާބުތަކާބެހޭ ޢާންމު ޤާނޫނު ގެ 30 ވަނަ މާއްދާގެ ދަށުން ކޮމިޝަނުން އެކުލަވާލުމަށް ލާޒިމްކުރި މި އުސޫލަށް 13 އޮގަސްޓް 2018 ގައި އަމަލުކުރަން ފެށުމާއެކު، ޚަބަރާއި ރާއްޖޭގެ ސިޔާސީ މަސްރަޚުގައި ހިނގާކަންކަމުގެ މައުލޫމާތާއި ޕްރޮގްރާމް ބްރޯޑްކާސްޓްކުރާ ހުރިހާ ޗެނެލްތަކުންވެސް މި އުޞޫލަށް އަމަލުކުރަން ލާޒިމުކުރެއެވެ.\nމިގޮތުން، މި އުސޫލާ އެއްގޮތްވާ ގޮތުގެމަތިން، އިންތިޚާބުގައި ވާދަކުރާ ކެންޑިޑޭޓުންނަށް ތާއީދު ހޯދުމަށްޓަކައި ހިލޭ ދޫކުރުމަށް ނުވަތަ ވިއްކުމަށް ބްރޯޑްކާސްޓަރުން ޚާއްޞަކުރާ ވަގުތުތަކާއި، އެ ވަގުތުތައް ވިއްކާނަމަ، ވިއްކާކަމާއި ވިއްކާ އަގުތައް، އިންތިޚާބުގައި ބައިވެރިވާ ކެންޑިޑޭޓުންގެ ނަންތައް އިލެކްޝަންސް ކޮމިޝަނުން އިޢުލާން ކުރާ ވަގުތުން ފެށިގެން ގިނަވެގެން 48 (ސާޅީސް އަށެއް) ގަޑިއިރުގެ ތެރޭގައި ބްރޯޑްކާސްޓަރު އިޢުލާންކުރަން ޖެހެއެވެ. އަދި އިންތިޚާބުގައި ވާދަކުރާ ކެންޑިޑޭޓަކަށް ނުވަތަ، އެ ކެންޑިޑޭޓަކު ނިސްބަތްވާ ސިޔާސީ ޕާޓީއަކަށް ތާއީދު ހޯދުމަށްޓަކައި ޚާއްޞަކޮށްފައިވާ ވަގުތެއް ކެންޑިޑޭޓަކު ނުވަތަ، އެ ކެންޑިޑޭޓަކު ނިސްބަތްވާ ސިޔާސީ ޕާޓީއަކުން ބޭނުންވާނަމަ، އެކަމަށް އެދި އެ ބްރޯޑްކާސްޓަރަކަށް ހުށަހެޅޭނެ ފަސޭހަ ނިޒާމެއް ބްރޯޑްކާސްޓަރު ޤާއިމްކުރުމަށްފަހު، މި މުއްދަތުގެ ތެރޭގައި މި ނިޒާމް ބްރޯޑްކާސްޓަރު އިޢުލާންކުރަންޖެހެއެވެ.\nއަދި މި މައުލޫމާތު ހަމަ މި މުއްދަތުގެ ތެރޭގައި ކޮމިޝަނަށް ހުށަހަޅަން ވެސް ޖެހެއެވެ. މީގެ އިތުރުން، ބްރޯޑްކާސްޓަރުގެ ޕްރޮގްރާމް ޝެޑިއުލް އިން ކެންޑިޑޭޓުންނަށާއި، އެ ކެންޑިޑޭޓަކު ނިސްބަތްވާ ސިޔާސީ ޕާޓީއަކަށް ވަގުތު ޚާއްޞަކުރި ގޮތުގެ ރިޕޯޓް، ހަފްތާއަކު އެއް ފަހަރު އަދި މި އުޞޫލުގެ2ވަނަ މާއްދާގެ (ރ) ގައި ބަޔާންކޮށްފައިވާ މުއްދަތު ނިމުމުން، ގިނަވެގެން 48 (ސާޅީސް އަށެއް) ގަޑިއިރުގެ ތެރޭގައި ކޮމިޝަނަށް ހުށަހަޅަންވާނެ ކަމަށްވެސް މި އުސޫލުގައި ބަޔާންކޮށްފައިވެއެވެ.\nއެހެންކަމުން، ކޮމިޝަނުން މިއަދު ބަލަން ފަށާފައިވާ މި މައްސަލައަކީ، 18 އޮގަސްޓް 2018 ގައި މިއަހަރުގެ ރިއާސީ އިންތިޚާބަށް ވާދަކުރާ ކެންޑިޑޭޓުންގެ ނަންތައް އިލެކްޝަންސް ކޮމިޝަނުން ރަސްމީކޮށް އިއުލާން ކުރި ފަހުން މި އުސޫލާ އެއްގޮތަށް ހާމަކުރަންޖެހޭ މައުލޫމާތު ހާމަކޮށްފައިނުވާ ބްރޯޑްކާސްޓަރުންގެ މައްސަލަ ކަމަށް އެ ކޮމިޝަނުން ވިދާޅުވިއެވެ. ނަމަވެސް އެކަމާ ގުޅޭ އިތުރު މައުލޫމާތެއް އެ ކޮމިޝަނުން ހާމަކޮށްފައެއް ނުވެއެވެ.


SunOnline: Faruvaa ah fahu, HIV huri meehegge hashigan'dun virus nufennathaa 18 mas!\nފަރުވާއަށް ފަހު، އެޗުއައިވީ ހުރި މީހެއްގެ ހަށިގަނޑުން ވައިރަސް ނުފެންނަތާ 18 މަސް!\nރުގިއްޔާ މުހައްމަދު މޫސާ 06 Mar 2019, 15:15\nސްޓެމް ސެލް ޓްރާންސްޕްލާންޓަކަށް ފަހު 'ލަންޑަން ޕޭޝެންޓް'ގެ ހަށިގަނޑުން އެޗްއައިވީގެ އަސަރު ނުފެންނަތާ 18 މަސް ވަނީ ވެފައި -- ފޮޓޯ: ރޮއިޓާސް\nއެއިޑްސް ބަލި ޖެހުމަށް މަގުފަހިކުރާ، ހިއުމަން އިމިއުނޯޑެފިޝެންސީ ވައިރަސް ހުންނަ މީހަކަށް ފަރުވާ ދިން ފަހުން އޭނާގެ ހަށިގަނޑުން ވައިރަހުގެ އަސަރެއް ނުފެންނަތާ 18 މަސް ވެއްޖެ ކަމަށް ޑޮކްޓަރުން ވިދާޅުވެއްޖެ އެވެ.\nސައިންސުވެރިން ވަނީ 'ލަންޑަން ޕޭޝެންޓު'ގެ ނަން ދީފައިވާ އެމީހާ އެޗްއައިވީ އިންފެކްޝަނުން އެއްކޮށް ރަނގަޅުވެފައިވާ ކަމަށް ބުނަން އަދި މާއަވަސް ކަމަށް ބުނެފަ އެވެ. ނަމަވެސް އެމީހާ ވަނީ ސެޕްޓެމްބަރު 2017ގެ ފަހުން އެޗްއައިވީ ބޭސް ކެއުން ހުއްޓާލާފައި ކަމަށް ސައިންސުވެރި ފާހަގަކުރި އެވެ.\nލަންޑަން ޕޭޝެންޓަކީ އެޗްއައިވީގެ އިތުރުން ކެންސަރަށް ވެސް 2012 ވަނަ އަހަރު ފަރުވާ ކުރަން ފެށި މީހެކެވެ. އެގޮތުން އޭނާ ވަނީ ކީމޯތެރަޕީ ހަދައި ސްޓެމް ސެލް ޓްރާންސްޕްލާންޓެއް ހަދާފަ އެވެ. އެޓްރާންސްޕްލާންޓް ހެދުމަށް އޭނާއަށް ބޯން މެރޯ ހަދިޔާ ކުރި މީހާއަކީ ޖީން މިއުޓޭޝަނެއްގެ ސަބަބުން 'އެޗްއައިވީ ރެޒިޒްޓެންޓް' މީހެއް ކަމަށް ސައިންސް ޖާނަލް، ނޭޗާގައިވެ އެވެ.\nއެޖާނަލްގައިވާ ގޮތުން، އެމިއުޓޭޝަން ހުރީ ބޯން މެރޯ ހަދިޔާ ކުރި މީހާގެ އިމިއުން ސެލްތަކުގައި ހުންނަ ސީސީއާރު5 ކިޔާ ޕްރޮޓީންއެއްގަ އެވެ. އަދި އެޗްއައިވީ-1 ހުންނަ މީހުންގެ ހަށިގަނޑުގައި، އިމިއުން ސެލްތެރެއަށް ވަދެ، އެއަށް ހަމަލާ ދިނުމަށް އެވައިރަސް ބޭނުން ކުރަނީ ސީސީއަރު5 އެވެ. ނަމަވެސް ވަރަށް މަދު ބަޔެއްގެ ހަށިގަނޑުގައި، ސީސީއާރު5 މިއުޓޭޝަނެއް ހުރެ އެވެ. އަދި އެމިއުޓޭޝަންގެ ސަބަބުން އެޗްއައިވީ ވައިރަހަށް އިމިއުން ސެލްއަށް ހަމަލާ ނުދެވޭ ގޮތްވެ އެވެ.\nމީގެ ކުރިންވެސް، އެޗްއައިވީ ހުރި މީހަކަށް، އެމިއުޓޭޝަން ހުރި ސްޓެމް ސެލް ޓްރާންސްޕްލާންޓު ކުރުމުން އޭނާގެ ހަށިގަނޑުން އެޗްއައިވީ ނައްތާލެވިފައިވެ އެވެ.\nލަންޑަން ޕޭޝެންޓުގެ ފަރުވާގައި ބައިވެރިވި، އިމްޕީރިއަލް ކޮލެޖުގެ ޕްރޮފެސާ އެޑުއާޑޯ އޮލަވަރިއާ ވަނީ އެކާމިޔާބީގެ ސަބަބުން އެޗްއައިވީއަށް ފަރުވާ ކުރަން އާސްޓްރެޓެޖީތައް އެކުލަވާލެވޭނެ ކަމަށް ވިދާޅުވެފަ އެވެ. ނަމަވެސް ސްޓެމް ސެލް ޓްރާންސްޕްލާންޓަކީ ނުރައްކާތެރި އޮޕަރޭޝަނެއް ކަމަށާއި، އޭގެ ސަބަބުން ދިމާވާ ބައެއް މައްސަލަތައް އުމުރު ދުވަހަށް ދެމިހުންނާނެ ކަމަށް ސައިންސުވެރިން ފާހަގަ ކުރެ އެވެ.


20 Dhuvahuge Kaamiyaabeethah Kotharukoshi Hingaa Aamunge Jamiyya In Faahagakoffi - Vaguthu\n20 ދުވަހުގެ ކާމިޔާބީތައް ކޮތަރުކޮށި ހިންގާ އާއްމުންގެ ޖަމިއްޔާއިން ފާހަގަކޮށްފި\nކޮތަރު ކޮށީގެ ބައެއް މެންބަރުން - ފޮޓޯ: އާއްމުންގެ ޖަމިއްޔާ\nފާއިތުވު ވިއްސަކަށް ދުވަސްތެރޭގައި ކޮތަރުކޮށި ފައުޖުން ވަނީ ވަރަށް ބޮޑެތި ގިނަ ކަންތައް ތަކެއް ކޮށްފައިކަމަށް ބުނެ އެގްރޫޕް ހިންގާ އާއްމުންގެ އެކުވެރި ގުޅުމުން ކާމިޔާބީ ފާހަގަކޮށް ބަޔާނެއް ނެރެފިއެވެ. \nކުރީގެ ރައީސް އަބްދުﷲ ޔާމީންގެ ވެރިކަމުގައި ހުޅުމާލޭގައި އަޅާފައިވާ "ހިޔާ ފްލެޓްތައް" މިހާރު އަލުން ބަހަމުންދާ ގޮތާއި މެދު ކަންބޮޑުވުން ފާޅުކޮށް، ފްލެޓް ގެއްލޭ މީހުންގެ ޙައްޤުތައް ހޯދައި ދިނުމުގެ މަސައްކަތް ކުރަމުން ގެންދާ އާއްމުންގެ ޖަމިއްޔާ އިން މިރޭ ނެރުނު ބަޔާނެއްގައި ބުނީ މައިގަނޑު ތިންކަމެއް ފާއިތުވި ވިއްސަކަށް ދުވަހުގެ ތެރޭގައި ކާމިޔާބު ކުރެވުނު ކަމަށެވެ.\nއެއްކަމެއްގެ ގޮތުގައި ޖަމިއްޔާ އިން ފާހަގަ ކުރީ ދިރިއުޅުމުގެ ހާލަތަށް ޕޮއިންޓުދިން އުސޫލު ހާމަ ކޮށްފައި ނުވާތީ އެންޓި ކޮރަޕްޝަން ކޮމިޝަން (އޭސީސީ) އިން އެކަން ބަލަން6ޑިސެމްބަރުގައި ޖަމްއިއްޔާއިން ގޮވާލައި އެކަމަށް ކޮތަރުކޮށީގެ މެންބަރުން ކުރި ޕްރެޝަރުގެގެ ނަތީޖާއެއްގެ ގޮތުން، ގޮތްދޫނުކޮށް އެއްއަަހަރު ހިފެހެއްޓި ފްލެޓު ކޮމެޓީ މަޖްބޫރު ހާލަތަަކަށް ވެއްޓި، ދިރިއުޅުމުގެ ހާލަތަށް ޕޮއިންޓު ދިން އުސޫލު އާއްމު ކުރުމެވެ.\nދިރިއުޅުމުގެ ހާލަތަށް ޕޮއިންޓުދިން އުސޫލު ހާމަކުރިއިރު ޝަކުވާ ހުށަހެޅުމުގެ މުއްދަތު ހަމަވެފައިވާތީ ދެވަނަ ކަމަކަށް މެންބަރުން އަވަސްވެގަތީ އެ މައްސަލަ އޭސީސީ އަށް ވައްދަން ކަމަށާއި ދެދުވަސް ތެރޭގައި 200 އަށް ވުރެ ގިނަ މީހުން ސިޓީލައި އެކަން ކާމިޔާބުކޮށް ޝަކުވާ ހުށަހެޅުމުގެ ހައްގު ދޭން ފްލެޓު ކޮމެޓީއަށް މަޖްބޫރުކޮށް އެ ހައްގު ހޯދުން ވެސް ޖަމިއްޔާ އިން ވަނީ ކާމިޔާބެއްގެ ގޮތުގައި ފާހަގަ ކޮށްފައެވެ.\nތިން ވަނަ ކާމިޔާބެއްގެ ގޮތުގައި ޖަމިއްޔާ އިން ބުނީ ގަސްތުގައި ނުވަތަ ގަސްތަކާއި ނުލައި ނަމަވެސް ކޮމެޓިން ޕޮއިންޓުދީ، އޭގެ އިންސައްތަ ހަދާފައިހުރީ އާންމު މީހަކަށް އެހިސާބު ހަދަން ނޭނގޭނެ ގޮތަށް ކަމަށެވެ. އެހެންކަމުން މި ދެދުވަހު ހެލްޕް ޑެސްކު ބަހައްޓައިގެން ޖަމިއްޔާ އިން ވަނީ އެކަންވެސް ކާމިޔާބު ކަމާއިއެކު ކޮށްފައި ކަމަށް ޖަމިއްޔާގެ ބަޔާނުގައި ބުންޏެވެ.\n"މިހާ ކުރު މުއްދަތެއްގައި މިކަންކަން ކާމިޔާބުވެވުނީ ވަރަށް ގިނަ ބައެއްގެ މިންނަތް މަސައްކަތުންނެވެ. އެގޮތުން ސަން ނޫހުގެ ޝަފްނާ، ދިޔަރެސް ނޫހުގެ ޝިފްޒާން، ވަގުތު ނޫހުގެ ނަވާޒު، ވޮއިސް ނޫހުގެ މުއައްލިމް އަދި ހަބަރު އޮންލައިން ނޫހުގެ ނަން ފާހަނގަކޮށް ޝުކުރު ދަންނަވަމެވެ. ބަދަލުގައި އަޅުގަނޑުމެންނަށް ދެވޭނެ އެއްޗެއް ނެތް ހާލުގައިވެސް ތިޔަ ފަރާތްތަކުން އަދި ނޫސްތަކުން ވަނީ އާންމުގެ އަޑު، އެވެރިންގެ ޝަކުވާއާއި، ކެކުޅުމުގެ އަޑު އިއްވައިދީފައިއެވެ." ޖަމިއްޔާގެ ބަޔާނުގައި ބުނެފައި ވެއެވެ.\nޖަމިއްޔާ އިން ބުނީ މިތިން ކަންތައް 20،000 އަށް ވުރެ ގިނަ ފްލެޓުވެރިންނަށް ކާމިޔާބުވީ ނޫސްވެރިން ކޮށްދެއްވި މަސައްކަތުން ކަމަށެވެ. އަދި ނޫސްވެރިންގެ އިތުރުން ރައްޔިތުން މަޖިލީހުގެ މެންބަރު އަލީ ހުސެއިން، އަހުމަދު ޝިޔާމު އަދި ކޮށީގެ ޝީޒާ، ފާރިހު އަދި ޝަފްރާޒް އަބަދުވެސް ވަމުންދާ އެހީ ފާހަނގަކޮށް އެފަރާތްތަކަށް ވެސް ޖަމިއްޔާ އިން ޝުކުރު އަދާކޮށްފައި ވެއެވެ.\nއާއްމުންގެ ޖަމިއްޔާ އިން ބުނީ ދެން އޮތީ ފްލެޓު ކޮމެޓީން ހޭލާތިބެ އެއް ރެއިން ހެދި ތާކުންތާކު ނުޖެހޭ އުސޫލުތައް، އަދި އެ އުސޫލުތަކުގެ ސަބަބުން އެތައް ނިކަމެތިންނެއްގެ ހައްގު ގެއްލިފައިވާ އުސޫލުތައް ސަމާލުކަމަށް ގެނެސް އެބަދަލު ކުރުވަން ކުރަންޖެހޭ މަސައްކަތް ކުރުން ކަމަށެވެ. "ﷲގެ ވާގިފުޅާއިއެކު އަޅުގަނޑުމެން އެކަން ކުރަން ކުރަންޖެހޭ ހުރިހާކަމެއް ކުރާނަމެެވެ. ކުރިއަށް ކުރަން މިއޮތް ކަންތަކުގައިވެސް ތި ހުރިހާފަރާތެއްގެ އެހީ އަޅުގަނޑުމެން ބޭނުންވާނެއެވެ." އާއްމުންގެ ޖަމިއްޔާގެ ރައީސް މިދުއާމް ސައުދުގެ ބަޔާނުގައި ބުނެފައި ވެއެވެ.\nހިޔާ ފްލެޓްތަކަށް ޝަކުވާ ހުށަހަޅަން ހުޅުވާލި ފުރުސަތު މިއަދު ވަނީ ހަމަވެފައެވެ. ވަގުތު ހަމަވިއިރު ޝަކުވާ ހުށަހެޅި މީހުންގެ އަދަދެއް އަދި ފްލެޓް ކޮމެޓީން ހާމައެއް ނުކުރެއެވެ.\nޖެނުއަރީ 5, 2021 23:49\nކުރީ ސަރުކާރުތަކުން ޕޮއިންޓުދޭ އުސޫލު މިހާ ފުރިހަމަކޮށް ރަށްޔެތުންނަށް ދެއްކިބާ ؟؟ %80 އައްވުރެން މަތިން ލިބުނު އެތަށްމީހުނަކީ ހަގީގަތުގައިވެސް ޝަރުތުހަމަނުވާ ބައެއްކަން އެބައިނގޭ، އެއީ ރަށްޔެތުންނަށް ތެދުވެރިވީމަ ފުލެޓް ދޭގޮތްތޯ\nޖެނުއަރީ 6, 2021 09:21\nދުންތަރި އަށް ބުނެލަން އޮތީ ކުރީސަރުކާރުގެ ވާހަކަ ނުދައްކާށޭ. ކުރީ ސަރުކާރުން ކޮތަރު ކޮށި އަޅާ އެއޮތީ ދީފަ މިސަރުކާރަސް އެތަން ކަމުނުދިޔައީ، ދެން މިސަރުކާރުން ގަނޑުވަރު ފެންވަރުގެ ފްލެޓް އަޅާފަ މިސަރުކާރަށް ތާއީދު ކުރާމީހުނަށް ދީބަލަ ކޮތަރު ކޮށި ކުރީސަރުކާރުން ދީފަ ތިބި މީހުނާ ހަވާލު ކޮށް ބަލަ.ފްލެޓް ލިބުނު ކާކުބަ ޝަކުވާކުރީ ކޮތަރު ކޮށި ވެގެން. ދެން ހަމަ ކުރީ ސަރުކާރު ކުރީ ސަރުކާރު ކިޔާލަ ކިޔާލަ ދެ އަހަރު މިވީ ފްލެޓް އެއް ނޭޅުނުތާ ނިމިފަ ހުރި ފްލެޓް ތަށް ހަވާލު ކޮށް ނުލެވުން ސަރުކާރެއް މީ. ދެން ކޮން ކުރީ ސަރުކާރެއް.\nޖެނުއަރީ 6, 2021 09:29\nކުރީ ސަރުކަރުން ދިން ބޭނުން ވަރަށް ބޮޑަށް ޖެހިފަ ތިބި ނިކަމެތިންނަށް... މި ސަރުކާރުން ހަވާލު ނުކުރާތީ ދެރައީ...\nޖެނުއަރީ 6, 2021 10:59\nމިސަރުކާރުން ހާމަ ކުރީއެއް ނޫން! ހާމަ ކުރަން މަޖްބޫރު ކުރުވީ! މީހުންތައް ދޮޅު އަހަރު ގަނަތެޅުމަށްފަހު އެކަން ކުރެވުނީ އެންމެ ފަހުން އެސީސީ މެދުވެރިކޮށް!\nޖެނުއަރީ 6, 2021 07:53\nފްލެޓް އެޅިސަރުޖާރުން އޮތީ ދޭންވާބަޔަކު ހޮވާފަ.މިސަރުކާރުން ފްކެޓްއަޅާދޭންވާބަޔަކު ހޮވާ ދިންނަމަ ނިމުނީ.\nޖެނުއަރީ 6, 2021 08:51\nހުރިހާ ރައްޔަތުންނަ ހަމަހަމަ ކުރުމުގެ ގޮތުން ތި ފުލެޓުތަށް ތަޅާލާފަ ތިތާގަ ހުރިހާ ރައްޔަތުންނަށް ބޭނުން ކުރެވޭ ގޮތަށް ބޮޑު ސުއިމިން ޕޫލެއް އަލަން ފެންނަނީ އޭރުން އެއްމެންނަށް ވެސް ބޭނުން ކުރެވޭނެ ޢެހެން ނުނީ އެންމެންވެސް އިންސާފު ހޯދަންށޭ ކިޔާފަ ތިތަނާ ތަޅާޕެޅާ ވަރުވާނީ


Guraidhoo Gai Bidheysee Meehaa Maraali Massallage Thuhumathugai Meehaku Hayyaru Koffi\nގުރައިދޫގައި ބިދޭސީ މީހާ މަރާލި މައްސަލައިގެ ތުހުމަތުގައި މީހަކު ހައްޔަރުކޮށްފި\nބިދޭސީ މީހާ މަރާލާފައި އޮއްވާ ފެނުނު ސަރަހައްދު ފުލުހުން ކޯޑަން ކޮށްފައި --- ފޮޓޯ / އެމްވީ ކްރައިސިސް\nތ. ގުރައިދޫގައި ތޫނު އެއްޗަކުން ހަމަލާދީ ބިދޭސީ އަކު މަރާލި މައްސަލައިގެ ތުހުމަތުގައި ބަންގްލަދޭޝް މީހަކު ހައްޔަރުކޮށްފިއެވެ.\nފުލުހުން ބުނީ މިމަހުގެ 21ވަނަ ދުވަހުގެ ރޭ ގުރައިދޫގައި ތޫނު އެއްޗަކުން ހަމަލާދީ މަރާލާފައިވާ މީހާގެ މަރާއި ގުޅިގެން 22 އަހަރުގެ ބަންގްލަދޭޝް މީހަކު ހައްޔަރުކޮށްފައިވާ ކަމަށެވެ. އޭނާ މަރާލެވިފައި ވަނީ ދެ މީހުންގެ ދެމެދުގައި ހިނގާދިޔަ ހަމަނުޖެހުމެއްގެ ތެރެއިން ކަމަށް ތަހުގީގަށް މިހާތަނަށް ހޯދިފައިވާ ކަމަށްވެސް ފުލުހުން ބުންޏެވެ.\nއެ މައްސަލައާ ގުޅިގެން ފުލުހުން ހޯދަންޖެހޭ ފޮރެންސިކް ހެކި ހޯދާ ތަހުގީގު ފުރިހަމަ ކުރުމަށް ކުރަންޖެހޭ މަސައްކަތް ކުރަމުން އަންނަ ކަމަށްވެސް ފުލުހުން ބުންޏެވެ. ފުލުހުން ބުނީ އެ މައްސަލާގައި ތުހުމަތު ކުރެވޭ ފަރާތް 21ވަނަ ދުވަހުން ފެށިގެން ހައްޔަރު ކުރެވިފައިވާ ކަމަށެވެ.\nތ. ގުރައިދޫ ކައުންސިލް މެންބަރު ނައުފަލް ހަސަން “ހަތާވީސް” އަށް މައުލޫމާތު ދެއްވަމުން މި މަހުގެ 21ވަނަ ދުވަހުގެ ރޭ ވިދާޅުވީ އެމީހާގެ ގައިގެ ތިން ތަނަކަށް ތޫނު އެއްޗަކުން ހަމަލާ ދީފައިވާ ކަމަށެވެ. ނައުފަލް ވިދާޅުވީ އެމީހާ މަރުވެފައި އޮއްވާ ފެނުނީ އެރޭ 1:00 ހާއިރު ކަމަށެވެ. ނައުފަލް ވިދާޅުވީ އެމީހާގެ މެއަށާއި ކަރަށް ވަޅިން ހަމަލާ ދީފައިވާ ކަމަށެވެ.\nއެމީހާ ހޮސްޕިޓަލަށް ގެންދެވުނުއިރު ވެސް ވަނީ މަރުވެފައެވެ.\nއެ މީހާއަކީ އެރަށުގައި ދަނޑުވެރިކަން ކުރާ ސައިޓެއްގައި މަސައްކަތް ކުރަމުން އަންނަ މީހެކެވެ. ވަޅި ހެރުމަށްފަހު އެމީހާ އެއްލާލާފައި އޮއްވާ ފެނުނީ ސައިޓުގެ ކުރިމަތީގައި އޮންނަ ސަރަހައްދަކުންނެވެ.


Music garaaraa eku dhannabeykalun ge kanboduvun\nމިއުޒިކް ގަރާރަށް ދަންނަބޭކަލުންގެ ރާގު ތަފާތު\nގަރާރާ ގުޅިގެން ވާހަކަފުޅު ދައްކަވާފައިވާ ބައެއް ދަންނަ ބޭކަލުން\n"މިއުޒިކް ކުޅެ އަޑު އަހައި މަޖާ ކުރާނެ ތަނެ" އް ހަދަން ގޮވާލާ ގަރާރަކަށް ރައްޔިތުންގެ މަޖިލީހުގައި މިއަދު މެންބަރު ދެއްކެވި ވާހަތަކާ ގުޅިގެން ރާއްޖޭގައި ތިއްބެވި ދީނީ ދަންނަ ބޭކަލުންގެ ތެރެއިން މަޝްހޫރު ގިނަ ބޭފުޅުން ކަންބޮޑުވެ ވަޑައިގެން އެ މައްޗަށް ވާހަކަފުޅު ދައްކަވަން ފައްޓަވައިފި އެވެ.\nރައްޔިތުންގެ މަޖިލީހުގައި މިއަދު ކުރިއަށް ގެންދިޔަ މިއުޒިކާ ގުޅޭ ބަހުސް ދެ އަތަށް ކިރި، އިސްލާމް ދީނުގައި ކަން އޮތް ކަމަށް ސިފަކޮށް ތަފާތު ސްޓޭޓްމަންޓްތައް ދެއްވައި ހޫނުކޮށް ބަހުސް ކުރިއަށް ގެންގޮސްފައި ވެއެވެ.\nއެ ބަހުސް އައީ މަޖިލީހުގެ ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ހުށަހަޅުއްވާފައިވާ ގަރާރެއްގައި މިއުޒިކްގެ ފަންނު އިތުރަށް ތަރައްގީކޮށް ޒުވާނުން މިއުޒިކް އަޑުއަހާލައި ރައްޓެހިންނާ ބައްދަލުކޮށް ސަމާސާ ކޮށްލާ ހަދާނެ މަރުކަޒެއް ގާއިމް ކޮށްދޭން ގޮވާލެއްވުމުންނެވެ. އެމްޑީޕީގެ ޗެއާޕާސަން އެ ގަރާރު ހުށަހަޅުއްވައި ވިދާޅުވީ މާލެއަށް ކުރިމަތިވެފައިވާ ތޮއްޖެހުމާއި ކާރުބާރު ބޮޑުކަމާއި ގެދޮރުގެ ދަތިކަމުން ކުރިމަތިވެފައިވާ ހާސް ކަމުން އަރައިގަތުމަށް އެފަދަ މަރުކަޒެއް ވަރަށް މުހިންމުވެއް ކަމަށެވެ.\nއެކަމާ ގުޅުވައި އިސްލާމިކް ޔުނިވާސިޓީގެ ޗާންސެލަރު ކަމާއި އޯއައިސީ ދީނީ އަދި ފިކުރީ ގޮފީގެ ވެރިޔާ ކަމާއި ރާއްޖޭގެ އިސްލާމިކް މިނިސްޓަރުކަން ކުރެއްވެވި ޑރ. މުހައްމަދު ޝަހީމް އަލީ ސައީދު ވިދާޅުވީ "ނާޗަރަންގީ ޖަގަހަ" ތަކަށް ވުރެ ރާއްޖޭގެ ޒުވާނުންނަށް ބޭނުން ވަނީ އެކަށީގެންވާ ވަޒީފާގެ ފުރުސަތުތަކާއި ހިތް ފަސޭހަ ދިރިއުޅުމާއި ބޯ ހިޔާވަހިކަމާއި ހަރުދަނާ އާއިލާއެއް ބިނާ ކުރުމާއި އަބުރުވެރި ދިރިއުޅުން ކަމަށެވެ.\nއޭނާ ވިދާޅުވީ ސިޔާސީ ލީޑަރުން އަމާޒު ހިފަންވީ ޒުވާނުންގެ މުސްތަގުބަލު އުޖާލާކުރުމުގެ މައްޗަށް ކަމަށާއި ނާޗަރަންގީ ޖަގަހަ ތަކާއި ނައިޓް ކްލަބްތަކުގެ ޝިކާރަ އަކަށް ޒުވާނުން ވިޔަ ނުދީ ގައުމުގެ މުސްތަގުބަލަށްޓަކައި ޒުވާނުންގެ ޝަހުސިއްޔަތު ބިނާ ކުރުމަކީ ސިޔާސީ ލީޑަރުންނަށް ގައުމަށް ކޮށްދެވޭނެ އެންމެ އަގުހުރި ހިދުމަތް ކަމަށެވެ.\n"ނިކަން ބައްލަވާށެވެ! ޑިގްރީއާއި މަސްޓާ ހަދާފަ ވަޒީފާ އެއް ނެތިގެން އާއިލާއާއި މައިންނަފައިންނަށް ދޭންޖެހޭ އެހީތެރިކަން ދެވޭނޭ ގޮތެއް ނުފެނި އެތައް ޒުވާނުން މަގުމަތިވެފައި އެބަތިބި. ވަޒީފާއަށްޓަކައި ސަލާން ޖަހަަންޖެހޭ ޙާލަތު ނެތިކޮށް ޒުވާނުންގެ އަތުގައި ހިފަންޖެހޭ،" ދީނުގައި ކަމެއް އޮތް ގޮތަކަށްވުރެ ސިޔާސީ ވާހަކައަކަށް ފުދޭ އިޖުތިމާއީ ވާހަކަތަކެއް ޝަހީމް ލިޔުއްވާފައި ވެއެވެ.\nމަޖިލީހުގައި މިއަދު މެންބަރު ދެއްކެވި ވާހަކަތަކާ ގުޅުވައި އިސްލާމް ދީނުގެ ދަންނަބޭކަލުން ވެސް ކުރައްވަނީ ޓްވީޓެވެ.\nއާންމުކޮށް މި ބާވަތުގެ ހުރިހާ ކަމެއްގައި ޓްވިޓް ކުރައްވައިގެން ފުއްދަވާ ޝައިހު އަލީ ޒައިދު ވެސް ވަނީ ޑރ. ޝަހީމްގެ ފަހަތްޕުޅުން ޓްވީޓްތައް ކުރައްވާފަ އެވެ. އޭނާ މިއަދު ވިދާޅުވީ ރައްޔިތުންގެ މަޖިލީހުގެ މެންބަރެއް ނަމަވެސް އިސްލާމް ދީން ރަނގަޅަށް ނޭނގި ދީނުގައި އޮންނަނީ މިވެނި ހެނޭ ވިދާޅުވެ އަޑު ހަރު ކުރެއްވުމަކީ ވަރަށް ނުރައްކާތެރި ކަމެއް ކަމަށެވެ.\n"ދީނޭ ކިޔައިގެން ތިމާއަށް ނޭނގޭ ވާހަކަ ނުދައްކަވާ ތިއްބެވުމަކީ އެންމެ ރައްކާތެރި ގޮތް އަދި ފަތަށް ވެސް އެންމެ ލުއިވާނެ ގޮތް،" ޒައިދު ވިދާޅުވި އެވެ.\nޒައިދުގެ އެކުވެރި އަދި "ދުއްތޫރު" ގެ ނަމުން އޭނާ މުހާތަބު ކުރައްވާ ޑރ. މުހައްމަދު އިޔާޒު މިއަދު ވިދާޅުވީ ކީރިތި ރަސޫލާގެ ހަދީސްގެ ބަސްފުޅެއްގެ މާނާގައިވާ ގޮތުން ގަސްދުގައި އެކަލޭގެފާނުގެ މައްޗަށް ދޮގެއް ހަދައިފި މީހާއަށް ނަރަކާގައި ޖަގަހައެއް ތައްޔާރު ވާނެ ކަމަށެވެ.\nއިޔާޒު ވިދާޅުވީ ރައްޔިތުންގެ މަޖިލީހުގެ މެމްބަރުން ތަޅުމުގައި ވާހަކަފުޅު ދައްކަވާ އިރު އެކަމަށް ސަމާލުވެލައްވަން ޖެހި ވަޑައިގަންނަވާ ކަމަށާއި "ހިތުހުރިހާ ވާހަކަ ނުދެއްކޭނެ" ކަމަށެވެ. އަދި ވިދާޅުވީ ހަރާމާއި ހަލާލު ކަނޑަ އެޅުން އެއީ މަޖިލީހުގެ މެމްބަރަކަށް ވެވަޑައިގެންނެވި ނަމަވެސް ލިބިގެންވާ ބާރެއް ނޫން ކަމަށާއި އެކަން ކަނޑަ އަޅުއްވާނީ މާތް ﷲ އާއި ކީރިތި ރަސޫލާ ކަމަށެވެ.\n"ވީމާ ސައިޒް އޮޅިވަޑައިގެން ނޫޅުއްވުމަށް އިއްޒަތްތެރި މެމްބަރުންނަށް ނަސޭހަތްތެރިވަން" ރައްޔިތުންގެ މަޖިލީހުގެ ރައީސް މުހައްމަދު ނަޝީދާ ވަރަށް ބޮޑަށް ހިޔާލު ތަފާތުވުމެއް އޮންނަ އަދި ރައީސް އިބްރާހިމް މުހައްމަދު ސޯލިހަށް ވަރަށް ބޮޑަށް ތައުރީފު ކުރައްވާ އިލްމުވެރިޔާ ވިދާޅުވި އެވެ. -- އޭނާއަކީ މި ސަރުކާރުގެ ހޯމް މިނިސްޓަރު އިމްރާން އަބްދުﷲ ގެ އެކުވެރިޔާ އެވެ.\nއިމްރާނާއި އިޔާޒާއެކު އަދަލާތު ޕާޓީގައި މަސައްކަތް ކުރައްވާ ޝައިިހު އިލްޔާސް ހުސައިން މިއަދު ވިދާޅުވީ މާގާމަށް އާދެވި ބާރު ލިބުނު ދުވަހު ދިވެހި ރައްުޔިތުންގެ އަޑު ނާހާ ދީނަށް ގޮންޖެހުމުގެ ނަތީޖާ މާޒީގައި ވެސް ފެނިފައިވާ ކަމަށެވެ.\nއަދި މާތް ﷲ ގަންދީ ހުވާކޮށްގެން ތިއްބަވައި ދީނާ ޗެލެންޖް ކުރެވޭނެ ކަމަށް ހީފުޅު ކުރައްވާ މެންބަރުންނަށް ކަމަށް ވިދާޅުވެ އޭނާ ވަނީ ހަދީސެއް ވެސް ޝެއާ ކުރައްވާފަ އެވެ. މި ސަރުކާރުގައި މެލޭޝިޔާ އެމްބަސީގެ މަގާމެއްގައި ވެސް ފުރުއްވާ އިލްޔާސް އޭނާގެ ޓްވީޓްތައް އަބަދުވެސް ކުރައްވާނީ ވަކި ބޭފުޅެއްގެ ނަން ބޭނުން ނުކުރައްވަ އެވެ.\nދަންނަ ބޭކަލުންގެ ތެރޭގައި ހިމެނި ވަޑައިގަންނަވާ އެހެން ބައެއް ބޭފުޅުން ވެސް މި މައްސަލާގައި ކަންބޮޑުވުންތައް އޮތްކަނަ ގެންދަވަނީ ފާޅު ކުރައްވަމުންނެވެ. އެކަމަކު އެ ހުރިހާ ބޭފުޅުން ވެސް ފުއްދަވައިލައް ވަނީ ޓްވީޓަކުންނެވެ.\nމަޖިލީހަށް ހުށަހެޅި "މަޖާކުރާ މަރުކަޒު" ގެ ގަރާރުގެ ބަހުސުގައި އެމްޑީޕީގެ މެމްބަރުން އެއަށް ތާއީ ދުކުރެއްވި އިރު މަޖިލީހުގެ ތަޅުމުގައި ވެސް އުދާސް ބޮޑުވެ ހޫނުވި އެވެ. އެގޮތް މެދުވެރިވީ އިދިކޮޅު ޕީޕީއެމާއި ކޮންގްރެސް ޕާޓީގެ (ޕީއެންސީ) އަށް ނިސްބަތްވާ މެމްބަރުން އެ ގަރާރާ ދެކޮޅަށް ދެއްކެވި ވާހަތަކާއި އިސްކާމް ދީނާއި މިއުޒިކާ އޮތް ގުޅުމާ ގުޅޭގޮތުން ބައެއް މެމްބަރުންގެ މެދުގައި އުފެދުނު ހިޔާލު ތަފާތުވުންތަކާ ގުޅިގެނެވެ.\nމާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ވިދާޅުވި ގޮތުގައި ދިވެހި އާޓިސްޓުންގެ އަގު ވަޒަންކޮށް އެމީހުންނަށް އާމްދަނީ ލިބޭނެ ގޮތް ހަދައި އެމީހުންގެ ލަވަތައް ގެނެސް ދޭ ޗެނަލްތަކުން ރޯޔަލްޓީގެ ގޮތުގައި ފައިސާ ދޭން ޖެހޭނެ އެވެ. ލަވަކިޔުންތެރިން އެންމެ ލަވަޔަކުން ރިސޯޓަކުން އަހަރަކު ނުލިބޭ އާމްދަނީއަށް ވުރެ ބޮޑު އާމްދަނީއެއް ހޯދާ ކަަމަށް ވެސް އޭނާ ވިދާޅުވި އެވެ. އަދި ވިދާޅުވީ ހުނަރުވެރި އާޓިސްޓުން ރާއްޖެގައި ތިބިއިރު އެމީހުންނަށް އެފަދަ ކާމިޔާބު ނުލިބޭންވީ ސަބަބެއް ނެތް ކަމަށާއި މިއީ އެމަގަށް މަސައްކަތް ކުރަންވީ ވަގުތު ކަަމަށެވެ.\n"އަދި އަޅުގަޑުމެން މިގޮތަށް ވާހަކަ ދައްކާއިރު އަދި އެހެން އޮއިވަރެއް އަދި އެބަ އޮވޭ މިއުޒިކް ކުޅޭ އަދި ފަންނާނުންނާ ކުރިމަތިވާ. އަޅުގަނޑުމެންގެ މާތް ވެގެންވާ އިސްލާމް ދީނުގެ ނަމުގައި ދީން ހަތިޔާރެއްގެ ގޮތުގައި ބޭނުން ކޮށްގެން ރޮކް މިއުޒިކް އެއީ މަނާ ކުރެވެން ޖެހޭނެ ކަަމަށް ދިނީ އިލްމުވެރިއަކު ވިދާޅުވޭ!" އިމްތިޔާޒް ވިދާޅުވި އެވެ.\nމަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެމްބަރު އީވާ އަބްދުﷲ މިއުޒިކްގެ މުހިންމުކަން ފާހަގަ ކުރައްވަމުން ކުރީގެ އިސްލާމީ އުމަވީ އަދި އައްބާސީ ދައުލަތުގައި މިއުޒިކް އޮތް ގޮތުގެ މައްޗަށް އަލި އަޅުވާލެއްވި އެވެ. އަދި އެއީ މިއުޒިކްގެ ރަން ޒަމާން ކަމަށާއި އިސްލާމް ދީނަށް އެ ދުވަސްވަރު މީސްތަކުންގެ ހިތް ޖެހުނީ އެހެން ވެގެން ކަމަށް އެކަމަނާ ވިދާޅުވި އެވެ.\nދީނީ އިލްމުވެރިން ރައްޔިތުންގެ މަޖިލިސް ޕޮލިޓިކްސް


Furathama kuda curfew: Emmen samaaluvey | Mihaaru\nމާލޭގައި މިއަދު ހަވީރު5ން މިރޭ 8 އަށް ކާފިއު ހިންގާފައިވާއިރު، ފުލުހަކު މަގުމަތި ބަލަހައްޓަނީ.---ފޮޓޯ: ނިޝާން އަލީ/މިހާރު\n02 އެޕްރީލް 2020 - 17:55 25 comments\nރާއްޖޭގައި ކޮރޯނާވައިރަސް ފެތުރުނަ ނުދިނުމަށްޓަކައި ރަސްމީ ފަރާތްތަކުން އަޅަމުން އަންނަ ހަރުކަށި ފިޔަވަޅުތަކުގެ ތެރެއިން މިއަދު ހަވީރު 5:00 އިން ފެށިގެން ރޭގަނޑު 8:00 އާ ހަމައަށް މާލެ އާއި ހުޅުމާލެ އަދި ވިލިމާލޭގައި މިވަނީ ކާފިއު ހިންގައިފަ އެވެ. މިއީ ސިއްހީ ނުރައްކަލުގެ ކުއްލި ހާލަތުގައި، މިހާތަނަށް މާލެ ސަރަހައްދުގެ އާންމުންގެ ހިނގައިބިނގާވެ އުޅުން ހުއްޓުވާ ފުރަތަމަ ފަހަރެވެ.\nމިއަދު މެންދުރު 12 އިން ފެށިގެން ތިން މީހުންނަށް ވުރެ ގިނައިން އެއްވެ އުޅުން ވެސް ވަނީ މަނާކޮށްފަ އެވެ.\nއެކަމަކު މިހާރު ކޮންމެ ފިޔަވަޅެއް ވެސް، ކޮންމެ ނިންމުމެއް ވެސް މި އަންނަނީ ކޮމިޔުނިޓީ ސްޕްރެޑަކަށް ކޮރޯނާވައިރަސް ދިއުން ހުއްޓުވުމުގެ މަގުސަދުގަ އެވެ. މިހާތަނަށް ރާއްޖެ އިން ކޮރޯނާވައިރަސް ނުވަތަ އެ ވައިރަސް އިން ޖައްސާ ކޮވިޑް-19 ފެނިފައި ވަނީ މުޅިން ވެސް ރާއްޖެ އިން ބޭރުން އައި މީހުންގެ ފަރާތުންނެވެ. ނުވަތަ އެ މީހުންނާ ގުޅުން ހުރި ބައެއްގެ ހަށިގަނޑުންނެވެ.\nކޮމިޔުނިޓީ ސްޕްރެޑް ނުވަތަ މުޖުތަމައުގެ ތެރޭގައި އެކެއްގެ ގައިން އަނެކަކުގެ ގަޔަށް ވައިރަސް ދަތުރުކުރުމުގެ މަރުހަލާ އިން ރާއްޖެ މިހާތަނަށް ސަލާމަތްވެފައި އޮތުމަކީ ވެސް، ސިއްހީ ހިދުމަތް ފޯރުކޮށްދިނުމާއި މި ނުރައްކަލުން ސަލާމަތްވުމުގެ މައިގަނޑު މަސައްކަތް ކުރަމުން އަންނަ ފަންނީ މީހުންނާއި މުޅި ޓީމަށް ވެސް އޮތް ވަރަށް ބޮޑު ނަސީބެކެވެ. އެހެންކަމުން އެ ނަސީބު އެގޮތުގައި ބޭއްވޭތޯ ކުރަމުން އަންނަ މަސައްކަތް އެކި ވަގުތު، އެކި ހާލަތުގައި، ހަރުދަނާކޮށް އެބަ ވަރުގަދަ ވެސް ކުރެ އެވެ.\nމިއަދުގެ ހަވީރު5ން ރޭގަނޑު 8 އަށް މާލެ އާއި ވިލިމާލެ އަދި ހުޅުމާލޭގައި ކާފިއު ހިންގާފައިވާއިރު، ހުޅުމާލޭގެ މައި މަގު ހަވީރު ފެންނަ ގޮތް.---ފޮޓޯ: ނިޝާން އަލީ/މިހާރު\nއެއް ބައެއްގެ ނަޒަރުގައި ބޭރަށް ނުކުމެ އުޅުން ހުއްޓުވުން މިހާރު ވެސް ލަސްވެއްޖެ އެވެ. އެކަމަކު ރަސްމީ ފަރާތްތަކުން ދެކޭ ގޮތުގައި ފިޔަވަޅު އަޅަމުން އަންނަނީ ހާލަތު ބަދަލުވަމުން އަންނަ ގޮތަށް ބަލައިގެންނެވެ.\nމިހާތަނަށް އާންމުންނަށް ބުރައަކަށް ވެދާނެ އުސޫލުތައް ވެސް ދަމަހައްޓަމުން އެބަ ގެންދެ އެވެ. އޭގެ ތެރޭގައި ޖަމާއަތުގައި ނަމާދުކުރުމާއި، ރިސޯޓްތަކުން މުވައްޒަފުން އެހެން ރަށްރަށަށް ނުދެވޭނެ ގޮތް ހެދުމާއި ބޭރުން ރާއްޖެ އަންނަ ހުރިހާ ދިވެހިން ކަރަންޓީންކުރުން ވެސް ހިމެނެ އެވެ.\nރާއްޖޭގައި ތިން ގަޑިއިރުގެ ކާފިއުއެއް މިއަދުން ފެށިގެން ކުރިއަށް ގެންދަނީ، އެއް ގޮތަކުން ބަލަންޏާ، އާންމުން އެކަމަށް ތައްޔާރުވާނެ ފުރުސަތު ހޯދައިދޭށެވެ. އެ ވަގުތު ދިގުކޮށް، އާންމުންގެ މަގުމަތީ ހަރަކާތްތަކަށް މިއަށް ވުރެ ބޮޑު ހުއްޓުމެއް ގެނައުމަކީ ވެސް ކަމާ ބެހޭ ހާއްސަ ކޮމިޓީގެ އަތްމަތީގައި އޮތް ބާރެކެވެ.\nތާރީޚުގައި ވެސް ފުރަތަމަ ފަހަރަށް\nރާއްޖޭގެ ތާރީހުގައި މިހާތަނަށް ސިއްހީ ނުރައްކަލުގެ ކުއްލި ހާލަތު އިއުލާންކޮށް، މިފަދަ ފިޔަވަޅުތަކެއް އަޅާފައެއް ނުވެ އެވެ. މިއީ އާންމު ސިއްހަތު ރައްކާތެރިކުރުމުގެ ގާނޫނުގެ ދަށުން ވެސް އެ ބާރުގެ ބޭނުން ކުރަން ޖެހުނު ފުރަތަމަ ފަހަރު ވެސް މެ އެވެ.\nކުރީގެ ރައީސް އިބްރާހިމް ނާސިރުގެ ވެރިކަމުގައި 78-1977 ގައި މުޅި ރާއްޖެއަށް ކޮލެރާ ބޭރަށް ހިންގުން ފެތުރި އެތައް ބަޔަކު މަރުވެ، ގައުމުގައި ބިރުވެރިކަން އުފެދުނެވެ. އޭގެ ފަހުން ރައީސް މައުމޫން އަބްދުލްގައްޔޫމްގެ ވެރިކަމުގައި 1982 ވަނަ އަހަރު ޝިގެއްލާ ފެތުރި، އެ ބޭރަށް ހިންގުމުގައި ވެސް އެތައް ބަޔަކު މަރުވި އެވެ. މި ދެ ފަހަރު ވެސް ރައްޔިތުން ނުކުމެ، ފެން ވަޅުތައް ކޮލަރިން ކުރުން ފަދަ ކަންކަން، ރަސްމީ ފަރާތްތަކުގެ އެހީތެރިކަމާއި އިރުޝާދާ އެކު ކުރިއަށް ގެންދިޔަ އެވެ.\nމާލޭގައި މިއަދު ހަވީރު5ން މިރޭގެ 8 އަށް ކާފިއު ހިންގާފައިވާއިރު، ފުލުހަކު މަގުމަތި ބަލަހައްޓަނީ އަދި ވެމްކޯގެ މުވައްޒަފުންތަކެއް ކުނި ނެގުމުގެ މަސައްކަތުގައި: މިއަދުން ފެށިގެން އެޗްޕީއޭ އިން ވަކި ގޮތެއް ކަނޑައަޅަންދެން ކޮންމެ ދުވަހެއްގެ ވެސް މި ގަޑީގައި މާލެ އާއި ހުޅުމާލެ އަދި ވިލިމާލޭގައި ކާފިއު ހިންގާނެ.---ފޮޓޯ: ނިޝާން އަލީ/މިހާރު\nމި ޒަމާނުގައި ހޮޑުލުމާއި ބޭރަށް ހިންގުމުގައި، ގިނަ ބަޔަކު މަރުވާނެ ފަދަ ހާލަތަކަށް ގައުމު ވެއްޓުން ދުރެވެ. އެކަމަކު ކޮރޯނާވައިރަސް ކުރިމަތިވީ މުޅި ގައުމުގެ އިގުތިސާދު ވެސް ފުނޑުވެ، ހުރިހާ ކަމެއް ހުއްޓުމަކަށް ގެނެވޭނެހާ ފުޅާ މިންވަރަކަށެވެ.\nމުޅި ދުނިޔޭގެ ހާލަތު ވެސް އޮތީ އެގޮތަށެވެ. ކުރިއަރާފައިވާ އަދި މިކަހަލަ ބަލިމަޑުކަމަކުން އަވަހަށް ސަލާމަތްވެވޭނެ ފަދަ ސިއްހީ ނިޒާމުތައް އޮތް ގައުމުތައް ވެސް މިއަދު ވަނީ، ހަދާނެ ގޮތް ހުސްވެ، ކުއްލި ނުރައްކަލުގަ އެވެ. އެހެންކަމުން ރާއްޖެ ފަދަ ގައުމުތަކުން މިހާރު ކުރަމުން މި އަންނަނީ، ރާއްޖޭގެ ފެންވަރުގައި ވަރަށް ބޮޑެތި މަސައްކަތްތަކެއް ކަމަށް ބަލަން ޖެހެ އެވެ.\nމިއަދު މި ފެށި ކާފިއުގެ ވަގުތުތައް، އެޗުޕީއޭ އިން ވަކި ގޮތެއް އަންގަންދެން ކުރިއަށް ދާނެ އެވެ. މިއީ މިއަދަށް ނޫނީ މާދަމާއަށް ހާއްސަ ނިންމުމެއް ނޫނެވެ. ސަރުކާރުގެ އޮފީސްތައް ތިން ވަނަ ހަފުތާއަކަށް ބަންދުކުރުމުގެ ނިންމުން މިހާރު ވެސް އޮތުމުން، އެންމެ މަދުވެގެން ވެސް މި ހަފުތާގައި ރައްޔިތުން މި އުސޫލު ގަބޫލުކޮށް، ގޭގައި މަޑުކުރަން ޖެހޭނެ އެވެ.\nޓެކްނިކަލް އެޑްވައިޒަރީ ގްރޫޕް (ޓެގް)ގެ ޑރ. ނަޒްލާ މުސްތަފާ ވިދާޅުވި ގޮތުގައި ކޮރޯނާވައިރަހާ ގުޅިގެން ޓެގް ޓީމަށް ވެސް އެންމެ އުނދަގޫ ކަމަކީ އެކި ގައުމުތަކުގެ ރިސްކް ލެވެލް ދެނެގަންނަން ދަތިވުމެވެ. އެހެންކަމުން ރާއްޖޭގައި ވެސް އެ ނުރައްކާ ބަދަލުވެދާނެ ގޮތް ސީދާ ކަނޑައަޅަން ނުވަތަ ބުނަން އުނދަގޫވެ އެވެ.\n"އަޅުގަނޑުމެންނަށް އެ ގައުމެއްގެ ރިސްކް ލެވެލް އުނދަގޫވާނެ ވަގުތުން ވަގުތަށް އެނގެން. ތަންކޮޅެއް ފަހުން އެނގޭނީ އެ ސާޖް އަންނަ އިރު،" ޑރ. ނަޒުލާ ވިދާޅުވި އެވެ.\nމިހާތަނަށް އިނގިރޭސި ވިލާތުން ރާއްޖެ އައި ހަތަރު ދިވެއްސަކު ކޮރޯނާވައިރަސް އަށް ވަނީ ޕޮޒިޓިވްވެފަ އެވެ. އަދި މި ދުވަސްވަރު ބޭރުން ރާއްޖެ އަންނަ ދިވެހިން އެ މީހުންގެ ގެތަކަށް ދޫކޮށްލުމުން ކޮމިޔުނިޓީ ސްޕްރެޑެއްގެ ބިރު ބޮޑުވެ އެވެ. އެހެންކަމުން ސަރުކާރުން ނިންމީ އެ އެންމެން ކަރަންޓީންކުރާށެވެ. އެގޮތުން 800 އަށް ވުރެ ގިނަ މީހުން ވަނީ ރިސޯޓްތަކުގައި އެކަހެރިކޮށްފަ އެވެ.\nމާލޭގައި މިއަދު ހަވީރު ކާފިއު ހިންގާފައިވާ ވަގުތުގައި ނުކުމެ އުޅުނު ޓެކްސީ ޑްރައިވަރަކާ ފުލުހަކު ސުވާލު ކުރަނީ.---ފޮޓޯ: ނިޝާން އަލީ/މިހާރު\nރައްޔިތުން ގަބޫލުކުރަން ޖެހެނީ ނުރައްކަލުގެ ހާލަތު ބަދަލުވާ ވަރަކަށް އާންމު ދިރިއުޅުމުގެ ހާލަތަށް ވެސް އިތުރު އުނދަގޫތައް ކުރިމަތިވާނެ ކަމެވެ. މިއީ ހުރިހާ ގައުމެއްގައި ވެސް މުޅި ގައުމު ގުޅިގެން މަސައްކަތްކުރާ ވަގުތެވެ. ކަމާ ބެހޭ ފަރާތްތަކުގެ އިރުޝާދަށް ފުރަތަމަ ކޮޅު ބޯނުލެނބުމުގެ ހިތި ނަތީޖާ އިޓަލީންނާއި އެމެރިކާ އިން އެބަ ފެނެ އެވެ. އެކަމަކު ސަރުކާރުގެ ފިޔަވަޅުތަކަށް އިތުބާރުކޮށް އެއްބާރުލުން ދިން ގައުމުތައް ކަމަށްވާ ސިންގަޕޫރާއި ދެކުނު ކޮރެޔާ އަދި ތައިވާން ފަދަ ގައުމުތައް މި ނުރައްކަލުން ތަންކޮޅެއް އަވަހަށް އެބަ ސަލާމަތްވެ އެވެ.\nއިތުރު ލިޔުންތައް ސިއްހަތު ހުޅުމާލެ ވިލިމާލެ މާލެ ހެލްތު ޕްރޮޓެކްޝަން އެޖެންސީ މައިމޫނާ އަބޫބަކުރު (ޑީޖީ، އެޗްޕީއޭ) ސިއްހީ ކުއްލި ނުރައްކަލުގެ ހާލަތު


އެސް.އެން, ސީ.އެފް.އެސް އަދި އެފް.އެޗް.އެސްއިން ސެމީގެ ޖާގަ ކަށަވަރުކޮށްފި – MNUSU\nއެސް.އެން, ސީ.އެފް.އެސް އަދި އެފް.އެޗް.އެސްއިން ސެމީގެ ޖާގަ ކަށަވަރުކޮށްފި\nMNUSU Inter Faculty Volleyball Tournament 2020 | Match 15 ( SN vs FLIS ) | Women's Division | Photography: MNUSU Media #MNU #MNUSU #MNUSUIFVBT20 #IFVBT20\nބުރާސްފަތި ދުވަހުގެ ރޭ ކުޅުނު ގްރޫޕް ސްޓޭޖް މެޗުތަކުން ވި މޮޅާއެކު، އެސް.އެން، ސީ.އެފް.އެސް އަދި އެފް.އެޗް.އެސްއިން މުބާރާތުގެ ސެމީ ފައިނަލުގެ ޖާގަ ކަށަވަރުކޮށްފިއެވެ.\n06 މާރިޗް ވީ ބުރާސްފަތި ދުވަހުގެރޭ ކުޅުނު އަންހެން ޑިވިޝަނުގެ ގްރޫޕް ސްޓޭޖް މެޗުތަކުގައި ޖުމްލަ3މެޗު ކުޅެފައިވާއިރު، ފުރަތަމަ މެޗުގައި ބައްދަލުކުރީ ގްރޫޕް ބީއިން ސީ.އެފް.އެސް އަދި އެފް.އެޗް.ޓީ.އެސްއެވެ. މި މެޗު ވާދަވެރި ކުޅުމަކަށްފަހު ސީދާ ދެސެޓުން މެޗު ކާމިޔާބުކުރީ ސީ.އެފް.އެސްއިންނެވެ. މި މެޗުގެ ސެޓުތައް ސީ.އެފް.އެސްއިން ކާމިޔާބުކުރީ 26-24 އަދި 25-23 ގެ ހަނި ތަފާތަކުންނެވެ. މި މޮޅާއެކު ސީ.އެފް.އެސްއަށް ވަނީ ސެމީ ފައިނަލުގެ ޖާގަ ކަށަވަރުވެފައެވެ. ގްރޫޕް ސްޓޭޖްގައި ސީ.އެފް.އެސްއިން ހޯދި މި ކާމިޔާބީއާއެކު ގްރޫޕް ބީގެ ދެވަނައަށް ޖެހިލީ6ޕޮއިންޓްއާއެކުއެވެ. އެފް.އެޗް.ޓީ.އެސްއިން މިހާތަނަށް ކުޅުނު ދެމެޗުން ބަލިވެފައިވުމާއެކު، އެ ޓީމު ވަނީ މުބާރާތުން ކަޓައިފައެވެ. މިމެޗުގެ އެންމެ މޮޅު ކުޅުންތެރިއަކަށް ހޮވުނީ ސީ.އެފް.އެސްގެ ޖާރޒީ ނަންބަރު 2، ސުހާ އަހްމަދު ހާފިޒެވެ.\nސީ.އެފް.އެސް އަދި އެފްއެޗް.ޓީ.އެސް ބައްދަލުކުރި މެޗުގެ ތެރެއިން | ފޮޓޯ: އެމް.އެން.ޔޫ.އެސް.ޔޫ މީޑިއާ\nގްރޫޕް ސްޓޭޖްގެ ދެވަނަ މެޗުގައި އެފް.އީ.އެސް.ޓީ އަދި އެފް.އެޗް.އެސްގެ ކުރިމަތިލުން ފަސޭހަ ކަމާއެކު ސީދާ ދެސެޓުން ކާމިޔާބުކުރީ އެފް.އެޗް.އެސްއިންނެވެ. އެފް.އެޗް.އެސްއިން ސެޓުތައް ގެންދިޔައީ 25-16 އަދި 25-7 އިންނެވެ. މިމެޗުގެ އެންމެ މޮޅު ކުޅުންތެރިއަކީ އެފް.އެޗް.އެސްގެ ޖާރޒީ ނަންބަރު 16، އާމިނަތު އަފާފް ނިޒާމެވެ. މި ނަތީޖާއާއެކު އެފް.އެޗް.އެސް ވަނީ6ޕޮއިންޓްއާއެކު ގްރޫޕް ބީއިން ސެމީ ފައިނަލަށް ދަތުރުކޮށްފައެވެ. އެކަމަކު ގްރޫޕް ބީގެ އެއްވަނަ ޓީމް ކަށަވާނީ އެފް.އެޗް.އެސް އަދި ސީ.އެފް.އެސް ބައްދަލުކުރާ މެޗަށް ފަހުގައެވެ. ގްރޫޕް ބީގެ އެފް.އީ.އެސް.ޓީ ވެސް މުބާރާތުން ކެޓީ މިހާތަނަށް ކުޅުނު އެއްވެސް މެޗެއް ކާމިޔާބު ނުކުރެވުމުންނެވެ.\nއެފް.އެޗް.އެސް އަދި އެފް.އީ.އެސް.ޓީ ބައްދަލުކުރި މެޗުގެ ތެރެއިން | ފޮޓޯ: އެމް.އެން.ޔޫ.އެސް.ޔޫ މީޑިއާ\nބުރާސްފަތި ދުވަހުގެރޭ ކުޅުނު ފަހުމެޗުގައި އެސް.އެންއިން އެފް.އެލް.އައި.އެސްގެ މައްޗަށް ކުރި ހޯދީ ސީދާ ދެ ސެޓުންނެވެ. އެސް.އެންއިން ސެޓުތައް ގެންދިޔައީ 25-12 އަދި 25-19 އިންނެވެ. މިހާތަނަށް ކުޅުނު ހުރިހާ މެޗަކުން މޮޅުވެފައިވާ އެސް.އެން ވަނީ ޖުމްލަ 8 ޕޮއިންޓްއާއެކު ގްރޫޕް އޭގެ އެއްވަނަ ޓީމުގެ ގޮތުގައި މުބާރާތުގެ ސެމީ ފައިނަލުގެ ޖާގަ ކަށަވަރުކޮށްފައެވެ. މިމެޗުގެ އެންމެ މޮޅު ކުޅުންތެރިއަކީ އެސް.އެންގެ ޖާރޒީ ނަންބަރު 5، މަރިޔަމް ނިޝާއެވެ.